**ПОСЛЕДВАЩА ОЦЕНКА за изпълнението на Националната стратегия за регионално развитие 2005-2015 г.**

София, 2016 г. „ГЕОГРАФИКА“ ООД

**СЪДЪРЖАНИЕ**

[ВЪВЕДЕНИЕ 6](#_Toc477947519)

[1. ОЦЕНКА НА СТЕПЕНТА НА ПОСТИГАНЕ НА ЦЕЛИТЕ И ПРИОРИТЕТИТЕ ЗА РЕГИОНАЛНО РАЗВИТИЕ ПРЕЗ ПЕРИОДА 2005-2015 Г. 8](#_Toc477947520)

[2. ОЦЕНКА НА СТЕПЕНТА НА ПОСТИГАНЕ НА ГЛОБАЛНИТЕ ЕКОЛОГИЧНИ ЦЕЛИ И ПРОБЛЕМИТЕ, СВЪРЗАНИ С АДАПТИРАНЕТО НА РАЙОНИТЕ КЪМ ИЗМЕНЕНИЕТО НА КЛИМАТА В ПРОЦЕСА НА ИЗПЪЛНЕНИЕ НА НСРР 2005-2015 Г. 78](#_Toc477947521)

[3. ОЦЕНКА НА УСТОЙЧИВОСТТА НА ПОСТИГНАТИТЕ РЕЗУЛТАТИ 89](#_Toc477947522)

[4. ОЦЕНКА НА ОБЩОТО ВЪЗДЕЙСТВИЕ ОТ ИЗПЪЛНЕНИЕТО НА НСРР 2005-2015 Г. 93](#_Toc477947523)

[5. ОЦЕНКА НА ЕФЕКТИВНОСТТА И ЕФИКАСНОСТТА НА ИЗПОЛЗВАНИТЕ ФИНАНСОВИ ИНСТРУМЕНТИ, ВКЛЮЧИТЕЛНО НА ЕС, И НА УСВОЕНИТЕ РЕСУРСИ ЗА ИЗПЪЛНЕНИЕ НА ЦЕЛИТЕ И ПРИОРИТЕТИТЕ НА НСРР 2005-2015 Г. 159](#_Toc477947524)

[6. ОЦЕНКА НА ОРГАНИЗАЦИЯТА И КООРДИНАЦИЯТА НА КОМПЕТЕНТНИТЕ ОРГАНИ И ЕФЕКТИВНОСТТА НА РАБОТА НА АДМИНИСТРАТИВНИТЕ СТРУКТУРИ В ПРОЦЕСА НА РАЗРАБОТВАНЕ, ИЗПЪЛНЕНИЕ, НАБЛЮДЕНИЕ И ОЦЕНКА НА НСРР 2005-2015 Г., ВКЛЮЧИТЕЛНО ПО ОТНОШЕНИЕ НА ПРИЛАГАНЕТО НА ПРИНЦИПА НА ПАРТНЬОРСТВО И ОСИГУРЯВАНЕ НА ИНФОРМАЦИЯ И ПУБЛИЧНОСТ ЗА ИЗПЪЛНЕНИЕТО НА НСРР 172](#_Toc477947525)

[7. ИЗВОДИ И ПРЕПОРЪКИ 183](#_Toc477947526)

**Списък с таблиците:**

[Таблица 1. БВП на глава от населението, 2014-2015 г. 10](#_Toc477947357)

[Таблица 2. Рехабилитирани и реконструирани пътища ІІ и ІІІ клас (км.) 12](#_Toc477947358)

[Таблица 3. Персонал, зает с НИРД, по статистически райони и пол (брой) 17](#_Toc477947359)

[Таблица 4. Подадени заявки за патенти и ПМ от БАН и Университети 19](#_Toc477947360)

[Таблица 5. Домакинства с широколентов достъп до интернет 20](#_Toc477947361)

[Таблица 6. Лица, регулярно използващи интернет % (всеки ден или поне веднъж седмично) 21](#_Toc477947362)

[Таблица 7. Дължина (в км) на изградени или подобрени пътища - IІ, III към 2015г. 29](#_Toc477947363)

[Таблица 8. Население на режим на водоснабдяване по райони от ниво 2 за периода 2009-2014 г. в % 33](#_Toc477947364)

[Таблица 9. Използване на компютри от лицата в учебните заведения 39](#_Toc477947365)

[Таблица 11. Изпълнени проекти по приоритетна ос 2 на ОПАК 2007-2013 г. по райони от ниво 2, брой 72](#_Toc477947366)

[Таблица 12. Индекс на Климатична сигурност на районите от ниво 2 87](#_Toc477947367)

[Таблица 13. Брой на населението в България и по райони от ниво 2, , 2005-2015 г. 93](#_Toc477947368)

[Таблица 14.Естествен прираст на населението в България и по райони от ниво 2, брой, 2005-2015 г. 97](#_Toc477947369)

[Таблица 15. Механичен прираст на населението в България и по райони от ниво 2, брой, 2005-2015 г. 98](#_Toc477947370)

[Таблица 16. Работна сила на 15 и повече навършени години, хил., 2005-2015г. 101](#_Toc477947371)

[Таблица 17. Работна сила на населението на 15 и повече навършени години по райони от ниво 2 през 2015 г. 101](#_Toc477947372)

[Таблица 18. Коефициент на икономическа активност на населението на 15 и повече навършени години 103](#_Toc477947373)

[Таблица 20. Заети лица на 15-64 навършени години, брой, 2005-2015г. 104](#_Toc477947374)

[Таблица 21. Коефициенти на заетост на населението на 15-64 навършени години, %, 2005-2015г. 104](#_Toc477947375)

[Таблица 22. Коефициенти на заетост на населението на 15-64 навършени години по райони от ниво 2, % 105](#_Toc477947376)

[Таблица 23. Заети лица по икономически дейности и пол, хил., 2015 г. 105](#_Toc477947377)

[Таблица 24. Безработни лица на 15 и повече навършени години, хил., 2005-2015 г. 107](#_Toc477947378)

[Таблица 25. Коефициенти на безработица на населението на 15 и повече навършени години, %, 2005-2015г. 107](#_Toc477947379)

[Таблица 26. Безработни лица и коефициенти на безработица на населението на 15 и повече навършени години, 2015 г. 108](#_Toc477947380)

[Таблица 28. Места за настаняване по райони от ниво 2, брой, 2008-2015г. 121](#_Toc477947381)

[Таблица 29. Легла в местата за настаняване по райони от ниво 2, брой, 2008-2015г. 123](#_Toc477947382)

[Таблица 30. Реализирани нощувки в местата за настаняване по райони от ниво 2, брой, 2008-2015г. 124](#_Toc477947383)

[Таблица 31. Приходи от нощувки по райони от ниво 2 през периода 2005-2015 г. (в лв.) 126](#_Toc477947384)

[Таблица 32. Лечебни и здравни заведения по статистически райони 132](#_Toc477947385)

[Таблица 33. Дължина на РПМ по категории пътища към 2005 и 2015 г. 141](#_Toc477947386)

[Таблица 34. Автомагистрали на територията на страната към 2015 г. 141](#_Toc477947387)

[Таблица 35. Автомагистрали в км по райони от ниво 2 143](#_Toc477947388)

[Таблица 36. Гъстота на пътната мрежа по области 2005 и 2013 г. 145](#_Toc477947389)

[Таблица 37. Пътна настилка по райони от ниво 2 към 2015 г. 146](#_Toc477947390)

[Таблица 38. Дължина на ж.п. линиите(км.) в страната за 2005 и 2015г. 150](#_Toc477947391)

[Таблица 39. Население, свързано към пречиствателни станции за отпадни води по райони,2009-2014 г., % 154](#_Toc477947392)

[Таблица 40. Финансово изпълнение на програмата в лв. 162](#_Toc477947393)

[Таблица 41. Принос към приоритетите на НСРР на финансовите средства от ЕС 170](#_Toc477947394)

[Таблица 42. Изпълнение, мониторинг и оценка на НСРР и РПР 2007-2013 г. 179](#_Toc477947395)

**Списък с фигурите:**

[*Фигура 1. Брой патенти и ПМ в България за периода 2006-2015 г.* 18](#_Toc477947397)

[*Фигура 2.* *Градове за подкрепа по приоритетна ос 1 „Устойчиво и интегрирано градско развитие” на ОПРР 2014-2020 г. (67 броя)* 23](#_Toc477947398)

[*Фигура 3. Използване на компютри в учебно заведение – относителен дял* 40](#_Toc477947399)

[*Фигура 4. Относителен дял на антропогенно натоварените територии* 79](#_Toc477947400)

[*Фигура 5. Съотношение между земеделските, горските и урбанизираните територии* 80](#_Toc477947401)

[*Фигура6.* *Индекс на Климатична сигурност на районите от ниво 2* 87](#_Toc477947402)

[*Фигура 7. Брой на населението по райони от ниво 2, , 2005-2015 г.* 94](#_Toc477947403)

[*Фигура 8. Естествен прираст на населението по райони от ниво 2, ‰, 2005-2015 г.* 97](#_Toc477947404)

[*Фигура 9. Механичен прираст на населението по райони от ниво 2, ‰, 2005-2015* 99](#_Toc477947405)

[*Фигура 10. Структура на работната сила по възраст през 2015 г.* 102](#_Toc477947406)

[*Фигура 11. Структура на работната сила по степени на образование през 2015 г.* 102](#_Toc477947407)

[*Фигура 12. БВП в млн. лева по статистически райони за периода 2005-2014г.* 110](#_Toc477947408)

[*Фигура 13. БВП на човек от населението по райони от ниво 2* 111](#_Toc477947409)

[*Фигура 14 .БДС по райони, в млн. лв.* 112](#_Toc477947410)

[*Фигура 15. БДС по сектори по райони от ниво 2 за 2005-2014 г., в млн.лв.* 113](#_Toc477947411)

[*Фигура 16. Преки чуждестранни инвестиции в нефинансовите предприятия по статистически райони за периода 2005-2014 г.* 114](#_Toc477947412)

[*Фигура 17. Брой на МСП по райони от ниво 2 за периода 2008-2014 г.* 116](#_Toc477947413)

[*Фигура 18. Относителен дял на разходите за НИРД от БВП (% от БВП)* 117](#_Toc477947414)

[*Фигура 19. Брой висши училища по райони от ниво 2 за учебната 2015/2016 г.* 118](#_Toc477947415)

[*Фигура 20. Разходи за НИРД по статистически райони 2005-2014 г.* 119](#_Toc477947416)

[*Фигура 21. Относителен дял на разходите за НИРД по статистически райони за 2014г.* 120](#_Toc477947417)

[*Фигура 22. Места за настаняване по райони от ниво 2 за 2008-2015 г., брой* 122](#_Toc477947418)

[*Фигура 23. Легла в местата за настаняване по райони от ниво 2, брой, 2008-2015г.* 123](#_Toc477947419)

[*Фигура 24. Реализирани нощувки в местата за настаняване по райони от ниво 2, брой, 2008-2015г.* 125](#_Toc477947420)

[*Фигура 25. Приходи от нощувки по райони от ниво 2, лева, 2005-2015г.* 127](#_Toc477947421)

[*Фигура 26. Нетен коефициент на записани* 129](#_Toc477947422)

[*Фигура 27. Завършили основно образование за периода 2005 – 2015 г. по райони* 130](#_Toc477947423)

[*Фигура 28. Завършили средно образование за периода 2005 – 2015 г. по райони* 130](#_Toc477947424)

[*Фигура 29 Учебни институции през периода 2005 – 2015 г. по райони* 131](#_Toc477947425)

[*Фигура 30. Брой деца и места в детските градини* 132](#_Toc477947426)

[*Фигура 31. Брой легла в МБАЛ на 1000 души от населението* 133](#_Toc477947427)

[*Фигура 32. Брой население на един лекар по региони* 134](#_Toc477947428)

[*Фигура 33. Брой население на един лекар по дентална медицина* 134](#_Toc477947429)

[*Фигура 34. Брой деца и места в детските ясли по райони* 135](#_Toc477947430)

[*Фигура 35. Посещения в културни институции за 2005, 2010 и 2015 г.* 136](#_Toc477947431)

[*Фигура 36. Линия на бедността на едно лице по райони от ниво 2* 138](#_Toc477947432)

[*Фигура 37. Средства, отпуснати от републиканския бюджет за социални услуги* 139](#_Toc477947433)

[*Фигура 38. Население с режим на водоснабдяване по райони за 2007 и 2014 г., %* 152](#_Toc477947434)

[*Фигура 39. Население, свързано с обществена канализация, %* 153](#_Toc477947435)

[*Фигура 40. Депа за битови отпадъци по райони от ниво 2, брой* 154](#_Toc477947436)

[*Фигура 41. Брой договори по райони 2007 – 2015 г.* 163](#_Toc477947437)

[*Фигура 42. Подпомогнати бенефициенти 2007 – 2015 г.* 163](#_Toc477947438)

[*Фигура 43.Финансово изпълнение по райони от ниво 2* 164](#_Toc477947439)

[*Фигура 44. Вложени средства по оперативни програми 2007 – 2015 г. в Югозападен район* 164](#_Toc477947440)

[*Фигура 45. Вложени средства по оперативни програми 2007 – 2015 г. в Южен централен район* 165](#_Toc477947441)

[*Фигура 46. Вложени средства по оперативни програми 2007 – 2015 г. в Югоизточен район* 166](#_Toc477947442)

[*Фигура 47. Вложени средства по оперативни програми 2007 – 2015 г. в Североизточен район* 166](#_Toc477947443)

[*Фигура 48. Вложени средства по оперативни програми 2007 – 2015 г. в Северен централен район* 167](#_Toc477947444)

[*Фигура 49. Вложени средства по оперативни програми 2007 – 2015 г. в Северозападен район* 168](#_Toc477947445)

**СПИСЪК СЪС СЪКРАЩЕНИЯ**

|  |  |
| --- | --- |
| Съкращение | Дефиниция |
| АДИ | [Актуализиран документ за изпълнение](http://www.mrrb.government.bg/docs/a6d8ff0758f19b13a790d0bbb9851573.doc) |
| АМ | Автомагистрала |
| АПИ | Агенция пътна инфраструктура |
| БАН | [Българска Академия на науките](http://www.bas.bg/) |
| БВП | Брутен вътрешен продукт |
| БДС | Брутна добавена стойност |
| ВЕИ | [Възобновяеми енергийни източници](https://www.google.bg/url?sa=t&rct=j&q=&esrc=s&source=web&cd=2&ved=0ahUKEwj2h_Ob9JvQAhWJ0xQKHdMUDxAQFgglMAE&url=http%3A%2F%2Fwww.capital.bg%2Fbrowse.php%3Frubrid%3D17794&usg=AFQjCNFa33YKtSrPOG2Qgat6iL4PCXVs8Q&sig2=ovFLX6UpN04i26C2ElybFg&bvm=bv.138169073,d.d2s) |
| ВиК | Водоснабдяване и канализация |
| ГИС | [Географска информационна система](https://bg.wikipedia.org/wiki/%D0%93%D0%B5%D0%BE%D0%B3%D1%80%D0%B0%D1%84%D1%81%D0%BA%D0%B0_%D0%B8%D0%BD%D1%84%D0%BE%D1%80%D0%BC%D0%B0%D1%86%D0%B8%D0%BE%D0%BD%D0%BD%D0%B0_%D1%81%D0%B8%D1%81%D1%82%D0%B5%D0%BC%D0%B0) |
| ГКПП | [Гранично контролно-пропускателни пункт](https://bg.wikipedia.org/wiki/%D0%93%D1%80%D0%B0%D0%BD%D0%B8%D1%87%D0%BD%D0%B8_%D0%BA%D0%BE%D0%BD%D1%82%D1%80%D0%BE%D0%BB%D0%BD%D0%BE-%D0%BF%D1%80%D0%BE%D0%BF%D1%83%D1%81%D0%BA%D0%B0%D1%82%D0%B5%D0%BB%D0%BD%D0%B8_%D0%BF%D1%83%D0%BD%D0%BA%D1%82%D0%BE%D0%B2%D0%B5_%D0%BD%D0%B0_%D0%91%D1%8A%D0%BB%D0%B3%D0%B0%D1%80%D0%B8%D1%8F) |
| ГПСОВ | [Градска пречиствателна станция за отпадни води](http://www.kazanlak.bg/page-2318.html) |
| ДМА | [Дълготрайни Материални Активи](http://balans.bg/177-nss-16-dylgotrajni-materialni-aktivi/) |
| ЕС | Европейски съюз |
| ЕСФ | [Европейски социален фонд](http://ec.europa.eu/social/main.jsp?catId=325&langId=bg) |
| ЕФРР | [Европейски фонд за регионално развитие](http://www.europarl.europa.eu/atyourservice/bg/displayFtu.html?ftuId=FTU_5.1.2.html) |
| ЗРР | Закон за регионалното развитие |
| ИА | Изпълнителна агенция |
| ИКТ | [Информационни и комуникационни технологии](https://bg.wikipedia.org/wiki/%D0%98%D0%BD%D1%84%D0%BE%D1%80%D0%BC%D0%B0%D1%86%D0%B8%D0%BE%D0%BD%D0%BD%D0%B8_%D0%B8_%D0%BA%D0%BE%D0%BC%D1%83%D0%BD%D0%B8%D0%BA%D0%B0%D1%86%D0%B8%D0%BE%D0%BD%D0%BD%D0%B8_%D1%82%D0%B5%D1%85%D0%BD%D0%BE%D0%BB%D0%BE%D0%B3%D0%B8%D0%B8) |
| ИПГВР | Интегриран план за градско възстановяване и развитие |
| ИПИ | [Институт за пазарна икономика](http://ime.bg/) |
| ИСУН | Информационна система за управление и наблюдение |
| КФ | [Кохезионен фонд](http://ec.europa.eu/regional_policy/index.cfm/bg/funding/cohesion-fund/) |
| МБАЛ | [Многопрофилна болница за активно лечение](http://www.mbalburgas.com/) |
| ММЦ | Международният младежки център |
| МРРБ | [Министерство на регионалното развитие и благоустройст](http://www.mrrb.government.bg/)во |
| МСКО | Международна стандартна класификация на образованието |
| МСП | Малки и средни предприятия |
| НЕСУТРП | Национален експертен съвет по устройство на територията и регионална политика |
| НИРД | Научноизследователска и развойна дейност |
| НСИ | [Национален статистически институт](http://www.nsi.bg/) |
| НСРР | Национална стратегия за регионално развитие |
| ООН | [Организация на обединените нации](https://bg.wikipedia.org/wiki/%D0%9E%D1%80%D0%B3%D0%B0%D0%BD%D0%B8%D0%B7%D0%B0%D1%86%D0%B8%D1%8F_%D0%BD%D0%B0_%D0%BE%D0%B1%D0%B5%D0%B4%D0%B8%D0%BD%D0%B5%D0%BD%D0%B8%D1%82%D0%B5_%D0%BD%D0%B0%D1%86%D0%B8%D0%B8) |
| ОП | Оперативна програма |
| ОПАК | Оперативната програма “Административен капацитет” |
| ОПНОИР | Оперативна програма „Наука и образование за интелигентен растеж“ |
| ОПОС | Оперативна програма "Околна среда" |
| ОПРКБИ | Оперативна програма "Развитие на конкурентоспособността на българската икономика" |
| ОПРР | Оперативна програма "Региони в растеж" |
| ОПРСР | [Оперативна програма за развитие на сектор “Рибарство”](http://oprsr.government.bg/wp-content/uploads/2012/06/11377-1-1.pdf) |
| ОПРЧР | Оперативна програма "Развитие на човешките ресурси" |
| ОПТ | Оперативна програма "Транспорт" |
| ОПТП | Оперативна програма „Техническа помощ“ |
| ОСЕС | Одит на средствата от Европейския съюз |
| ПМ | Полезни модели |
| ПМС | Постановление на Министерски съвет |
| ППЗРР | [Правилник за прилагане на закона за регионалното развитие](http://www.gotoviproekti.eu/PDF/Naredbi/PPZRR.pdf) |
| ПРСР | [Програма за развитие на селските райони](http://prsr.government.bg/index.php/bg/sections/l2/101) |
| *ПСОВ* | [Пречиствателна станция за отпадни води](http://www.sofiyskavoda.bg/SVDocuments/Bistrica.pdf) |
| ПСПВ | [Пречиствателна станция за питейни води](http://www.sofiyskavoda.bg/SVDocuments/Bistrica.pdf) |
| ПУДООС | Предприятие за управление на дейностите по опазване на околната среда |
| ПУРБ | [План за управление на речните басейни](http://www.moew.government.bg/?show=top&cid=66) |
| ПЧИ | [Преки чуждестранни инвестиции](https://bg.wikipedia.org/wiki/%D0%9F%D1%80%D0%B5%D0%BA%D0%B8_%D1%87%D1%83%D0%B6%D0%B4%D0%B5%D1%81%D1%82%D1%80%D0%B0%D0%BD%D0%BD%D0%B8_%D0%B8%D0%BD%D0%B2%D0%B5%D1%81%D1%82%D0%B8%D1%86%D0%B8%D0%B8) |
| ПЧП | [Публично-частно партньорство](http://www.minfin.bg/bg/page/523) |
| РИКС | Регионален индекс за климатична сигурност |
| РКК | Регионални координационни комитети |
| РПМ | Републиканска пътна мрежа |
| РПР | Регионален план за развитие |
| РСР | Регионален съвет за развитие |
| СЗР | Северозападен район |
| СИР | Североизточен район |
| СКФ | Структурни и Кохезионен фонд |
| СЦР | Северен централен район |
| ТГС | Трансгранично сътрудничество |
| ТЕЦ | Топлоелектрическа централа |
| ТО | Тематична област |
| ФАР | предприсъединителна програма |
| ЦЗСП | Център за заетост и социално подпомагане |
| ЦИКО | [Център за информационно и компютърно обслужване](https://www.uni-ruse.bg/Centers/TSIKO) |
| ПЧИ | [Преки чуждестранни инвестиции](http://www.investor.bg/drugi/338/a/prekite-chujdestranni-investicii-v-iran-s-riazyk-ryst-sled-vdiganeto-na-sankciite-219273/) |
| ЮЗР | Югозападен район |
| ЮИР | Югоизточен район |
| ЮЦР | Южен централен район |

# ВЪВЕДЕНИЕ

Националната стратегия за регионално развитие (НСРР) определя дългосрочните цели и приоритети на държавната политика за регионално развитие на страната, както и съответствието й с другите структуроопределящи политики.

Основните задачи на НСРР са:

* Да определи стратегическите цели на регионалното развитие на страната за периода 2005 - 2015 г.;
* Да очертае изпълнима стратегия за постигането на целите чрез определяне на основните приоритетни направления на регионалното развитие, както и институционалното осигуряване на стратегията;
* Да даде ориентири при формулиране и провеждане на секторни политики с регионални последици, и да заложи основата за координация на политиката за регионално развитие и останалите политики в районите за планиране;
* Да даде рамка на плановите и програмните документи на другите териториални нива;
* Да осигури съгласуваност между политиките за регионално развитие и териториално устройство, с оглед постигане на балансирано териториално развитие;
* Да приобщи всички заинтересувани страни към изпълнението на политиките, заложени в НСРР.

Националната стратегия за регионално развитие се изпълнява в съответствие с основните принципи на регионалната политика на ЕС.

За изпълнението на документите за стратегическо планиране се извършва последваща оценка не по-късно от една година след изтичането на периода на тяхното действие.

Последващата оценка за изпълнението на НСРР 2005-2015 г. е възложена от Министерството на регионалното развитие и благоустройството (МРРБ) на независим изпълнител съгласно разпоредбите на чл. 34, ал. 1 и чл. 36 на Закона за регионалното развитие (ЗРР) и включва:

* оценка на степента на постигане целите и устойчивостта на резултатите;
* оценка на общото въздействие;
* оценка на ефективността и ефикасността на използваните ресурси;
* изводи и препоръки относно провеждането на политиката за регионално и местно развитие.

При изготвянето на последващата оценка е събрана, възможно най-пълна, информация за изпълнените проекти в районите от ниво 2, а като източник е използвана Информационна система за управление и наблюдение на структурните инструменти на ЕС в България (ИСУН), както и информация от членовете на Регионалните съвети за развитие.

При изготвянето на последващата оценка на НСРР 2005-2015 г. бяха използвани официални данни, налични в Националния статистически институт, Евростат, министерства, Агенция по заетостта, държавни агенции и други официални източници. Като източници на информация бяха използвани и следните документи:

* Закон за регионалното развитие и Правилник за прилагането на ЗРР;
* Национална стратегия за регионално развитие за периода 2005-2015 г. и Актуализирания документ за изпълнението на Национална стратегия за регионално развитие за периода 2011-2015 г.;
* Междинната оценка на Национална стратегия за регионално развитие 2005-2015 г. и Междинния доклад за изпълнението на НСРР от 2011 г.;
* Национална стратегия за регионално развитие 2012-2022 г.
* Национална концепция за пространствено развитие 2013-2025 г.;
* Предварителните, междинните и последващите оценки на шестте Регионални плана за развитие за периода 2007-2013 г.;
* Годишните доклади за наблюдение на изпълненото на Регионалните планове за развитие за периода 2009-2015 г.;
* Методическите указания за актуализиране на действащите стратегии и планове за регионално и местно развитие;
* Годишните доклади за напредъка по изпълнението на оперативните програми;
* Междинните и последващите оценки на Областните стратегии за развитие;
* Годишни доклади за наблюдение на изпълнението на Общинските планове за развитие;
* Доклади/отчети за изпълнението на секторни стратегии за развитие.

# ОЦЕНКА НА СТЕПЕНТА НА ПОСТИГАНЕ НА ЦЕЛИТЕ И ПРИОРИТЕТИТЕ ЗА РЕГИОНАЛНО РАЗВИТИЕ ПРЕЗ ПЕРИОДА 2005-2015 Г.

Методическият инструментариум на последващата оценка включва използването на определени критерии за оценка, които характеризират най-общо потенциала за реализация и качеството на резултатите при изпълнението на Националната стратегия за регионално развитие за периода 2005-2015 г. Постигането на стратегическите цели и осъществяването на приоритетите за регионално развитие, залегнали в НСРР, е измерено като се отчита напредъка и достигнатата стойност по определени ключови физически и финансови индикатори за оценка на въздействието в различни социално-икономически, инфраструктурни и екологични сектори. Поради големия обем на анализираната информация, сложността на взаимовръзките на изследваните фактори и резултатите от въздействието върху регионалното развитие в национален мащаб за сравнително дълъг период на действие на стратегическия документ, последващата оценка на изпълнението има комплексен и интегрален характер и по същество представлява обобщаваща експертна оценка, базирана на използваните критерии и показатели.

В допълнение и като съществена част от използвания метод, последващата оценка се базира и на съвкупните резултати от анкетно проучване на резултатите и въздействието от изпълнението на Националната стратегия за регионално развитие след края на периода на нейното действие.

Последващата оценка използва следната степенна скала за оценка на резултатите от изпълнението на стратегическите цели и постигнатия напредък по реализацията на приоритетите за регионално развитие на национално ниво за периода 2005-2015 г.:

1.минимални резултати/ незначителен напредък, съответно ниска степен на изпълнение;

2.медианни резултати/ умерен напредък, съответно средна степен на изпълнение;

максимални резултати/значителен напредък, съответно висока степен на изпълнение.

**Главната цел на регионалното развитие за периода до 2015г. е постигането на устойчиво и балансирано развитие на районите в Република България.**

Изпълнението на главната цел на държавната политика за регионално развитие ще се осъществи чрез реализацията на следните стратегически цели:

*Стратегическа цел* 1 **Постигане на ускорено развитие на българските райони и доближаване до средните равнища на развитие на регионите в ЕС;**

*Стратегическа цел 2* **Намаляване на междурегионалните и вътрешнорегионалните различия чрез развитие на вътрешния потенциал на районите и градовете;**

*Стратегическа цел 3* **Развитие на териториалното сътрудничество, добросъседството и партньорството за постигане на европейска териториална кохезия.**

* 1. **Основни количествени индикатори, проследяващи изпълнението на главната цел и стратегическите цели на НСРР.**

Тяхното действие е комплексно по отношение постигането на главната стратегическа цел, а целевите стойности на основните индикатори осигуряват възможността за количествено оценяване на степента на постигане на заложените цели.


* **Достигане на относителен дял (%) на БВП на глава от населението от средното ниво за регионите в ЕС 27**

България, Гърция[[1]](#footnote-1), Хърватска и Словения са единствените мултирегионални страни-членки на ЕС, където всички райони от нивоNUTS 2 имат среден БВП на човек от населението под средното за ЕС‑27.Целевата стойност за СИР и ЮИР е 50 % дял БВП на глава от населението от средното ниво за регионите в ЕС-27, като към 2014 г. тази стойност не е достигната. За СЗР, СЦР и ЮЦР целевата стойност е 45% и по наличните към момента данни, както е видимо в Таблица 1, този % дял също не е достигнат. В СЗР е най-ниският отчетен БВП на човек от населението – 30 % от средния за ЕС‑27. В ЮЗР целевата стойност към 2015 г. е 75 %, а отчетената към 2014 г. е 74,8%, т.е. това е единственият район, който е достигнал целевата стойност.

Таблица 1. БВП на глава от населението, 2014-2015 г.

|  |  |  |
| --- | --- | --- |
|  | Целева стойност към 2015 г. | Отчетена стойност към 2014 г.[[2]](#footnote-2) |
| Югозападен район | 75 % | 74,86 % |
| Североизточен район | 50% | 39,31 % |
| Югоизточен район | 50% | 39,49 % |
| Северозападен район | 45 % | 29,68 % |
| Северен централен район | 45% | 33,69 % |
| Южен централен район | 45 % | 31,66 % |

*Източник: Евростат годишник 2016 г*




* **Достигане на равнище на заетост на населението в трудоспособна възраст в:**

Югозападен район - 73%;

Всички останали райони от ниво 2 - 65%.

Нито един от районите не е достигнал целевата стойност на индикатора за равнище на заетост на населението в трудоспособна възраст.По налични данни към настоящия момент, в 4 от районите от ниво 2 е отчетен напредък по индикатора и те почти са достигнали целевата стойност. Към 31.12.2015 г. коефициентът на заетост на населението на 15-64 навършени години в Югозападен район от ниво 2 е 68%. В останалите райони от ниво 2, стойностите на коефициента на заетост са както следва: Северозападен район – 56,1%, Северен централен район – 60,4%, Североизточен район – 63,1%, Югоизточен – 60,6% и Южен централен – 61,6%.



* **Брой население, което е бенефициент по рехабилитирани и реконструирани пътища ІІ и ІІІ клас;**

По данни от АПИ относно рехабилитирани и реконструирани пътища ІІ и ІІІ клас по ОПРР 2007-2013 г., Приоритетна ос 2 „Регионална и местна достъпност“, през този период са изпълнени проекти във всички райони от ниво 2. Населението, което е положително засегнато от рехабилитираните и реконструираните пътища ІІ и ІІІ клас, възлиза на 6 283 849 души, изчислено на база на населението в областите, в които са реализирани проектите. В тази цифра е включено и населението на столичния град – 1 319 804 д., поради извършени проекти на територията му. Населението в областите, в които са подобрени пътища II и III клас, без населението в столичния град възлиза на 69,4% от общото население в страната за 2015 г.

* **Брой километри рехабилитирани и реконструирани пътища ІІ и ІІІ клас;**

По данни от АПИ относно рехабилитирани и реконструирани пътища ІІ и ІІІ клас по ОПРР 2007-2013 г., Приоритетна ос 2 „Регионална и местна достъпност“ са извършени редица проекти, като общите километри подобрена пътна инфраструктура са 882,044 км. Рехабилитираните и реконструираните пътища от II клас, общо за страната възлизат на 306,002 км, а тези от III клас – 576,042 км. Таблицата по-долу показва дължината на подобрените пътища по райони от ниво 2:

Таблица 2. Рехабилитирани и реконструирани пътища ІІ и ІІІ клас (км.)

|  |  |
| --- | --- |
| Райони от ниво 2 | Рехабилитирани и реконструирани пътища ІІ и ІІІ клас (км.) |
| Северозападен район | 155,115 км. |
| Северен централен район | 151,467 км. |
| Североизточен район | 204,109 км. |
| Югозападен район | 121,076 км. |
| Южен централен район | 177,268 км. |
| Югоизточен район | 47,351 км. |

*Източник: ОПРР 2007-2013г.*

* **До 20% от населението с подобрено транспортно обслужване, с достъп до изградени автомагистрали и пътища І клас.**

През периода 2005-2015 г., в сектор пътища най-голям напредък на територията на страната се наблюдава по отношение на изграждането на автомагистрали. Дължината на автомагистралите към 2015г. възлиза на 734 км, което е два пъти повече, сравнено с 2005г. – 331км. Наблюдава се 121% увеличение на дължините на наличните автомагистрали в страната. Най-голям напредък има в трите южни района от ниво 2, където бяха напълно завършени АМ „Тракия“, „Марица“ и „Люлин“както и части от „Струма“. По този начин се постига по-добро обслужване на цялото население в посочените райони, което съставлява 64,4% от населението на страната, вследствие постигането на добра интеграция между трите района и повишаване на мобилността на населението. Данните за периода 2005-2015 г. показват, че индикаторът е многократно преизпълнен, тъй като нови части от автомагистрали и първокласни пътища има изградени и в Северна България. Въпреки това, липсата на цялостно изградена автомагистрала в северната част на страната, определя по-ниско качество на транспортно обслужване в трите района от ниво 2 в Северна България.

* 1. **Основни индикатори, по които се осъществява наблюдението и оценката на изпълнението на заложените стратегически цели и приоритети в Националната стратегия за регионално развитие в периода 2005-2015 г.**

**Приоритет 1: Повишаване на регионалната конкурентоспособност и интегрирано градско развитие**

***Специфична цел 1: Развитие на изследователска дейност, технологично развитие и иновации в подкрепа на регионалните икономики.***

Основен принос за постигането на специфична цел 1 на Приоритет 1 имат изпълнените проекти и дейности, осъществени по ОП „Развитие на конкурентоспособността на българската икономика“ 2007-2013 г., приоритетна ос 1 – Развитие на икономика, базирана на знанието и иновационни дейности. Приоритетната ос е разделена на два подприоритета, като единият е насочен към иновационните дейности, а вторият, който пряко допринася за постигането на настоящата цел, е насочен към подобряване на проиновативната инфраструктура в районите. По него са сключени 59 договора на обща стойност 131 146 292 лв., а реално изплатените средства са 110 092 385 лв. Въпреки неголемия на пръв поглед брой проекти, тяхното изпълнение е довело до значително развитие на инфраструктурата за обмен на технологии, знания и иновации, тъй като същите са мащабни. Съществува голяма разлика между районите от ниво 2 относно броя изпълнени проекти в тази сфера. Тяхното разпределение е както следва:

* + Северозападен район – 1 бр., с реално изплатени средства 3 303 258 лв.;
  + Северен централен район - 2 бр., с реално изплатени средства 486 578 лв.;
  + Североизточен район - 9 бр., с реално изплатени средства 6 659 775 лв.;
  + Югозападен район - 34 бр., с реално изплатени средства 83 753 708 лв.;
  + Южен централен район - 10 бр., с реално изплатени средства 13 418 528 лв.;
  + Югоизточен район - 3 бр. ,с реално изплатени средства 5 443 468 лв.

От представените данни ясно се вижда, че най-много проекти за развитие на изследователска дейност, технологично развитие и иновации са реализирани в Югозападния район. Това се дължи на гр. София, където е съсредоточена по-голямата част от инфраструктурата за наука и технологии в страната. Вложените средства в този район надминават многократно тези в другите райони – 83 753 708 лв. Трябва да се има предвид, че тук са включени и изплатените средства за изграждането на техно-парк София – 53 274 020 лв., но дори и те да бъдат премахнати, районът отново има повече инвестиции в сравнение с другите. Най-малко средства за развитие на технологиите и иновациите са вложени в Северен централен район – едва 486 578 лв. Това влияе негативно на развитието на регионалната икономика, както и производството на продукти с висока добавена стойност. Като цяло и трите северни района изостават от гледна точка развитието на иновативна инфраструктура, изследователска дейност и технологично развитие, което е пречка пред развитието на местните икономики. Може да се заключи, че по тази специфична цел напредъкът в северните райони е недостатъчен, а в Югозападния район той е значителен. Въпреки това, създаването на тех-парк в гр. София следва да се разглежда като голяма крачка в развитието на науката, технологиите и иновациите на национално ниво.

* Брой на новосъздадените центрове за изследвания, технологии и иновации

По данни от ИСУН, по Процедура: BG161PO003-1.2.03 „Създаване на нови и укрепване на съществуващи технологични центрове“ на ОПРКБИ 2007-2013, са успешно приключили 4 проекта за създаване на високотехнологични центрове за изследвания, трансфер на технологии и иновации. Три от центровете са създадени на територията на Южен централен район, а един - на територията на Югоизточен район. Общата стойност на проектите възлиза на 7 143 149 лв., а реално изплатените средства са 7 203 677 лв. Изградените центрове развиват иновациите и технологиите в сферата на медицината, биотехнологиите и ВиК.

Освен центрове за развитие на науката и иновациите, по Процедура: BG161PO003-1.2.02 „Създаване на нови и укрепване на съществуващи офиси за технологичен трансфер“ е създадена инфраструктура от офиси. Успешно приключилите проекти са 16 на брой, като 14 от тях създават нови офиси, а 2 допринасят за разширяването и развитието на вече създадени такива. 13 от офисите за трансфер на технологии са разположени на територията на Югозападен район, 2 в Южен централен и 1 в Югоизточен.

Един от вече създадените офиси - Офисът за трансфер на технологии, който e звено в рамките на Института за космически изследвания към Българска академия на науките, е изграден през м. ноември 2007 г. с изпълнение на проект по програма PHARE. По ОПРКБИ 2007-2013 г. той е разширен, което показва устойчивост на създадената инфраструктура.

Както се вижда от представените данни, новосъздадени центрове за изследвания, технологии и иновации в трите северни района от ниво 2 няма, на което трябва да се обърне внимание през следващия програмен период. За да се наблюдава ръст в тези регионални икономики, следва да бъдат вложени повече средства за развитието на иновативна инфраструктура.

* Брой на изградени технопаркове и техноинкубатори, получили подкрепа

През анализирания период на територията на страната беше създаден един технопарк – София Тех Парк - "Научно-технологичен парк". Първата фаза от изграждането на тех-парка е осъществена по оперативна програма “Развитие на конкурентоспособността на българската икономика” 2007-2013, съфинансирана от Европейския съюз чрез Европейския фонд за регионално развитие и от националния бюджет на Република България на обща стойност 80 867 026 лв., по данни от ИСУН. Иновационната инфраструктура ще бъде разширена чрез процедура Фаза 2 на проект "Създаване на научно-технологичен парк" по ОП „Иновации и конкурентоспособност“ 2014-2020 г. Проектът се осъществява на територията на Югозападния район. Локацията в гр. София се обосновава на най-високата концентрация на научно-изследователски центрове, университети, изследователски институти и индустрия в областта на високите технологии. Проектът следва да се разглежда като национален. Тех-паркът включва в себе си инкубатор за стартиращи компании, иновационен форум за провеждане на събития, лабораторен комплекс за научно-изследователска и развойна дейност и интерактивен научен център за деца, ученици и студенти. Изграденият бизнес инкубатор разполага с около 6 200 кв. м офисна площ, предназначена за стартиращи компании, които разработват иновативни продукти в трите основни фокусни области на научно-технологичния парк – информационни и телекомуникационни технологии, науки за живота и зелена енергия.

* Размер на инвестициите за развитие на технопаркове и техноинкубатори и регионални центрове за изследвания и технологии (% от общите инвестиции)

Размерът на инвестициите в проиновативна инфраструктура по ОПРБКИ 2007-2013 г. съгласно ИСУН е както следва (реално изплатени средства):

* Технопаркове и техноинкубатори: 53 274 020 лв.;
* Центрове за изследвания и технологии: 7 203 141 лв.;
* Офиси за технологичен трансфер: 3 228 993 лв.

И по трите процедури проекти са изпълнени само в Югоизточен, Южен Централен и Югозападен район. Най-значителни са средствата, вложени в Югозападния район, като това се дължи на голямата инвестиция в тех-парк София. Отделно от нея са вложени 2 592 370 лв. в района за развитие на центрове за изследвания и технологии и офиси за технологичен трансфер. В Южен централен район изплатените средства по проекти възлизат на 4 300 028 лв., а в Югоизточен те са малко по-малко - 3 539 737 лв. От така представените данни става ясно, че трите района, разположени в Северна България изоставят в развитието на проиновативна инфраструктура, което е пречка за развитието на местната икономика.

Общата стойност на направените инвестиции в проиновативна инфраструктура е 63 706 154 лв. Това представлява 14,4% от бюджета на ОПРБКИ, насочен към развитие на икономика, базирана на знанието и иновационни дейности, или 2,8% от общия бюджет на оперативната програма.

* Повишаване на броя на заетите научно-изследователски кадри (брой и % от общия брой на заетите кадри от тази сфера, мъже/жени)

Броят на заетите научно-изследователски кадри се е увеличил значително за периода 2005-2015 г. Както се вижда от таблицата по-долу, през 2005 г. те са били 18 638 души, а през 2015 г. те са 29 519 души. За този период се наблюдава повишение на персонала, зает с НИРД с 58,4%, което очертава положителна тенденция. Наблюдава се значително повишение на заетите кадри общо в страната, което доказва развитието в сферата на науката и изследователската дейност. Към 2005 г., жените заети в научно-изследователската сфера са били 51,3% от всички заети или с 500 повече от мъжете. През 2015 г. се наблюдава увеличаване на мъжете, заети с НИРД, като те са с 1209 души повече от жените, но въпреки това като относителен дял представляват 52%, т.е. наблюдава се относителен баланс между половете.

Таблица 3. Персонал, зает с НИРД, по статистически райони и пол (брой)

|  |  |  |  |  |
| --- | --- | --- | --- | --- |
|  | 2005 | | 2015\* | |
|  | Общо | От тях жени | Общо | От тях жени |
| Общо за страната | **18638** | **9569** | **29519** | **14154** |
| Северозападен | 568 | 365 | 1374 | 589 |
| Северен централен | 1335 | 430 | 2299 | 1115 |
| Североизточен | 1531 | 780 | 3314 | 1829 |
| Югоизточен | 1056 | 590 | 2208 | 996 |
| Югозападен | 12673 | 6546 | 17280 | 8156 |
| Южен централен | 1475 | 858 | 3044 | 1469 |

*Източник: НСИ*

*\*Данните за 2015 са предварителни*

Наблюдават се големи различия между шестте района от ниво 2 относно заетите с НИРД. Най-голям е техният относителен дял - 58,5% в Югозападния район, където е съсредоточена и по-голямата част от инфраструктурата за изследвания, технологии и иновации (университети, научно-изследователски центрове, офиси за трансфер на знания и технологии и др.). Най-малко са заетите кадри в сферата на науката и иновациите в Северозападния район –4,7%. Тази тенденция се е запазила от 2005 г.

* Брой на получените патенти от разработените иновации

Според българското законодателство, Патентното ведомство на Република България е националният държавен орган за правна закрила на обектите на индустриалната собственост. В своята същност, дейността на органа е свързана с насърчаване на иновациите, конкурентоспособността, предприемчивостта и икономическия растеж в полза на цялото общество. В България обектите на индустриалната собственост, с които може да се защити една иновация са два вида:

* Изобретения – патент;
* Полезни модели (ПМ) – регистрация.

Изобретението може да бъде определено като техническо решение на задача, което се отнася до която и да е област на техниката. Патентното ведомство съответно издава патенти, с които се предоставя правна закрила на патентноспособното изобретение, като срокът на действие на патента е 20 години от датата на подаване на заявката.

Полезните модели са друг вид правна закрила, която е в интерес на малките и средни предприятия (МСП), както и за отделните изобретатели, особено в случаите, когато се касае за изобретения, носещи краткосрочни пазарни успехи. Разликата е, че процедурата е по-опростена, регистрацията се осъществява в 6 месечен срок от датата на подаване на заявка и е по-евтина, сравнено с патента.

По статистически данни на Патентното ведомство в България, за периода 2006-2015 г. има нарастване в общия брой патенти и ПМ. Към 2015г. техният брой възлиза на 563, като в разглеждания период по-висока стойност се наблюдава единствено през 2013г. – 670 бр. На фигурата по-долу може да се проследи промяната в броя патенти и ПМ за периода 2006-2015 г.

*Фигура 1. Брой патенти и ПМ в България за периода 2006-2015 г.*

*Източник: Патентното ведомство в България*

Подадените заявки за патенти и ПМ за същия период от БАН и университетите в страната бележат пик през 2015 г., като се наблюдава сериозно нарастване, сравнено с 2006 г.

Таблица 4. Подадени заявки за патенти и ПМ от БАН и Университети

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | 2006 | | 2007 | | 2008 | | 2009 | | 2010 | | 2011 | | | 2012 | | | 2013 | | | 2014 | | | 2015 | |
|  | И | ПМ | И | ПМ | И | ПМ | И | ПМ | И | ПМ | И | ПМ | И | | ПМ | И | | ПМ | И | | ПМ | И | | ПМ |
| Химия, фармация, биотехнологии | 5 |  | 3 |  | 3 |  | 10 | 1 | 4 | 3 | 9 | 2 | 9 | |  | 7 | | 2 | 11 | | 3 | 5 | | 6 |
| Електроника, електротехника, лазерна техника | 7 | 4 | 8 |  | 12 |  | 12 | 3 | 19 | 1 | 16 | 1 | 11 | | 5 | 17 | | 5 | 16 | | 6 | 28 | | 6 |
| Машиностроене | 6 |  | 6 |  | 2 |  | 6 | 2 | 6 | 2 | 4 | 4 | 5 | | 4 | 4 | | 0 | 2 | | 1 | 12 | | 5 |
| общо | 18 | 4 | 17 | 0 | 17 | 0 | 28 | 6 | 29 | 6 | 29 | 7 | 25 | | 9 | 28 | | 7 | 29 | | 10 | 45 | | 17 |

*Източник: Патентното ведомство в България*

* Разработени регионални иновационни стратегии и програми за тяхната реализация - брой, териториален обхват.

За периода 2005-2015 г. в България са разработени следните иновационни стратегии:

* Иновационна стратегия за интелигентна специализация на Република България 2014-2020 г. – национален обхват;
* Регионална иновационна стратегия за Северозападния и Северния централен райони в България – регионален обхват (2 района);
* Регионална иновационна стратегия на Южен централен район - регионален обхват;
* Регионална иновационна стратегия на Североизточен район на България с план за действие - регионален обхват.

В периода са разработвани и проекти за иновационни стратегии на Югозападен и Югоизточен райони, но липсва информация за тяхното изпълнение към настоящия момент.

***Специфична цел 2: Подобряване на достъпа и развитието на информационните и комуникационните технологии в областта на публичните услуги и услугите за МСП***

* Дължина на инсталираната широколентова мрежа (км)

Настоящият индикатор ще бъде заменен с показател, който се наблюдава от НСИ и представя домакинствата с широколентов достъп до интернет. Този показател се следи от 2010 г. и данни са налични до края на анализирания период. Данните са представени в таблицата по-долу, и показват абсолютния брой домакинства или съответния относителен дял от общия брой. Наблюдава се постоянна тенденция за нарастване на достъпа до интернет от 2010 г. до 2015 г., като през 2015 г. повече от половината домакинства в страната разполагат с такъв (58,8%). Забелязва се, че в гъсто населените места – големите градове в страната, относителният дял на домакинствата с достъп до широколентов интернет е значително по-висок от този в слабо населените места – с 24,9%. Въпреки това, ситуацията за периода в сравнително висока степен се е подобрила за слабо населените места, където се вижда почти 30% нарастване - до 46,2% домакинства.

Таблица 5. Домакинства с широколентов достъп до интернет

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | 2010 | | 2011 | | 2012 | | 2013 | | 2014 | | 2015 | |
| **%** | **Брой** | **%** | **Брой** | **%** | **Брой** | **%** | **Брой** | **%** | **Брой** | **%** | **Брой** |
| Общо за страната | **26,0** | 708 254 | **39,8** | 1 010 972 | **50,8** | 1 390 018 | **53,6** | 1 437 496 | **56,5** | 1 475 801 | **58,8** | 1 529 218 |
| По видове домакинства | | | | | | | | | | | | |
| Семейства без деца | **22,4** | 528 455 | **35,5** | 733 754 | **43,4** | 907 947 | **47,5** | 984 369 | **49,1** | 989 473 | **51,6** | 1 051 242 |
| Семейства с деца | **49,5** | 179 799 | **58,3** | 277 218 | **74,8** | 482 071 | **74,6** | 453 127 | **81,3** | 486 328 | **85,2** | 477 976 |
| По местоживеене | | | | | | | | | | | | |
| Гъсто населени места | **36,4** | 433 647 | **50,6** | 600 391 | **63,0** | 841 911 | **65,9** | 858 733 | **67,8** | 838 983 | **71,1** | 884 300 |
| Средно населени места | **27,5** | 53 057 | **42,5** | 79 048 | **41,6** | 76 424 | **54,4** | 102 917 | **55,6** | 103 796 | **57,0** | 97 745 |
| Слабо населени места | **16,6** | 221 550 | **28,4** | 331 533 | **38,8** | 471 683 | **40,0** | 475 846 | **44,8** | 533 022 | **46,2** | 547 173 |

*Източник: НСИ*

* Брой на абонатите на Интернет на 1000 жители

Настоящият индикатор ще бъде заменен с показател следен от НСИ, който представя лицата, регулярно използващи интернет като процент, изчислен на база генерална съвкупност на населението между 16 и 74 години. Показателят се наблюдава от НСИ от 2010 г. насам, затова представените данни не обхващат началото на анализирания период (2005-2009г.). От таблицата по-долу се вижда постоянна тенденция на увеличение на ползвателите на интернет в страната, като през 2010 г. те са били 41,6%, а през 2015 г. вече са повече от половината население между 16 и 74 години (54,6%). Тенденцията за най-голям брой лица, регулярно ползващи интернет в Югозападния район се запазва през целия период от 2010 г. до 2015 г. Това се дължи на концентрацията на ползватели в столичния град. Най-малък относителен дял се наблюдава в Северозападния район, което се обуславя от по-слабото икономическо развитие и по-ниския БВП на глава от населението.

Таблица 6. Лица, регулярно използващи интернет % (всеки ден или поне веднъж седмично)

|  |  |  |  |  |  |  |
| --- | --- | --- | --- | --- | --- | --- |
|  | 2010 | 2011 | 2012 | 2013 | 2014 | 2015 |
| Общо | 41,6 | 46,4 | 50,3 | 51,2 | 53,7 | 54,6 |
| По статистически райони | | | | | | |
| Северозападен | 36,4 | 39,0 | 37,5 | 42,7 | 45,1 | 40,4 |
| Северен централен | 39,7 | 42,6 | 47,9 | 48,4 | 55,3 | 55,0 |
| Североизточен | 36,3 | 36,8 | 45,5 | 47,8 | 52,1 | 52,6 |
| Югоизточен | 36,2 | 42,8 | 49,4 | 46,3 | 45,9 | 51,0 |
| Югозападен | 54,7 | 61,2 | 60,6 | 63,4 | 64,1 | 65,3 |
| Южен централен | 34,9 | 40,5 | 47,5 | 45,4 | 48,3 | 49,9 |

*Източник: НСИ*

* брой на създадените „онлайн“ услуги и възможности, предназначени за МСП (електронна търговия и транзакции, образование и обучение, създаване на различни видове мрежи)

Броят на подкрепените МСП, които въвеждат в употреба нови технологии/ продукти по ОП „Конкурентоспособност“ за изминалия програмен период общо за страната е 662.

***Специфична цел 3:* Интегрирано развитие на градовете и укрепване на взаимовръзката град-регион**

През последното десетилетие Европейската общност активно развива концепции за общи принципи и стратегии в политиката за развитие на градовете, включително чрез декларираните решения в Лайпцигската харта за устойчиво развитие на европейските градове (24 май 2007 г.), Териториалния дневен ред на Европейския съюз, приет по време на неформалната среща на министрите за градско развитие и териториално сближаване в Лайпциг (24-25 май 2007 г.), Декларацията от Толедо – неформална среща на министрите по градско развитие (22 юни 2010 г.) и др.

***Интегрираният подход*** в областта на градското развитие е задължително изискване при получаване на подкрепа от финансовите инструменти от Европейския съюз, поради което в ОПРР 2007-2013 г. две от основните приоритетни оси – ос 1: „Устойчиво и интегрирано градско развитие“, подприоритет 1.4: „Подобряване на физическата среда и превенция на риска” и ос 5: „Техническа помощ”, подприоритет 5.3: „Изграждане на капацитет на бенефициентите на ОПРР” са насочени към разработване на иновативни документи и системи. Такива са Интегрираните планове за градско възстановяване и развитие, устойчивата градска среда и други, имащи за цел да интегрират във времето и пространството различни социално-икономически и инфраструктурни проекти и това да доведе до изявяването на градовете като центрове на растеж и подпомогане укрепването на взаимовръзките между града и прилежащите му населени места/хинтерланд.


* Брой разработени стратегии за интегрирано градско развитие на големи градски агломерации

По Приоритетна ос 1: „Устойчиво и интегрирано градско развитие“, подприоритет 1.4: „Подобряване на физическата среда и превенция на риска” е проведена процедура, конкретно насочена към този индикатор: „Подкрепа за интегрирани планове за градско възстановяване и развитие“ (ИПГВР). По нея са разработени специализирани стратегии/планове за интегрирано градско развитие на големи градски агломерации. Към 2016 г. са изготвени 36 ИПГВР за най-големите градове в страната.

В подкрепа на тази процедура на по-късен етап по Приоритетна ос 5: „Техническа помощ”, Под-приоритет 5.3: „Изграждане на капацитет на бенефициентите на ОПРР”, "Подкрепа за интегрирани планове за градско възстановяване и развитие II" са разработени още 31 нови ИПГВР за останалите по-малки градове, които са от важно значение поради спецификата, че те имат и функцията да интегрират интервенции в подкрепа не само на градовете, но и да спомогнат взаимовръзките град-хинтерланд-регион.

В подкрепа на приемствеността между документите в двата програмни периода, към този момент на база на изработените по-горе споменати проекти – общо 67 ИПГВР (фиг.2), управляващият орган на Оперативна програма „Региони в растеж“ 2014-2020 г. одобри първите 39 Инвестиционни програми по процедура BG16RFOP001-1.001-039 „Изпълнение на Интегрирани планове за градско възстановяване и развитие” в рамките на Приоритетна ос 1 „Устойчиво и интегрирано градско развитие“ на програмата с конкретни бенефициенти - общините на 39 града от националната полицентрична система: Столична, Варна, Пловдив, Бургас, Русе, Стара Загора, Плевен, Благоевград, Велико Търново, Видин, Добрич, Хасково, Пазарджик, Шумен, Сливен, Габрово, Ямбол, Перник, Враца, Ловеч, Кърджали, Разград, Смолян, Казанлък, Асеновград, Монтана, Горна Оряховица, Гоце Делчев, Дупница, Кюстендил, Силистра, Димитровград, Търговище, Лом, Петрич, Свищов, Велинград, Карлово и Панагюрище. Общият размер на безвъзмездната финансова помощ по процедурата възлиза на 1,3 млрд. лв.

*Фигура 2.* *Градове за подкрепа по приоритетна ос 1 „Устойчиво и интегрирано градско развитие” на ОПРР 2014-2020 г. (67 броя)*



*Източник: ОПРР 2014-2020*

* Брой проекти за укрепване на взаимовръзката между града и прилежащия му регион

В подкрепа на процеса по укрепване на взаимовръзката град - прилежащ регион, до 2015 г бяха разработени и специализирани документи за пространствено развитие – концепции и схеми за пространствено развитие. Към настоящия момент са изготвени:

* Национална концепция за пространствено развитие 2013-2025 г. - определя пространствен модел за умерено полицентрично развитие на българската територия, който включва 1 град от 1-во йерархично ниво, 9 града от 2-ро йерархично ниво, 29 града от 3-то йерархично ниво и 28 града от 4-то йерархично ниво, съгласно определените в нея категории градове:
* ***1-во йерархично ниво*** – София;
* ***2-ро йерархично ниво*** – Пловдив, Варна, Бургас, Русе, Стара Загора, Плевен, Велико Търново, Благоевград, Видин;
* ***3-то йерархично ниво*** – Монтана, Враца, Ловеч, Габрово, Търговище, Раз- град, Шумен, Силистра, Добрич, Сливен, Ямбол, Хасково, Кърджали, Смолян, Пазарджик, Перник, Кюстендил, Свищов, Казанлък, Карлово, Дупница, Петрич, Лом, Гоце Делчев, Панагюрище, Велинград;
* ***4-то йерархично ниво*** – Сандански, Свиленград, Самоков, Ботевград, Троян, Севлиево, Карнобат, Нова Загора, Попово, Пещера, Поморие, Разлог, Девин, Нови пазар, Мездра, Провадия, Червен бряг, Козлодуй, Берковица, Тутракан, Елхово, Белоградчик, Златоград, Никопол, Генерал Тошево, Крумовград, Ивайловград, Малко Търново.
* Пилотни схеми за пространствено развитие на областите Плевен и Пловдив – 2 бр.;
* Концепции за пространствено развитие на общини: Асеновград, Аксаково, Болярово, Вълчедръм, Велико Търново, Враца, Бяла, Върбица, Елена, Камено, Каспичан, Левски, Невестино, Мизия, Плевен, Самуил, Созопол, Смядово, Сливен, Тополовград, Стражица, Тунджа, Стрелча, Червен бряг, Карнобат – 25 бр.

Концепциите са разработени като части от проекти в пакет от документи по Оперативна програма „Административен капацитет“ 2007-2013 г., Приоритетна ос „Добро управление“, операция 1.3 „Ефективна координация и партньорство при разработване и провеждане на политики“, както и със собствено финансиране от страна на общините.

* Брой на населението, положително засегнато от проекти за укрепване на социално-икономическата интеграция между града и прилежащия му район

По броя на населението, положително засегнато от проектите за укрепване на социално-икономическата интеграция между града и прилежащия му регион/хинтерланд и по многообразието и спецификата на проектите, заложени по представените приоритетни оси може да заключим, че броят включва населението на 67 града, които са подкрепени по ОПРР 2007-2013 г., както и близко разположените им населени места, а в немалко случаи по отношение на специфични критични услуги и по- отдалечените селища в региона.

***Специфична цел 4:* *Изграждане на привлекателна градска среда, възстановяване и обновяване на градски райони, насърчаване на екологично чист градски обществен транспорт***

Тази специфична цел е пряко свързана със специфична цел 3 и принос към нейното изпълнение има основно ОПРР 2007-2013 г. чрез приоритетна ос 1: „Устойчиво и интегрирано градско развитие“, подприоритет 1.4: „Подобряване на физическата среда и превенция на риска”.

* Подпомогнати проекти за обновяване на градовете

За обновяване на градовете по ОПРР 2007-2013 г. са сключени договори по следните процедури:

* [„Подкрепа за подобряване на градската среда”](javascript:__doPostBack('ctl00$ContentPlaceHolder1$ctlopPrLines$dtlPriorityLines$ctl01$dtlSubPriorityLines$ctl11$dtlProcedure$ctl13$lnkbPLine','')) – 18 проекта;
* „[Подкрепа за изграждане и укрепване на дребномащабна инфраструктура за предотвратяване на свлачища в градските агломерации](javascript:__doPostBack('ctl00$ContentPlaceHolder1$ctlopPrLines$dtlPriorityLines$ctl01$dtlSubPriorityLines$ctl11$dtlProcedure$ctl14$lnkbPLine',''))” – 17 проекта;
* „Подкрепа за дребномащабна инфраструктура за предотвратяване на свлачища в градските агломерации” – 11 проекта;
* [„Подкрепа за интегрирано и устойчиво развитие чрез подобряване на градската среда](javascript:__doPostBack('ctl00$ContentPlaceHolder1$ctlopPrLines$dtlPriorityLines$ctl01$dtlSubPriorityLines$ctl11$dtlProcedure$ctl16$lnkbPLine',''))” – 23 проекта;
* „[Подкрепа за дребномащабни мерки за предотвратяване на наводнения в градските агломерации](javascript:__doPostBack('ctl00$ContentPlaceHolder1$ctlopPrLines$dtlPriorityLines$ctl01$dtlSubPriorityLines$ctl11$dtlProcedure$ctl17$lnkbPLine',''))“ – 43 проекта;
* [„Зелена и достъпна градска среда”](javascript:__doPostBack('ctl00$ContentPlaceHolder1$ctlopPrLines$dtlPriorityLines$ctl01$dtlSubPriorityLines$ctl11$dtlProcedure$ctl20$lnkbPLine','')) – 36 проекта.

Общо от сключените договори, успешно изпълнени за периода са 146 проекта.

В допълнение, по инициативата JESSICA по ОПРР 2007-2013 г. са изпълнени проекти в 7-те най-големи града в страната. Инициативата е съвместна дейност на Европейската комисия и Европейската инвестиционна банка (с подкрепата на Банката за развитие на Съвета на Европа) за подкрепа на устойчиви инвестиции в градските райони. Целта на JESSICA като финансов инструмент в България, е да се създадат възможности за публичния и частния сектор за съвместни инвестиции в проекти за градско развитие и възстановяване на градски зони в седемте най-големи градове в България - София, Пловдив, Варна, Бургас, Русе, Стара Загора и Плевен. Чрез инструмента за финансов инженеринг JESSICA, на България е предоставена възможността да насочи част от Структурните фондове на ЕС за инвестиции в проекти, част от Интегрирани планове за градско възстановяване и развитие. Финансирането по инициативата JESSICA се осъществява чрез подаване на проектни предложения към т. нар. Фондове за градско развитие. Има създадени два фонда: Фонд за устойчиво градско развитие на София (ФУГРС) и Регионален фонд за градско развитие (РФГР) за шестте най-големи града в България извън София - Пловдив, Варна, Бургас, Стара Загора, Русе и Плевен. По данни на ФУГРС, към м. февруари 2016 г. подкрепените проекти в гр. София са 13, на обща стойност 78 млн. лв., като 50. млн. лв. са осигурени от фонда. За останалите шест града разпределението на проекти е следното:

• Бургас: 21 проектни предложения, от тях 1 завършен, 1 в процес на реализация и 1 вече одобрен за финансиране;

• Варна: 37 проектни предложения, от тях 1 завършен, 5 в процес на реализация и 1 вече одобрен за финансиране;

• Плевен: 17 проектни предложения, от тях 1 завършен, 1 в процес на реализация;

• Пловдив: 24 проектни предложения, 2 в процес на реализация;

• Русе: 14 проектни предложения, 2 в процес на реализация и 1 вече одобрен за финансиране;

• Стара Загора: 11 проектни предложения, от тях 2 завършени, 3 в процес на реализация.

Освен представените проекти, съществуват и други проекти с различни статуси, напр. „в процес на преговори“. Като цяло, по данни на фонда към 2016 г. са одобрени общо 24 проекта на обща стойност над 139 млн. лева на територията на Пловдив, Варна, Бургас, Стара Загора, Русе и Плевен.

Най-много са одобрените проекти в столицата, но и в останалите шест града се наблюдава висок интерес към инструмента от страна на кандидат-бенефициентите. Одобрените и финансирани проекти са в най-разнообразни сфери: медицински центрове, киносалони, стадиони, експо-център, градски пазари и др. и всички те са допринесли за подобряването на градската среда. Във всеки район от ниво 2 има град, който е подкрепен от инициативата, като в Югоизточния те са два – Бургас и Стара Загора.

* Брой проекти за оптимизиране на градския обществен транспорт

Проекти за оптимизиране на градския обществен транспорт са изпълнени по ОПРР 2007-2013 г., приоритетна ос 1: „Устойчиво и интегрирано градско развитие“, подприоритет 1.5: „Системи за устойчив градски транспорт“. Три са основните процедури в подкрепа на устойчивия градски транспорт:

* [„Подкрепа за интегриран градски транспорт в Община Бургас”](javascript:__doPostBack('ctl00$ContentPlaceHolder1$ctlopPrLines$dtlPriorityLines$ctl01$dtlSubPriorityLines$ctl12$dtlProcedure$ctl06$lnkbPLine',''));
* „[Подкрепа за интегриран градски транспорт в Столична община](javascript:__doPostBack('ctl00$ContentPlaceHolder1$ctlopPrLines$dtlPriorityLines$ctl01$dtlSubPriorityLines$ctl12$dtlProcedure$ctl07$lnkbPLine',''))“;
* [„Подкрепа за интегриран градски транспорт в петте големи града”](javascript:__doPostBack('ctl00$ContentPlaceHolder1$ctlopPrLines$dtlPriorityLines$ctl01$dtlSubPriorityLines$ctl12$dtlProcedure$ctl08$lnkbPLine','')) –„[Модернизация и развитие на устойчив градски транспорт в град Пловдив](http://umispublic.government.bg/srchProjectInfo.aspx?id=66777)“, ["Модернизация и развитие на устойчив градски транспорт за град Стара Загора"](http://umispublic.government.bg/srchProjectInfo.aspx?id=66779), „[Интегриран градски транспорт на Плевен](http://umispublic.government.bg/srchProjectInfo.aspx?id=66782)“, „[Интегриран градски транспорт на Варна](http://umispublic.government.bg/srchProjectInfo.aspx?id=67250)“, „[Интегрирана система за градски транспорт на град Русе](http://umispublic.government.bg/srchProjectInfo.aspx?id=68472)“.

Общо градовете, които са получили подкрепа за оптимизиране на градския транспорт са 7: София, Бургас, Пловдив, Стара Загора, Плевен, Варна и Русе.

**Цялостната оценка за изпълнение на Приоритет 1 е средна степен на изпълнение**, като се базира на оценките по отделните специфични цели – специфична цел 1 е със средна степен на изпълнение, специфична цел 2 – със средна степен на изпълнение, специфична цел 3 – с ниска степен, а специфична цел 4 – със средна.

Въздействието от реализацията на специфичните цели на територията на районите е в посока повишаване изследователската дейност, технологично развитие и иновации в подкрепа на регионалните икономики, подобряване на достъпа и развитието на информационните и комуникационни технологии в областта на публичните услуги и услугите за МСП, интегрираното развитие на градовете и укрепване на взаимовръзката град-регион и изграждане на привлекателна градска среда, възстановяване на градски райони, насърчаване на екологично чист обществен транспорт.

Основните финансови ресурси за реализация на приоритета са от оперативни програми „Развитие на конкурентоспособността на българската икономика“ и „Регионално развитие“.

**Приоритет 2: Развитие и модернизация на инфраструктурата, създаваща условия за растеж и заетост**

***Специфична цел 1*: Развитие и модернизация на елементите на регионалната и местната транспортна инфраструктура**

* Дължина (в километри) на изградени или подобрени пътища - IІ, III клас и общински пътища (% от мрежата, която е завършена)

Общата дължина на пътищата II клас възлиза на 4 025 км, а III клас – 12 140 км към 2015 г. Това представлява нарастване, съответно с 13 км. и 164 км. спрямо 2005 година. Данните за дължината в км по райони от ниво 2 е представена в таблицата по-долу:

Таблица 7. Дължина (в км) на изградени или подобрени пътища - IІ, III към 2015г.

|  |  |  |
| --- | --- | --- |
| Район от ниво 2 | Второкласни | Третокласни пътища и пътни връзки при кръстовища и възли |
| Общо за страната | 4 025 | 12 140 |
| Северозападен | 766 | 2 236 |
| Северен централен | 636 | 1 867 |
| Североизточен | 467 | 1 641 |
| Югоизточен | 754 | 1 730 |
| Югозападен | 618 | 1 958 |
| Южен централен | 784 | 2 708 |

*Източник: НСИ*

По данни от АПИ относно рехабилитирани и реконструирани ІІ и ІІІ клас пътища по ОПРР 2007-2013, Приоритетна ос 2 „Регионална и местна достъпност“ са изпълнени редица проекти, като общата дължина на подобрената пътна инфраструктура са 882 км. Рехабилитираните и реконструираните пътища от II клас общо за страната възлизат на 306 км, а тези от III клас – 576 км. Данните по райони от ниво 2 са следните:

• Северозападен – 155,1 км;

• Северен централен – 151,5 км;

• Североизточен – 204,1 км;

• Югоизточен – 47,4 км;

• Югозападен – 121,1 км;

• Южен централен – 177,3 км.

Най-малко рехабилитирани и реконструирани пътища ІІ и ІІІ клас се наблюдават в Югоизточния район, но в него има изградени най-много нови отсечки атомагистрали. Най-голяма е дължината на подобрените пътища в Североизточния район. Рехабилитацията и реконструкцията на пътната мрежа допринася за подобряване на транспортната достъпност и свързаност на населените места, за преодоляване на териториалната изолация и превръщане на средните и големите градове в центрове на растеж.

* Степен на завършване на мрежата (%)

Общата дължина на пътищата от РПМ възлиза на 19 853 км. Най-голям напредък за периода 2005-2015 г. се наблюдава по отношение на изграждането на автомагистрали. Общата дължина на планираните автомагистрали в България по данни на АПИ възлиза на 1245 км, което показва, че към 2015г. 58,9% от тях са изградени и пуснати в експлоатация.

***Специфична цел 2: Изграждане и подобряване на екологичната инфраструктура[[3]](#footnote-3)***

* Брой на изградени ПСПВ/ ГПСОВ

Констатиран е значителен напредък по отношение пречистването на отпадъчните води. До края на програмния период по оперативна програма „Околна среда“ 2007-2013 г. са завършени 50 ПСОВ от общо планираните 58 станции.

По оперативна програма „Околна среда“ 2007-2013 г. се отчита напредък и в изградена и реконструирана над 2600 км. ВиК мрежа на територията на повече от 80 населени места. В сектор "Води" са договорени 2.9 млрд. лв. и са изплатени авансово 2.436 млрд. лв., като само за една година са изплатени повече от 1 млрд. лв.

Осем пречиствателни станции - в Банско, Видин, Враца, Златни пясъци, Раднево, Тервел, Шумен и Ямбол, ще бъдат довършени със средства от новия програмен период.

В **СИР** има няколко значими проекта, финансирани по ОПОС: *Рехабилитация на ПСОВ „Албена” и разширяване канализационната мрежа на с. Оброчище, община Балчик* (приключил през септември 2016 г.); *Изграждане на трети утаител и дълбоководно заустване в Черно море на ПСОВ Балчик и разширяване канализационната мрежа на гр. Балчик*. Прединвестиционните проучвания показаха, че на този етап не е необходимо да бъде изграждан трети утаител в ПСОВ Балчик ( приключил декември 2015 г.); *Модернизиране и разширяване на ПСОВ – к.к. „Златни пясъци”* –отложен за реализация през новия програмен период 2014-2020 г.

Завършил е и вторият етап от модернизацията на ПСОВ Варна за 34.4 млн. лв.

В **СЦР** заработи разширената за 6.6 млн. лв. пречиствателна станция на Кубрат.Със средства от ОП "Околна среда 2007 - 2013 г." е разширена пречиствателната станция за отпадъчни води на град Кубрат на стойност 6 657 622 лв. Преди реализацията на проекта загубите на вода надхвърляха 60%.

Пречиствателната станция на град Трявна е реализирана по проект *"Изграждане на ПСОВ за отпадъчни води - гр. Трявна, и довеждащ колектор към нея"*, финансиран по оперативна програма "Околна среда 2007 - 2013 г.".

По-значими проекти в **ЮИР** са: *Проект "Пречиствателна станция за отпадъчни води - гр. Айтос"*, приключил през декември 2015 г.; *"Пречиствателна станция за отпадъчни води - кв. "Меден рудник", гр. Бургас - 2 етап: разширение"-* приключил на 30.09.2016 г., „*Реконструкция и разширение на пречиствателна станция за отпадни води град Поморие“.*

В Казанлък е модернизирана ПСОВ за 22 млн. лв. по проект "Интегриран воден проект на община Казанлък - етап 2", финансиран по ОП "Околна среда".

С откриването на пречиствателната станция в Созопол, приключи изпълнението на мащабния проект *"Интегриран проект за водния цикъл на Созопол – I етап"*, финансиран по ОП "Околна среда". В рамките на най-големия проект, реализиран в историята на Созопол, са положени и 41 км ВиК инфраструктура – 33.68 км канализационна и 7.15 км водопроводна мрежа.

В Равда е модернизирана пречиствателната станция за 97 млн. лв. Капацитетът й е за 222 000 еквивалент жители.

Проекти в **ЮЗР**, допринесли за изпълнение на специфичната цел: *„Изграждане на ПСОВ, реконструкция и разширение на мрежа в агломерация Елин Пелин"*- приключил на 31.03.2016 г.

Финализиран е „*Интегриран проект за водния цикъл на град Кюстендил”* на стойност 21,2 млн. евро. Извършена е пълна реконструкция и модернизация на Градската пречиствателна станция за отпадъчни води, рехабилитация на най-износените части на водоснабдителната и канализационната мрежа.

Пречиствателната станция в Благоевград, изграденапо ИСПА, е модернизирана с 6.62 млн. лв. по ОПОС .

7 млн. лв. струва проектът за ПСОВ в Костинброд и обновяване на канализацията в града.

В **СЗР** *Интегрираният проект за воден цикъл на Враца* е най-мащабната инвестиция на европейски средства в сектор "Води". Окончателното изпълнение ще е през 2014-2020 г.От пречиствателната станция за отпадъчни води до момента са изпълнени повече от 70% от строителните работи, в т.ч. всички нови сгради и съоръжения, чието включване и работа ще осигури възможност за реконструкция на съществуващи съоръжения.В *гр. Луковит* по оперативна програма "Околна среда 2007 - 2013 г." е изградена пречиствателна станция за 33.5 млн. лв. Проектът включва 18.7 км нова канализация и 11.5 км реконструирана водоснабдителна мрежа. В *гр. Ловеч* инвестицията в ПСОВ е 8.1 млн. лв.

В **ЮЦР** са изградени 5 нови ПСОВ**.** В *Свиленград* е изградена пречиствателна станция по проект "*Изграждане, реконструкция и модернизация на канализационна мрежа, ПСОВ и водопроводна мрежа в гр. Свиленград"*, финансиран по ОП "Околна среда 2007 - 2013 г.", като безвъзмездната финансова помощ е 46 463 012 лв.

Пречиствателната станция в *Панагюрище* е изградена по проект "*Интегриран инвестиционен проект във ВиК сектора"*, който осигурява пълен инвестиционен процес - проектиране, изграждане и оборудване на ПСОВ, довеждаща инфраструктура и колектор, реконструкция на съществуващи и полагане на нови водопроводна и канализационна мрежи. Стойността на ПСОВ в Панагюрище е 13.4 млн. лв.

В експлоатация са модерна пречиствателна станция за 20 000 екв. жители, 62.565 км нова второстепенна канализационна мрежа и 64.194 км рехабилитирана второстепенна водоснабдителна мрежа в *Раковски*. Изградени са и 9.115 км нови главни канализационни колектори, а близо 10.300 км са рехабилитираните главни водопроводни клонове. Инвестицията във водния проект на *Раковски* е 58 млн. лева.

Нова пречиствателна станция е изградена в *Момчилград.* Съоръжението е изградено по проект по ОП "Околна среда 2007 - 2013 г." и е на стойност над 25 млн. лева. Реконструирани са и 15 км канализация и 10 км водопроводна мрежа.

По проект *"Модернизация на интегрирания воден цикъл на гр. Пещера"* е изградена пречиствателна станция за отпадъчни води и са рехабилитирани 18.9 км канализационна и 15.3 км водопроводна мрежа. Общата стойност на инвестицията е 26 210 000 лв.

Близо 30 км нова канализационна мрежа и ПСОВ за 41.4 млн. лв. има община Стамболийски. 29 653 м е общата дължина на изградената канализационна мрежа в община Стамболийски по проект, финансиран по ОП "Околна среда 2007 - 2013 г.". По проекта е построена и пречиствателна станция за отпадъчни води, обслужваща населените места в общината.

* % на домакинствата / стопанските предприятия, повлияни от премахване на режима на водоползване

Показателят, който използваме като заместител на горепосочения и който се следи от НСИ е „Население на режим на водоснабдяване“. За отчитане на напредък по индикатора, използваме наличните към момента на извършване на последващата оценка данни за периода 2009-2014 г.

Главно режима на водоснабдяване се дължи на продължителното засушаване, или намаления дебит на водоизточниците. Както е видно от приложената по-долу таблица, към 2014 г. единствено ЮЗР е без режим на водоснабдяване. Една от основните причини за продължаващия режим на водата е и старата ВиК мрежа, като на места довеждащите водопроводи са изградени преди повече от 40 години и са силно амортизирани. По ОП "Околна среда 2007 - 2013 г." са изпълнени много мащабни проекти за изграждане и подмяна на остаряла ВиК мрежа, което значително ограничи тази причина като основна за наличието на воден режим. Проблем е и това, че не са изграждани и нови язовири.

Таблица 8. Население на режим на водоснабдяване по райони от ниво 2 за периода 2009-2014 г. в %

|  |  |  |  |  |  |  |
| --- | --- | --- | --- | --- | --- | --- |
| Район от ниво 2 | 2009 | 2010 | 2011 | 2012 | 2013 | 2014 |
| СЗР | 3,0 | 1,1 | 15,7 | 27,7 | 10,2 | 2,6 |
| СЦР | 4,6 | 3,9 | 4,2 | 5,8 | 5,5 | 0,7 |
| СИР | 5,4 | 1,2 | 1,1 | 2,5 | 2,3 | 1,4 |
| ЮИР | 3,4 | 0,9 | 0,8 | 0,6 | 1,0 | 0,1 |
| ЮЗР | 3,4 | 0,2 | 0,8 | 0,1 | 1,4 | 0,0 |
| ЮЦР | 2,3 | 0,2 | 0,9 | 1,2 | 1,4 | 0,1 |

*Източник: НСИ*

* % на населението, включено в организираните системи за събиране на битовите отпадъци

През периода 2007-2012 г. водещо място в страната по отношение на този индикатор има **СЗР**, достигайки 100% дял на населението, обслужено от система за организирано сметосъбиране. Към 2014 г. относителният дял на населението, включено в организираните системи за събиране на битовите отпадъци е спаднал до 99,6 %. На вътрешнорегионално ниво, областите Видин и Враца имат добро развитие и се изравняват с останалите области. Необходимо е въвеждане на по-ефективна система за управление на отпадъците в ограничен брой регионални депа.

Делът на населението в **СИР**, обслужвано от системи за събиране и транспортиране на отпадъците нараства с по-ускорени темпове в сравнение със средните за страната. Стойността на индикатора към 2014 г. е 98,7 %, докато през 2005 г е само 63,6%.

С реализирането на 6 значими за СИР проекта по ОПОС 2007-2013 г. е изготвена техническа документация за закриване и рекултивация на 2 общински депа за отпадъци – в Каспичан и Смядово; подготвен е инвестиционен проект за интегрирано управление и обезвреждане на отпадъци в общините Търговище и Попово, както и за изграждане на инсталация за сепариране на отпадъци – в община Върбица. През 2015 г. са изградени и въведени в експлоатация 2 регионални системи за управление на отпадъците – в общините Варна и Добрич.

В **СЦР** населението, включено в организираните системи за събиране на битовите отпадъци към 2014 г. е 99,9 %, като се отбелязва нарастване с 24,4 % спрямо 2005 г. По отношение на системата за подобряване на управлението на отпадъците са реализирани 20 проекта, които са свързани с рекултивация на стари депа, изграждане на депа, както и подобряване на системата за събиране на отпадъците.

В **ЮЗР** населението, включено в организираните системи за събиране на битовите отпадъци към 2014 г. е 99,7 %, като към 2005 г. е било 93,6 %.

По приоритетна ос „Подобряване и развитие на инфраструктурата за третиране на отпадъци” на ОПОС в **ЮЗР** е финализиран проект „Изграждане на регионална система за управление на отпадъците в регион Ботевград”на стойност 14,4 млн. лв. Изградено е Регионално депо за неопасни битови отпадъци и център за рециклиране на отпадъците, които обслужват 56 000 души от общините Ботевград, Правец и Етрополе. Приключили са и още4 проекта *за изграждане на регионални системи за битови отпадъци, на* обща стойност332 млн. лв.: „Изграждане на регионална система за управление на отпадъци в регион Перник”, която ще обслужва всички общини от област Перник и население от около 133 000 души; „Изграждане на интегрирана система от съоръжения за третиране на битовите отпадъци на Столична община”, чрез която ще се подобри жизнената среда на около 1,3 млн. жители на столицата и близките райони и ще се осигури дълготрайно решение на управлението на отпадъците; „Изграждане на регионална система за управление на отпадъците в регион Разлог”, която ще обслужва 54 хил. души население и проект „Изграждане на регионална система за управление на отпадъците в регион Костенец (Самоков)”, която ще обслужва 73 хил. души население.

В **ЮИР** през2014 г. делът на населението, обхванато от системите за организирано събиране на битовите отпадъци е 99,8 %, което е с 24,2 % повече от началната година на анализирания период 2005 г.

По приоритетна ос „Подобряване и развитие на инфраструктурата за третиране на отпадъци” на ОПОС, в ЮИР са приключили два големи проекта: "Изграждане на регионална система за управление на отпадъците в регион Стара Загора" с обща стойност 49 221 665 лв. и "Изграждане на регионална система за управление на отпадъците в регион Ямбол" с общ бюджет - 24 562 396 лв.

Населението, включено в организираните системи за събиране на битовите отпадъци в **ЮЦР за** 2014 г. е 99,6 %, а през 2005 г. е било едва 76,6 %.

По приоритетна ос „Подобряване и развитие на инфраструктурата за третиране на отпадъци” на ОПОС са изпълнени различни проекти за подготовка на документация за кандидатстване по проекти за интегрирано управление на твърдите битови отпадъци за общините Хасково, Лъки, Мадан, Баните и др.

***През анализирания период по ОПОС, Приоритетна ос „Подобряване и развитие на инфраструктурата за третиране на отпадъци“, са сключени общо за страната - 56 договора, на обща стойност 717 288 084 евро.***

* Укрепени свлачища - брой и площ

Укрепването на свлачища през изминалия програмен период е финансирано по ОПРР, операция 1.4 „Подобряване на физическата среда и превенция на риска”, схема BG161PO001/1.4-03/2008 „Подкрепа за изграждане и укрепване на дребномащабна инфраструктура за предотвратяване на свлачища в градските агломерации”. Предоставената безвъзмездна финансова помощ по схемата възлиза общо на 11 069 260,13 лева.

В резултат на изпълнение на схемата са изпълнени общо 14 проекта, от общо сключени 17. Реално изплатените средства за периода са 9 001 862 лв.[[4]](#footnote-4)

В резултат от изпълнението на проектите са укрепени 23 свлачища и срутища на територията на 14 малки общини и ще бъдат спасени от компрометиране и превръщането им в неизползваеми 9093 м. пътни отсечки.[[5]](#footnote-5)

***Специфична цел 3: Повишаване на достъпа и изграждане на регионална и местна бизнес инфраструктура***

* Брой на малките и средните предприятия, които получават бизнес услуги

В резултат на финансовата и икономическа криза от 2008 г., наблюдават негативни последствия върху МСП, Независимо от изпълнените мерки (основно по ОПРКБИ,ПРСР и ОПРР), предизвикателствата пред бизнеса все още остават значителни.

В **ЮЗР** са създадени нови иновативни предприятия, внедрени са иновативни продукти и услуги в производството **-** подпомогнати са352 предприятия за развитие на иновационни дейности и подобряване на иновативната инфраструктура.

Разширен е продуктовият асортимент, повишена е производителността и е подобрено качеството на произведената продукция, което води до повишаване на конкурентоспособността на предприятията на вътрешния и международния пазар. Инвестирането в нови технологии, модернизация и технологизация на производствения процес води до устойчиво развитие на предприятията на пазара – подпомогнати са 443 предприятия за подобряване на технологиите и управлението.

С реализирането на проекти по ОПРКБИ за стартиране на бизнес през периода, в **СИР** са подпомогнати 120 юридически лица, твърде неравномерно разпределени по области, като най-голям е броя им в област Варна – 98. В областите Добрич и Шумен са подпомогнати по 10 МСП, а в област Търговище - само 2. Профилите на фирмите според дейността им са предимно в сферата на услугите.

**Цялостната оценка за изпълнение на Приоритет 2 е от средна до висока.** Оценката се базира на резултатите по отделните специфични цели, а именно – специфична цел 1 е с висока, специфична цел 2 – със средна до висока и специфична цел 3 – ниска до средна.

Въздействието от реализацията на специфичните цели на територията на районите е в посока на развитие на инфраструктурата, която създава условия за растеж и заетост: подобряване на транспортната свързаност между населените места, намаляване времето за придвижване и повишаване качеството на транспортното обслужване, подобряване на жизнената среда в района и повишаване качеството на околната среда чрез реконструкция на водоснабдителната и канализационната мрежа, подобряване на системите за управление на отпадъците, повишаване на конкурентоспособността на МСП чрез инвестиции в подобряване на бизнес инфраструктурата.

Основните финансови ресурси за реализация на приоритета са от оперативни програми ОПРКБИ, ПРСР, ОПРР и ОПОС.

**Приоритет 3: Подобряване на привлекателността и качеството на живот в регионите и развитие на устойчив туризъм**

***Специфична цел 1: Повишаване на атрактивността на регионите чрез инвестиции в образованието, ефективни мерки на пазара на труда и предоставяне на качествени здравни услуги***

***Здравни услуги:***

* Вложени нови инвестиции, свързани с развитието на здравеопазването

Преките чуждестранни инвестиции в предприятията от нефинансовия сектор – Х*уманно здравеопазване* към 2014 г. са били 7549,8 хил. евро, като спрямо 2008 г. стойността им намалява (8201,2 хил. евро през 2008 г.)[[6]](#footnote-6). Ръст на ПЧИ се отбелязва в сектора *Медико-социални грижи с настаняване и социална работа без настаняване.* Стойността им през 2014 г. е 6 хил. евро, за сравнение през 2008 г. е била 5,5 хил. евро.

* Брой нови здравни услуги на регионално и местно ниво

Лечебните заведения за болнична и за извънболнична помощ на територията на страната се увеличават. През 2015 г. общият брой на заведенията за болнична помощ възлиза на 348, което е с 40 повече спрямо техния брой през 2005 г. В регионален план, през разглеждания период броят на болниците се е увеличил в ЮЗР с 16, в ЮЦР с 11, в СЗР с 5 и в ЮИР с 1.

Лечебните заведения за извънболнична помощ нарастват от 1554 през 2005 г. на 1931 през 2015 г., съответно броят на новооткритите заведения за извънболнична помощ възлиза на 377. Ръст на разглеждания показател се отбелязва във всички региони, както следва:

Новооткрити лечебни заведения за извънболнична помощ: СЗР – 36 бр., СЦР – 29 бр., СИР – 20 бр., ЮИР – 64 бр., ЮЗР – 171бр., ЮЦР – 59бр.

* Брой на населението, получило нов достъп до здравни услуги

Тъй като НСИ следи индикатора *Население на един лекар и на един лекар по дентална медицина,* ще проследи динамиката на осигуреността на населението с лекари и лекари по дентална медицина. Като цяло се забелязва положителна тенденция - от 274 души на 1 лекар през 2005 г. до 246 души на 1 лекар през 2015 г. В регионално отношение се отбелязва положителна тенденция за всички региони.

Броят на населението, обслужвано от 1 зъболекар през 2015 г. е 952. За сравнение, през 2005 г. техният брой е бил 1189. По-добра осигуреност с лекари по дентална медицина се отчита във всички региони на страната.

* Брой легла в МБАЛ на 1000 души от населението

НСИ следи и показателя *Брой легла в МБАЛ на 1000 души от населението*. Осигуреността на населението с болнични легла в МБАЛ се подобрява и през 2014 г. на 1000 души от населението са осигурени 4,8 легла. За сравнение, през 2005 г. те са били 4,2.

***Образование***

* Брой съвместни проекти между работодатели и студенти

По Оперативна програма „Развитие на човешките ресурси“ 2007 – 2013 г., Приоритет „*Подобряване на качеството на образованието и обучението в съответствие с потребностите на пазара на труда за изграждане на икономика, основана на знанието“,* подприоритет *„Укрепване на връзките между институциите за образование и обучение, научно-изследователския сектор и бизнеса“:*- По Процедура BG051PO001-3.3.01 „*Разработване на механизми за училищни и студентски практики“* са приключени 59 проекта с реално изплатени средства 2 861 766 лв. От тях най-голям брой проекти (19) и най-много средства (822 038 лв.) са реализирани в Югозападния район от ниво 2, следван от Южния централен (с 13 проекта и 655 211 лв. реално усвоени средства) и Северния централен (с 9 проекта и 510 426 лв.). Най – малко проекти и най-малко средства по тази процедура са реализирани и усвоени в Северозападния регион (5 проекта за 205 976 лв.);

- По Процедура BG051PO001-3.3.03 „*Училищни и студентски практики“* са приключени 49 проекта с реално изплатени средства 2 858 440 лв. Отново най-много средства са изплатени в Югозападния район, следван от Южния централен и Североизточния. Най-малко са изплатените средства в Северозападния район от ниво 2;

- По Процедура BG051PO001-3.3.07 „*Ученически и студентски практики“* – Приключени са 2 проекта с реално изплатени средства 82 894 377 лв. Съответно е реализиран 1 проект Студентски практики (на стойност 58 547 755 лв.) и 1 проект Ученически практики ( на стойност 24 346 622 лв.).

Изпълнението на горепосочените проекти за укрепване на връзките между институциите за образование и обучение, научно-изследователския сектор и бизнеса допринасят за подобряване качеството на професионалното образование и обучение и усъвършенстване на практическото обучение на ученици и студенти в съответствие с потребностите на пазара на труда. Най-изявен е приносът на Югозападния регион, предвид най-големия брой изпълнени проекти и най-много усвоени средства спрямо останалите райони от ниво 2.

* Брой на компютрите на 100 ученици в училищата

В НСИ се поддържа статистика за индикатора *използване на компютри от лицата по място на достъп – в учебно заведение.* Наличните данни са за периода 2006 – 2013 г. и показват увеличение на абсолютния брой и относителния дял компютри, използвани в училищата.

Таблица 9. Използване на компютри от лицата в учебните заведения

|  |  |  |  |  |  |  |  |
| --- | --- | --- | --- | --- | --- | --- | --- |
| В учебно заведение | 2006 | 2007 | 2008 | 2009 | 2010 | 2011 | 2013 |
| брой | 291968 | 294354 | 305972 | 323987 | 345949 | 277831 | 355 936 |
| % | 16,1 | 14,2 | 13 | 12,4 | 13 | 10,3 | 11,9 |

*Източник: НСИ*

Относителният дял на използваните компютри бележи спад през посочения период, през 2010 г. и 2013 г. е регистриран ръст.

*Фигура 3. Използване на компютри в учебно заведение – относителен дял*

*Източник: НСИ*

* Брой на компютрите на 100 студенти във висшите училища и Брой на Интернет места на 100 студенти във висшите училища

Броят на компютрите и делът на компютрите с достъп до интернет във висшите училища се увеличава. По данни на НСИ, през учебната 2012/2013 година броят на компютрите за учебни цели във висшето образование е 23.0 хил., от които 16.6 хил. са ползвани за обучение на студентите в рамките на аудиторната заетост. На 100 студенти в редовна форма на обучение се падат по 11.9 компютъра. За сравнение, през учебната 2008/2009 година общият брой на компютрите във висшите училища, използвани за учебни цели е 19.6 хил., като на 100 студенти в редовна форма на обучение се падат по 10.8 компютъра. Увеличава се и делът на компютрите с достъп до интернет - от 89.4% през учебната 2008/2009 година на 92.3% през 2012/2013 година.

* Брой обучителни часове, насочени към ИКТ (часове и обучавани) в училищата[[7]](#footnote-7)

Часове, насочени към ИКТ се изучават от I до X клас, като до IV клас са част от задължително избираемата подготовка, а от V до X са част от задължителната подготовка.

***Часове по информационни технологии***

I клас –1 час седмично - 31 часа годишно (задължително избираема подготовка);

II клас - 1 час седмично - 32 часа годишно (задължително избираема подготовка);

III клас - 1 час седмично - 32 часа годишно (задължително избираема подготовка);

IV клас - 1 час седмично - 32 часа годишно (задължително избираема подготовка);

V клас - 1 час седмично - 34 часа годишно (задължителна подготовка);

VI клас - 1 час седмично - 34 часа годишно (задължителна подготовка);

VII клас - 1 час седмично - 34 часа годишно (задължителна подготовка);

VIII клас - 1 час седмично - 34 часа годишно (задължителна подготовка);

IX клас - изучава се през втория учебен срок с 36 учебни часа (задължителна подготовка);

X клас - изучава се през първия учебен срок с 36 учебни часа (задължителна подготовка).

***Технологии***

VII и VIII клас – Технологии, които включват следните теми: Техника – 12 учебни часа; Материали – 4 учебни часа; Компютърна техника и комуникационни технологии – 6 учебни часа; Конструиране и техническа документация – 12 учебни часа; в VIII клас се добавят и Стопанство – 4 учебни часа; Технология и производство – 26 учебни часа; Съвременно предприятие – 4 учебни часа.

***Информатика***

IX клас- Минимален хорариум по учебен план - 72 часа - (задължителна подготовка)

Постигането на специфична цел 1 по отношение инвестиции в ***ефективни мерки на пазара на труда,*** се осигурява основно от успешно приключилите проекти по Приоритетна ос 1 и Приоритетна ос 2 на ОПРЧР 2007-2013 г.

По Приоритетна ос 1 „Насърчаване на икономическата активност и развитие на пазара на труда, насърчаващ включването“ са сключени 1443 договора, по които са договорени 627 693 800 лв., а реално изплатените суми са в размер на 621 234 218 лв. В рамките на двата подприоритета са финансирани дейности за повишаване на конкурентоспособността и пригодността за заетост на младежите до 29 години чрез предоставяне на обучения и създаване на устойчива заетост; осигуряване на условия за активен трудов живот за хора над 50 годишна възраст и на продължително безработни; извършване на обучение за придобиване или повишаване на професионалната квалификация на безработни лица, регистрирани в дирекции „Бюро по труда“, с цел тяхното последващо включване в заетост; насърчаване на проекти за развиване на самостоятелна стопанска дейност и др.

По Приоритетна ос 2 „Повишаване на производителността и адаптивността на заетите” са сключени 1443 договора, по които са договорени 321 768 411 лв. и реално са изплатени 321 229 904 лв. Финансирани са квалификационни услуги и обучения за заети, както и дейности за повишаване гъвкавостта и ефективността на пазара на труда чрез активни действия на социалните партньори.

За отчитане на напредъка по изпълнението са използвани индикатори за резултат и продукт по двете приоритетни оси (от Годишен доклад за изпълнението на ОПРЧР 2007-2013 за 2013 г.), които представят постигнатите резултати. Индикаторите до голяма степен припокриват индикаторите от Приложение 4 на АДИ на НСРР.

Подприоритет „*Интегриране на уязвимите групи на пазара на труда*“:

* Брой лица, получили посреднически услуги

Целева стойност – 100 000 бр., постигнат резултат – 155 976 бр.;

* Брой лица, започнали работа

Целева стойност – 50 000 бр., постигнат резултат – 52 423 бр.;

* Брой лица, включени в обучение за придобиване или повишаване на професионалната квалификация

Целева стойност – 100 000 бр., постигнат резултат – 69 452 бр.;

* Дял на лицата, придобили или повишили степента си на професионална квалификация

Целева стойност – 80%, постигнат резултат – 66 577 бр. (96%) ;

* Брой лица, включени в обучение за придобиване на ключови компетенции

Целева стойност – 30 000 бр., постигнат резултат – 59 215 бр.;

* Дял на лицата, придобили ключови компетенции

Целева стойност – 90%, постигнат резултат – 58 353 бр. (98,54%);

* Брой лица, включени в заетост след обучение

Целева стойност – 80 000 бр., постигнат резултат – 65 646 бр;.

* Дял на лицата със запазена заетост 1 година след участие в мярка за насърчаване на заетостта

Целева стойност – 50%, постигнат резултат – 0%.

Подприоритет *Заетост чрез развитие на предприемачеството:*

* Брой лица, включени в обучение по предприемачество

Целева стойност – 50 000 бр., постигнат резултат – 15 951 бр.;

* Дял на лицата, успешно завършили обучението

Целева стойност – 80%, постигнат резултат – 15 644 бр. (98%);

* Брой новосъздадени предприятия посредством инициативи за подкрепа на малкия бизнес

Целева стойност – 10 000 бр., постигнат резултат – 1134 бр.;

* Брой лица, заети в създадените предприятия 1 година след приключване на финансирането

Целева стойност – 30 000 бр., постигнат резултат – 303 бр.

Подприоритет *Подобряване адаптивността на заетите лица:*

* Брой лица, включени в обучение за придобиване или повишаване на професионалната квалификация

Целева стойност – 200 000 бр., постигнат резултат – 107 258 бр.;

* Дял на лицата, придобили или повишили степента си на професионална квалификация

Целева стойност – 80%, постигнат резултат – 102 170 бр. (95%);

* Брой лица, включени в обучение за придобиване на ключови компетенции

Целева стойност – 85 000 бр., постигнат резултат – 201 541 бр.;

* Дял на лицата, придобили ключови компетенции

Целева стойност – 90%, постигнат резултат – 169 402 бр. (84%);

* Брой обучения на работното място

Целева стойност – 15 000 бр., постигнат резултат – 13 766 бр.;

* Дял на служителите, успешно завършили обучение

Целева стойност – 90%, постигнат резултат – 13 220 бр. (96%).

Подприоритет *Насърчаване на гъвкавостта на пазара на труда*

* Дял на лицата, запазили работното място след приключване на насърчителните мерки

Целева стойност – 80%, постигнат резултат – 4953 бр.;

* Брой лица, на които са разработени планове за кариерно развитие

Целева стойност – 7 200 бр., постигнат резултат – 2073 бр;.

* Брой лица, ползвали преференции за включване в гъвкави форми на заетост (работа на непълно работно време, ротация на работното място, работа на плаващо работно време)

Целева стойност – 4700, постигнат резултат – 1245 бр.;

* Дял на лицата, запазили гъвкавата си заетост след приключване на насърчителните мерки

Целева стойност – 80%, постигнат резултат – 701 бр.

За периода 2014-2015 г. дейности за постигане на специфичната цел се финансират по Приоритетна ос 1 „Подобряване достъпа до заетост и качеството на работните места“ на ОПРЧР 2014-2020 г. В процес на изпълнение са:

Проект „Услуги „лице в лице“ в Център за заетост и социално подпомагане“ с бенефициент Министерство на труда и социалната политика. Проектът цели подобряване на координацията и взаимодействието между Агенция за социално подпомагане и Агенция по заетостта чрез прилагане на пилотен модел за съвместно комплексно обслужване на гражданите от уязвими групи и индивидуализиране на услугите. С реализиране на проектните дейности ще се апробира модел на административно обслужване по интегриран начин, чрез обезпечаване и подкрепа за дейността на Центровете за заетост и социално подпомагане (ЦЗСП), които ще предоставят консултиране, ориентиране и информиране. Целта е улесняване на достъпа на безработни лица и хора, получаващи социални помощи до заетост и възможности за социално включване чрез по-активни услуги за намаляване периода на социално подпомагане.

Проект „Нова възможност за младежка заетост“ с бенефициент Агенция по заетостта, който цели:

* Придобиване на ценен първи професионален опит, необходим за заемане на свободни работни места, заявени от работодатели;
* Придобиване на професионален опит от включените в проекта младежи;
* Съкращаване престоя на пазара на труда на лицата от целевата група чрез включването им в стажуване или обучение по време на работа при работодател;
* Постигане на по-високи нива на заетост, доходи и социална интеграция на включените в проекта безработни младежи;
* Обезпечаване на работодателите в рамките на проекта с квалифицирана работна сила, съобразно специфичните им потребности;
* Насърчаване на географската и професионалната мобилност на включените в проекта младежи;
* Мотивиране на определените от работодателя наставници чрез допълнителен материален стимул, запазване на заетостта и утвърждаването на авторитета им на работното място;
* Осигуряване на възможност за приемственост между поколенията при усвояване на професионален опит и практически умения чрез наставничеството;
* Възможност за наемане на включените в проекта младежи на постоянна работа след приключване на стажа или обучение по време на работа при работодател;
* Осигуряване на възможност на включените в проекта младежи до 29-годишна възраст за работа в България.

По приоритетна ос 1 през 2015 г. са стартирани общо 6 операции, с което общият им брой, заедно със стартиралата през 2014 г. операция „Младежка заетост“, достига 7.

Към 31.12.2015 г. по приоритетна ос 1 са сключени общо 4 договора за БФП, на обща стойност 178 999 937 лв., като всичките договори са по процедури на директно предоставяне. Операциите, обявени през 2015 г. са:

* „Ново работно място 2015“ с бюджет 100 млн. лв. Тя има за цел да осигури предпоставки за създаване на устойчиви работни места за безработни и неактивни лица;
* „Обучения и заетост“ с бюджет 81 млн. лв. и конкретен бенефициент АЗ, като се реализира чрез предоставяне на ваучери за обучение и съответно заявки от страна на работодателите за заемане на свободни работни места;
* „Подобряване качеството и ефективността на публичните услуги за уязвимите групи на пазара на труда и за работодателите“ е с бюджет 28 млн. лв. Има за цел да модернизира дейността на АЗ и предоставянето на по-качествени услуги за търсещите и предлагащите работа;
* „Повишаване на ефективността на провежданата политика по заетостта“ е с бюджет 1 млн. лв. Ще се изготвят и актуализират ежегодни, дългосрочни и средносрочни прогнози за развитието на пазара на труда;
* „Активни“ с бюджет от 26 млн. лв. Основната й цел е активиране и интеграция в заетост на младежи до 29-годишна възраст вкл., които не са нито в образование или обучение, нито в заетост, вкл. не са регистрирани като безработни лица в АЗ;
* „Обучения и заетост на младите хора“ с бюджет 115 млн. лв., чиято цел е интеграция на безработни младежи до 29 г. възраст вкл., в заетост при работодател чрез осигуряване на обучения и субсидия за заетост.

***Специфична цел 2: Постигане на устойчиво развитие на туризма в районите, опазване и валоризиране на природното и културното наследство***

Основен принос за изпълнение на специфична цел 2 имат главно проекти и дейности, финансирани по ОП „Регионално развитие“ 2007-2013 г. (Приоритетна ос 3 „Устойчиво развитие на туризма“), ПРСР 2007-2013 г. (Мярка 313 „Насърчаване на туристическите дейности”) и програмите за трансгранично сътрудничество.

По данни от ИСУН по Приоритетна ос 3 „Устойчиво развитие на туризма“ са сключени 132 договора, по които са договорени 268 909 985 лв. и реално са изплатени 259 698 039 лв. Чрез процедури на конкурентен подбор са финансирани и изпълнени 90 проекта, подпомагащи развитието на туризма на местно ниво. Разпределението на проектите по райони от ниво 2 е както следва:

**Таблица 10.** **Приключили проекти по Приоритетна ос 3 „Устойчиво развитие на туризма“ на ОПРР 2007-2013 г. по райони от ниво 2, брой**

|  |  |  |  |  |  |
| --- | --- | --- | --- | --- | --- |
| СЗР | СЦР | СИР | ЮИР | ЮЦР | ЮЗР |
| Под приоритет: Подобряване на туристическите атракции и свързаната с тях инфраструктура – 59 проекта | | | | | |
| 10 | **8** | **7** | **11** | **13** | **10** |
| Под приоритет: Развитие на регионалния туристически продукт и маркетинг на дестинациите – 31 проекта | | | | | |
| 5 | **4** | **3** | **5** | **6** | **8** |

*Източник: ИСУН*

По данни от Доклада за изпълнението на ПРСР за 2014г., в изпълнение на Мярка 313 „Насърчаване на туристическите дейности” за периода 2008-2013 г. са подадени 378 формуляра за кандидатстване за сума от 66 млн. евро. Към 31.12.2014г. са сключени 192 договора за 28,2 млн. евро публични разходи.

Изпълнението на специфичната цел е представено чрез изпълнените договори по посочените програми и чрез индикаторите, които те отчитат.

* Брой природни и културни обекти, получили подкрепа за опазване и експониране

Показателят, който е използван като заместител на горепосочения и който се следиот ОПРР е **„Брой развити туристически атракции/обекти“**. За отчитане на напредък по индикатора, са използвани наличните към момента на извършване на последващата оценка данни от ИСУН.

По подприоритет „Подобряване на туристическите атракции и свързаната с тях инфраструктура“ са сключени 72 договора, от които 69 са успешно приключени. Договорени са 209 384 736 лв., а реално са изплатени 200 263 427 лв.

Договорите са реализирани по следните процедури:

* Подкрепа за паметници на културата с национално и световно значение, допринасящи за устойчивото развитие на туризма – 10 бр.;
* Подкрепа за развитието на туристически атракции – 14 бр.;
* Подкрепа за развитието на природни, културни и исторически атракции – 44 бр.;
* Реставрация и консервация на дворец „Евксиноград“ и прилежащия му парк – 1 бр.
* Създадени нови устойчиви местни туристически продукти
* Брой на нови маркетингови инициативи / схеми за промоциране на туристическия бизнес

За целите на последващата оценка са обединени горепосочените индикатори и техният напредък се отчита с успешно изпълнените проекти по следните под-приоритети на ОПРР 2007-2013 г.:

**Развитие на регионалния туристически продукт и маркетинг на дестинациите** – сключени са 46 проекта, от които 38 са успешно приключени. Договорените средства са в размер на 14 507 404 лв., а реално изплатени са 13 578 893.

Договорите са реализирани по следните процедури:

* Подкрепа за развитие на регионалния туристически продукт и маркетинг на дестинациите – 27 проекта;
* Подкрепа за развитие на регионалния туристически продукт и маркетинг на дестинациите II – 11 проекта.

**Национален туристически маркетинг** – изпълнени са 14 проекта на обща стойност над 45 млн. лева. Проектите са по процедура „Подкрепа за ефективен национален маркетинг на туристическия продукт и подобряване на информационното обслужване“, с конкретен бенефициент Министерство на икономиката и енергетиката. Извършените дейности включват маркетингови проучвания, рекламни кампании на български туристически продукти, комуникационни кампании, рекламно-информационни материали, туристически-информационни центрове, стратегия за бранд „България“, участие на специализирани борси и изложения.

Като допълнение, за постигане на Специфична цел 2 допринася и обявената процедура за кандидатстване „Подкрепа за междурегионално сътрудничество и обмен на най-добри практики“ в рамките на Приоритет 4 на ОПРР 2007-2013 г. От успешно приключените 42 проекта, 25 са насочени към обмен на добри европейски практики и иновации за устойчиво местно развитие, развитие на туризма и планиране/промотиране на туристически дестинации.

В рамките на Мярка 313 „Насърчаване на туристическите дейности” на ПРСР 2007-2013 г. се финансират проекти за подпомагане развитието на интегриран селски туризъм и разнообразяване и подобряване на туристическата инфраструктура, атракциите и съоръжения за посетители в селските райони.

Индикатори за напредък, които се следят и отчитат по ПРСР 2007-2013 г.:

* Брой подкрепени нови проекти за туризъм

Целевата стойност за периода 2007-2013 г. е 250 бр. Към 31.12.2014г. са сключени 191 договора (76% постигане на целевата стойност), от които в процес на изпълнение са 175 (70% постигане на целевата стойност).

* Общ обем на инвестициите в млн. евро

Целевата стойност за периода 2007-2013 г. е 38 млн. инвестирани евро. Към 31.12.2014г. са сключени договори за инвестиции в размер на 27,4 млн. лв. (72% постигане на целевата стойност), в процес на изпълнение са проекти за 27 млн. лв. (70% постигане на целевата стойност).

* Общ брой на нови работни места

Целевата стойност за периода 2007-2013 г. е 300 бр. Създадени са 172 нови работни места, което представлява изпълнение от 57%. Работните места са разпределени в следните области: 26% - в туристически услуги, 59% - в инфраструктура за отдих, 15% - в дребномащабна инфраструктура.

* Допълнителен брой туристи

Целевата стойност за периода 2007-2013 г. е 4000 броя допълнителни туристи. Изпълнението многократно надвишава заложената целева стойност, като са регистрирани 116 966 допълнителни туристи.

* Нощувки

Целевата стойност за периода 2007-2013 г. е реализиране на 4000 бр. нощувки. Изпълнението на показателя многократно надвишава поставената цел. Реализирани са 44 384 бр. нощувки.

През 2015 г. общо в страната са реализирани 21 397 816 бр. нощувки. Разпределението по райони от ниво 2 е както следва: СЗР - 503 904 бр. , СЦР - 682 457 бр., СИР - 6 315 499 бр., ЮИР - 8 107 723 бр., ЮЦР - 2 211 372 бр. и ЮЗР - 3 576 861 бр.

Детайлна информация по райони от ниво 2 относно места за настаняване, реализирани нощувки и приходи от тях се съдържа в т. 4 Оценка на общото въздействие от изпълнението на НСРР 2005-2015 г.

Принос към постигане на специфичната цел имат и програмите за трансгранично сътрудничество, в рамките на които са финансирани проекти, насочени към общи действия за опазване на природната среда, промотиране на културното наследство, създаване и развиване на съвместни туристически услуги и дестинации, провеждане на събития за повишаване на информираността.

Напредъкът в **сектор Туризъм**, свързан с изпълнението на проекти по Програма ТГС Румъния-България 2007-2013 г., Приоритетна ос 3 „Икономическо и социално развитие“, Програма ТГС България-Сърбия 2007-2013 г., Приоритетна ос 2 „Подобряване на капацитета за съвместно планиране, решаване на проблеми и развитие“, Програма ТГС Гърция – България 2007-2013 г., Приоритетна ос 1 „Качество на живот“, Програма ТГС България-Турция 2007-2013 г., Приоритетна ос 1 „Устойчиво социално и икономическо развитие“ е посочен в описанието на изпълнение на **Приоритет 4:„Развитие на сътрудничеството за европейско териториално сближаване, задълбочаване на партньорството и добро-съседството за постигане на развитие“.**

**Цялостната оценка за степента на изпълнение на Приоритет 3 е висока.** Оценката се базира на резултатите по отделните специфични цели, а именно – специфична цел 1 е с висока степен на изпълнение, а специфична цел 2 – със средна до висока.

Въздействието от реализацията на специфичните цели на територията на районите е в посока на подобряване на образователните, социалните, здравните, културните и спортните услуги и съответната инфраструктура, подобряване и благоустрояване на физическата среда, подобряване качеството на човешките ресурси чрез повишаване на квалификацията и образованието им, интеграция на лицата в неравностойно положение към образование и пазара на труда, постигане на устойчиво развитие на туризма в районите, опазване и валоризиране на природното и културно наследство.

Основните финансови ресурси за реализация на приоритета са от оперативни програми „Развитие на човешките ресурси“ и „Регионално развитие“

**Приоритет 4: Развитие на сътрудничеството за европейско териториално сближаване, задълбочаване на партньорството и добросъседството за постигане на развитие.**

***Специфична цел 1: Развитие на трансгранично сътрудничество***

***Специфична цел 2: Развитие на междурегионалното и транснационалното сътрудничество***

***Специфична цел 3: Работа в мрежа и обмен на опит с европейските региони***

През програмния период 2007-2013 г., Република България участва в общо 11 програми на Европейския съюз (ЕС) за териториално сътрудничество по различните компоненти (трансгранично, транснационално и междурегионално сътрудничество).

Главна дирекция „Управление на териториалното сътрудничество“ в МРРБ изпълнява функциите на Управляващ орган по програмите за ТГС по външни граници на ЕС (със Сърбия, Турция и Македония), а за останалите програми е Национален партниращ орган и Национално звено за контакт.

Към края на 2015 г. са изпълнени общо 731 за трансгранично сътрудничество между партньори от България и Гърция, България и Македония, България и Румъния, България и Сърбия и България и Турция.

Програмите за ТГС адресират области от различни райони и във връзка с това по-долу е включен анализ за развитието на целевите области, като е отчетено, че ТГС интервенциите допринасят за развитието на целевите области в синергия с останалите програми, съфинансирани от ЕС; национални инструменти и други фондове за развитие.

**Програма за европейско териториално сътрудничество Гърция – България**

Програмата се изпълнява на части от територията на **ЮЦР** (области Смолян, Кърджали и Хасково) и на **ЮЗР** (област Благоевград).

Основните приоритети на програмата са:

* Качество на живот с бюджет **133 662 110 лв.**
* Достъпност с бюджет **75 819 762 лв.**
* Конкурентоспособност и човешки ресурси **48 438 562 лв.**
* Техническа помощ **13 332 014 лв.**

Обща стойност на предвидените средства: **271 252 449 лв.**

Общата сума на изплатените средства по програмата към края на 2015 г. възлиза на: **223 702 316 лв.**

Общо сключени договори: **108**

В годишните доклади на програмата са отчетени следните индикатори по приоритетни оси, които дават информация за постигнатите резултати:

* **Качество на живот**

***Програмни индикатори***

* 14 съвместни интервенции за опазване на естествената околна среда при цел 5;
* 11 създаване на сътрудничества за промотиране на културните ценности при цел 6;
* 3 275 участници в обучителни семинари, касаещи въпроси за опазване на околната среда при цел 100;
* 5 проекта, адресиращи общи въпроси в управлението на водите при цел 3;
* 13 проекта в сферата на здравния мениджмънт, адресиращи общи здравни проблеми при цел 5;
* 67% зони от НАТУРА, в които се изпълняват съвместни интервенции при цел 73%;
* 22 партньорства/мрежи, създадени в рамките на приоритетната ос при цел 39;

**Индикатори за околна среда**

* 3 интервенции за защита на зони от НАТУРА при цел 22;
* 5 проекта, свързани с предотвратяването на рискове и действия при технологични и природни бедствия при цел 8;
* 23 проучвания и интервенции, целящи подобряване на живота и включващи добавена стойност в сферата на околната среда (включително екоиновативни дейности) при цел 60;
* 0 проекти за управление на отпадъците при цел 1;
* 7 културни обекта (музеи, паметници, археологични обекти, паркове за туризъм и отдих), които са промотирани при цел 35;
* 4 интервенции, адресиращи градската среда (възстановяване, ремонти и др.) при цел 6;
* 3 проекта за предотвратяване на наводненията при цел 4;
* **Достъпност**

***Програмни индикатори***

* 62,5 км реконструирана/рехабилитирана пътна мрежа при цел 88,7 км;
* 0 реконструирани/рехабилитирани железопътни мрежи при цел 1;
* 0 създадени нови пропускателни пункта в допустимата територия при цел 1;
* 10 създадени партньорства и мрежи в рамките на приоритета при цел 11;
* 477 души граждани в пограничния район, които ще са облагодетелствани от новата инфраструктура за достъпност и интервенциите по приоритета при цел 2 753 397 души.

***Индикатори за околна среда***

* 3 проекта, свързани с предотвратяването на рискове и действия при технологични и природни бедствия при цел 1;
* 3 проучвания и интервенции, целящи подобряване на живота и включващи добавена стойност в сферата на околната среда (включително екоиновативни дейности) при цел 5;
* 6 интервенции, адресиращи градската среда (възстановяване, ремонти и др.) при цел 6.
* **Конкурентоспособност и човешки ресурси**

***Програмни индикатори***

* 200 проведени обучения/семинари за учене през целия живот при планирани 284;
* 34 създадени контакти между бизнес организации и проучвателни институти при цел 51;
* 1 232 експерти включени в програми за обмяна на експерти при цел 1 476;
* 12 създадени партньорства и мрежи при цел 26;
* 48 % обучени жени, като част от общия брой участници при цел 47,3 %.

***Индикатори за околна среда***

* 20 проучвания и интервенции, целящи подобряване на живота и включващи добавена стойност в сферата на околната среда (включително екоиновативни дейности) при цел 40.

Като цяло по програмата, изпълнена в области от **ЮЦР** и **ЮЗР** са усвоени над 80% от предвидените средства, което е добро ниво на оползотворяване на ресурсите.

Реализираните проекти са подпомогнали за опазване на околната среда, здравеопазването, подобряването на градската среда, изграждане/рехабилитация на пътната мрежа, обучение и създаване на бизнес контакти.

По данни на Института за пазарна икономика, **област** **Благоевград** се характеризира с позитивно социално развитие с добри условия за живот, но доходите остават ниски. Икономически активните хора са повече, но заетостта намалява, а безработицата расте от 2009 г. до 2014 г., което е знак, че приносът на проектите за преодоляване на тези проблеми е ограничен.

Същият източник посочва, че инвестиционната активност в областта бележи повишение, но остава далеч от тази през 2007–2008 г. Привлечените Преки чуждестранни инвестиции в областта спадат през 2010 и 2011 г., но се възстановяват през следващите две години, когато са инвестирани общо около 100 млн. евро. Въпреки това, нивото им с натрупване остава три пъти по-ниско от средните за страната 3 230 евро/човек. Разходите на предприятията за ДМА достигат нивото си от 2009 г., но все още са далеч от стойностите си преди кризата през 2008 г.

През 2012 г. БВП на човек от населението в **област** **Смолян** достига 7 230 лв. Икономическото развитие през 2011 г. и 2012 г. е по-слабо спрямо средните темпове за страната. Това обаче влияе на нивото на заплащане, чийто темп на нарастване в периода 2010–2013 г. изостава в сравнение със средните стойности за страната. Област Смолян се характеризира с доходи, които са сред най-високите за страната, като причините за това основно са в по-високата икономическа активност, повечето доходи от самостоятелна заетост и относително високите доходи под формата на обезщетения и помощи.

Относителният дял на живеещите под линията на бедността се колебае силно през годините, като за 2012 г. той е 14,1%, или чувствително по-ниско от средните стойности за страната. Основната причина за това е спадът на медианния доход през 2012 г., което автоматично означава и по-ниска линия на бедност за областта. От друга страна, делът на хората, живеещи с материални лишения е висок и достига 45,9% през 2012 г.

През 2012 г. БВП на човек от населението в **област** **Кърджали** е 6 139 лв. Доходите в областта остават сред най-ниските в страната, като се отличават най-ниските доходи от пенсии. Все пак в периода 2012–2013 г. се наблюдава устойчиво нарастване на заплатите – общо с около 16%.

В област Кърджали през 2012 г. делът на хората, живеещи с материални лишения е близо 40%. Нарастват нивата на относителна бедност, като през 2012 г. вече близо 26% от населението е под линията на бедността за областта. Неравенството в разпределението на доходите също се увеличава – съотношението между доходите на най-бедните и на най-богатите 20% от домакинствата е вече 7 пъти.

Заетостта в област Кърджали се възстановява устойчиво в периода 2011–2014 г. Относителният дял на заетите през 2014 г. достига 49%, като за пръв път в последните десет години е над средните нива за страната. Наблюдава се и известен спад в безработицата през последните две години. Икономическата активност в областта нараства, но все още остава сравнително ниска – коефициентът на икономическа активност на населението на 15 и повече навършени години е 51,5% за 2014 г.

Привличането на чуждестранни инвестиции в област Кърджали нараства, в периода 2010–2013 г., но остава сравнително ниско спрямо данните за страната. През 2013 г., областта продължава да се характеризира с най-малко на брой нефинансови предприятия в страната, претеглени спрямо населението.

**Област Хасково** остава сред сравнително по-бедните в страната. През 2012 г. БВП на човек от населението в областта е 6 166 лв. спрямо 11 000 лв. за страната. Доходите се възстановяват бавно, като в тях се открояват високите доходи от самостоятелна заетост и от пенсии. Средната брутна заплата на нает в област Хасково е сред най-ниските в страната – 6 581 лв. през 2014 г.

Относителният дял на бедните спрямо линията на бедност за област Хасково спада, като за 2012 г. те съставляват 15,5% – дял, който е много по-нисък от този за страната. Основната причина за това е спадът на медианния доход през 2012 г., което съответно означава и по-ниска линия на бедност за областта. Намалява и делът на хората, живеещи в материални лишения – малко над 40% през 2012 г. Въпреки това, доходното неравенство се покачва, като през 2012 г. отношението между доходите на най-богатите и най-бедните 20% от домакинствата достига 6 пъти.

Програмата за трансгранично сътрудничество между Гърция и България има принос в положителните тенденции на развитие на целевите области, които са постигнати в синергия с останалите мерки по секторните оперативните програми, съфинансирани от ЕС.

Негативните тенденции на развитие, са комплексен резултат от въздействието както на глобалната икономическа криза, така и на местните специфики на развитие - урбанизацията и стремежът на младите хора към големите градове по принцип, демографските трудности и липсата на сериозни инвестиции, които да предизвикат радикална социално-икономическа промяна в пограничните райони.

Основните положителни аспекти на програмата са свързани с приноса й за местното население, благодарение на която се създава възможност за ползотворни контакти със съседите от Р Гърция. Ето защо, този тип проекти е препоръчително да продължат да се финансират, за да се постигнат стабилни връзки и контакти, които, с натрупване, да доведат до положителни промени и по-добро качество на живот за местното население.

**Програма за трансгранично сътрудничество Румъния – България 2007-2013 г.**

Териториалният обхват на програмата включва области от **СЗР** (Видин, Монтана, Враца и Плевен), **СЦР** (Велико Търново, Русе, Разград и Силистра) и **СИР** (Добрич).

Общата предвидена сума за програмата[[8]](#footnote-8) възлиза на: **499 100 600 лв.**

Основните приоритети са:

* Подобряване мобилността и достъпност до транспортна, информационна и комуникационна инфраструктура в трансграничния район - **186 636 011 лв.**;
* Устойчиво използване и защита на природните ресурси и околната среда и промотиране на ефикасно управление на риска в трансграничния зона – **175 795 778 лв.**;
* Икономическо развитие и социално сближаване чрез идентифициране и подобряване на сравнителните предимства на региона – **110 500 204 лв.**;
* Техническа помощ – **26 168 606 лв.**;

Брой на финансираните проекти – 212

Общата сума на изплатените средства възлиза на:  **324 743 443 лв.**

Отчетени индикатори по приоритетни оси:

* **Подобряване мобилността и достъпност до транспортна, информационна и комуникационна инфраструктура в трансграничния район**
* 24 проекта за подобряване на транспортната достъпност в целевите райони при цел 9;
* 70% намаляване на времето за пътуване между населените места, разположени от двете страни на границата при цел 70%;
* 41 проекта за подобряване достъпността до информационно-комуникационните технологии в целевия регион при цел 30;
* 1 699 360 души с достъп до информационно-комуникационни технологии при цел 1 млн. души;
* 823 120 души, използващи съоръжения за информационно-комуникационни технологии при цел 825 000 души.
* **Устойчиво използване и защита на природните ресурси и околната среда и промотиране на ефикасно управление на риска в трансграничния зона**
* 18 проекта за разработване на системи за управление на околната среда при цел 30;
* 23 изпълнени проекта за съвместни системи за управление при цел 20;
* 44 проекта за повишаване информираността в областта на управлението и защитата на околната среда при цел 40;
* 100 % от територията покрита с кампании за повишаване на информираността в областта на околната среда при цел 70%;
* 5 млн. души подпомогнати от повишената информираност в сферата на защита на околната среда при цел 2,5 млн. души;
* 24 проекта подпомагащи предотвратяването на рискове в пограничния регион при цел 10;
* 22 проекти, допринасящи за съвместни предупредителни и своевременни реакции при бедствия и рискове при цел 10;
* 100% от р. Дунав е покрита със съвместни системи за предотвратяване на наводненията в пограничната зона при цел 70%;
* 100% от избираемата територия е покрита от съвместни системи за превенция на рискове при цел 30%;
* 100% от р. Дунав е обхваната от съвместни дейности за ранно предизвестяване за възникване на наводнения при цел 70%;
* 57 създадени партньорства за ранно предизвестяване и реакция при бедствия при цел 10.
* **Икономическо развитие и социално сближаване чрез идентифициране и подобряване на сравнителните предимства на региона**
* 52 проекта за развитие на трансгранична бизнес инфраструктура и услуги при цел 10;
* 19 123 МСП облагодетелствани от бизнес съоръжения при цел 500;
* 78 проекта за промотиране на трансграничния регион, вътре и извън неговите очертания при цел 10;
* 659 проведени събития при цел 30;
* 36 проекта за разработване на интегриран туристически продукт при цел 10;
* 50 съвместни интегрирани туристически продукта при цел 10;
* 39 проекта за стимулиране на трансгранично сътрудничество между университети, научни институти и бизнеса при цел 15;
* 90 партньорства между университети, научни институти и бизнес при цел 15;
* 17 проекта за трансгранично обучение за заетост при цел 15;
* 6 896 завършили обучителните трансгранични курсове при цел 3 500;
* 30 проекта за развитие на трансгранични връзки и обмен между обучителни и образователни центрове при цел 15;
* 273 партньорства създадени между обучителни и образователни центрове при цел 30;
* 112 проекта за укрепване на културното сближаване и сътрудничество между месните хора и общности в трансграничния регион при цел 90;
* 59 127 души, участващи в дейностите „хора за хора“ при цел 4 500;

Към края на 2015 г. са усвоени 65% от средствата, предварително заложени по програмата за сътрудничество с Румъния, което е индикатор за умерено ниво на изпълнение на трансгранични интервенции между двете държави, въпреки трудностите, с които се сблъскват бенефициентите – езикова бариера, специфични законодателни особености и др.[[9]](#footnote-9) Трябва да отбележим, че това е и най-голямата програма за ТГС – с най-голям бюджет и най-много целеви райони.

В много от случаите, индикаторите за продукт по програмата са изпълнени в пъти над заложените целеви стойности, което издава слабости в планирането.

Като цяло програмата е допринесла за подобряването на транспортната и комуникационната инфраструктурата, опазването на околната среда, културно-икономическото сближаване, развитието на туризма и образованието на целевите райони.

Като показател за постигане на целите се отчита БВП на човек от населението, който за областите **Велико Търново** (7 163 лв.), **Добрич** (7 285 лв.) и **Разград** (7 452 лв.) се е повишил през 2012 г. до нивото си преди икономическата криза от 2008 г. Разликата между областта с най-високи и тази с най-ниски средногодишни доходи на лице от домакинството остава над 2 пъти – 6890 лв./лице в София (столица) спрямо 3289 лв./лице в областите **Силистра**, **Видин и Монтана, които** са области от целевия регион в който към 2012 г. трудовите пазари са най-потиснати и заетостта също е с много ниски нива. Тази тенденция продължава и през 2014 г., когато заетостта във Видин е 38,8 % а в Монтана е 41%. Област Видин се характеризира с голям процент население под линията на бедността[[10]](#footnote-10).

Наред с други, **областите Видин, Враца, Монтана, Силистра и Разград** отчитат между 29 и 33 предприятия на 1000 души спрямо 52 за страната за 2013 г. Част от тези области са сред най-непривлекателните за чуждестранни преки инвестиции. Към края на 2013 г. областите Велико Търново, Видин, Враца, Монтана, Силистра и др. са привлекли под 1 000 евро на човек (с натрупване), което е над три пъти по-малко от това за страната.

За 2014 г. Велико Търново отчита ръст на ПЧИ спрямо 2013 г. (108 175,5 хил. евро към 89 565,5 хил. евро ). По данни на НСИ, в областите Видин, Враца, Монтана и Силистра се отчита спад на този показател (с натрупване).

Основните ползи, които трансграничното сътрудничество има са свързани с интервенциите „хора за хора“, по които се организират много срещи и културни мероприятия на различни общности от пограничните райони и това им помага да си разширят културата и отваря врати за нови възможности.

**Програма за европейско териториално сътрудничество България – Македония**

Териториалният обхват на програмата включва две области от **ЮЗР** (Кюстендил и Благоевград).

Общата предвидена сума възлиза на: **39 008 437 лв.**

Основните приоритети са:

* Икономическо развитие и социално сближаване – **15 603 377 лв.**
* Подобряване качеството на живот –**19 504 217 лв.**
* Техническа помощ –**3 900 842 лв.**

Брой на финансираните проекти – 106

Общата сума на изплатените средства възлиза на: **35 198 970 лв.**

Отчетени индикатори по приоритетни оси:

* **Икономическо развитие и социално сближаване**
* 212 създадени бизнес и обучителни връзки при цел 15;
* 55 общности и институции, участващи в икономиката на знанието при цел 7;
* 30 информационни кампании за промотиране на новите медии и информационните и комуникационни технологии при цел 20;
* 25 обучения в областта на информационните и комуникационни технологии при цел 10;
* 84 интервенции за достъп и използване на нови технологии при цел 10;
* 1745 МСП, участващи в ТГС проекти при цел 7;
* 311 институции, облагодетелствани от дейностите по програмата при цел 50;
* 108 открити нови работни места при цел 50;
* 38 съвместни проекта за развиване на знания и умения при цел 10;
* 43 създадени места за обучение при цел 3;
* 64 обучителни курса за управление при цел 5;
* 1887 обучени при цел 350;
* 1657 души с подобрени умения при цел 200;
* 32 връзки на бизнеса с образованието при цел 10;
* 494 души (от уязвими групи) обучени;
* 32 научни обмена и трансфер на ноу-хау при цел 10;
* 44 създадени мрежи при цел 3;
* 17 съвместни плана за сътрудничеството в сферата на управлението на човешките ресурси при цел 3;
* **Подобряване качеството на живот**
* 45 съвместни проекта за опазване на околната среда при цел 20;
* 23 съвместни екомаршрута при цел 10;
* 13 съвместни туристически услуги при цел 10;
* 18 партньорства за противодействие на природни бедствия при цел 2;
* 10 съвместни плана за управление на околната среда при цел 2;
* 18 постоянни мрежи за опазване на околната среда и разумно използване на ресурсите при цел 5;
* 56 информационни кампании за опазване на околната среда при цел 15;
* 53 проекта в областта на културното наследство при цел 20;
* 74 туристически дестинации при цел 10;
* 61 съвместни туристически услуги в сферата на културата при цел 10;
* 62 подобрени пространства около културни обекти при цел 7;
* 114 проведени съвместни културни събития при цел 15;
* 86 събития популяризиращи недвижимото културно наследство и традициите при цел 15;
* 78 информационни кампании за култура при цел 15.

Усвоените средства по програмата, към края на 2015 г. възлизат на 90 % от тези, първоначално предвидени, включително и от националното съфинансиране, което е сигнал за сравнително добро ниво на оползотворяване на средствата.

Аналогично на другите програми и тук се наблюдава преизпълнение на заложените индикатори за продукт, което е знак за нереалистично заложени целеви стойности. В някои случаи индикаторите не са достатъчно информативни, например индикаторът „обучени хора“ не обяснява заети или безработни са обучените и въпросът за целта на обучението им - да си повишат квалификацията, или да си намерят работа остава отворен.

Голяма част от интервенциите са допринесли за развитие на туризма, опазването на околната среда, създаване на нови работни места, културен обмен, подпомагане на МСП в целевите области и др. и те са повлияли на цялостното развитие на тези области.

В **област Кюстендил** през 2012 г. в бедност живеят по-малко от 15% от населението на областта, при средно 21% за страната. Делът на населението, което живее с материални лишения е 41%, което отново е по-ниско от средните за страната 43%.

Все пак средногодишният доход на лице от домакинството остава сред най-ниските в страната, като това се дължи основно на ниските работни заплати в областта. В резултат на ниското заплащане и на демографската картина в областта, близо 40% от доходите на домакинствата се формират от пенсии при средно 27% за страната, което е сигнал, че политиката за регионално развитие трябва да е комплексна и да адресира икономическото развитие, демографските въпроси и пенсионната система.

Област Кюстендил е една от петте области[[11]](#footnote-11) в страната, в които БВП на глава от населението през 2012 г. е 6 078 лв,. при средно около 11 000 лв. за страната.

Област Кюстендил е с най-ниска оценка в сферата на инвестиционната активност. Към края на 2013 г., чуждестранните инвестиции в нефинансовите предприятия с натрупване достигат 300 евро/човек в съотношение към местното население, което е над 10 пъти по-ниска стойност от средната за страната и втората най-ниска след област Монтана (270 евро/човек).

През 2014 г. в област Кюстендил на всеки 100 души на възраст 60–64 години, на които предстои да напуснат работната сила, се падат 47,9 лица на възраст 15–19 години. Единствените две области, в които това съотношение е по-неблагоприятно, са Смолян (46,6) и Габрово (47,0). Това означава, че разходите на държавата за пенсии ще продължат да нарастват, а приходите ще намаляват, което налага спешно да се предприемат радикални мерки за адресиране на проблема на централно ниво.

Позитивна тенденция в сферата на инвестиционната активност е резкият ръст на разходите за придобиване на ДМА. През 2013 г. те надхвърлят 1000 лв./човек от средногодишното население, за първи път от 2008 г. насам. Така, областта вече не е на последно място по този показател. Нивата обаче, остават далеч от средните за страната (2 490 лв./човек).

Като цяло, програмите за трансгранично сътрудничество са инструменти за малки инвестиционни проекти и техният положителен принос най-ясно се наблюдава на местно ниво, което се отчита с конкретни оценки на въздействието на базата на конкретни извадки. Все пак, те също имат принос към общото социално-икономическо развитие на целевите области, като най-голяма е тяхната полза за обмяна на културна информация и развитие на партньорства за бъдещо сътрудничество. Някои от тези партньорства са изградени между 2001 и 2008 г., с помощта на предприсъединителната програма ФАР, която имаше добри традиции в тази област.

**Програма за европейско териториално сътрудничество България – Сърбия**

Териториалният обхват на програмата включва области от **СЗР** (Видин, Монтана, Враца) и **ЮЗР** (София, Перник и Кюстендил).

Общата предвидена сума за програмата възлиза на: **66 672 314 лв.**

Основните приоритети са:

* Развитие на местна инфраструктура - **36 669 775 лв.**
* Повишаване на капацитета за съвместно планиране, разрешаване на проблеми и развитие – **23 335 309 лв.**
* Техническа помощ –**6 667 231 лв.**

Брой на финансираните проекти – **151**

Общата сума на изплатените средства възлиза на: **59 510 089 лв.**

Отчетени индикатори по приоритетни оси:

* **Развитие на местна инфраструктура**
* 44 малки инфраструктурни проекта при цел 5;
* 9 малки проекта за подобряване информационното осигуряване при цел 3;
* 10 малки проекта за подобряване на социалната инфраструктура при цел 3;
* 5 малки проекта за подобряване на местата/оборудването за бизнес и иновации при цел 7;
* 35 подобрени съществуващи места/оборудване при цел 7;
* 195 организации подпомогнати по програмата при цел 45;
* 20 създадени обучителни места при цел 3.
* 13 съвместни проекта за подобряване на околната среда при цел 5;
* 15 малки инфраструктурни проекти в сферата на опазването на околната среда при цел 3;
* 3 проекта за предотвратяване на замърсяването на въздуха и превенция от наводняване при цел 3;
* 4 партньорства създадени да действат в случай на природни бедствия при цел 2;
* 5 разработени еко маршрута при цел 5;
* 45 организации подпомогнати от програмата в сферата на околната среда при цел 10.
* **Повишаване на капацитета за съвместно планиране, разрешаване на проблеми и развитие**
* 451 създадени връзки между различни институции при цел 7;
* 52 съвместни бази данни при цел 3;
* 270 плана за управление/стратегии/проучвания при цел 3;
* 484 бизнес/образователни партньорства при цел 5;
* 62 съвместни маркетинг инициативи при цел 2;
* 738 институции, участващи в дейности за икономика на знанието при цел 5;
* 3 119 МСП участващи в програмата за сътрудничество при цел 7;
* 8 936 души, участващи в проектите при цел 400;
* 114 обучителни курса за управление и за повишаване на квалификацията при цел 15;
* 2 386 души обучени при цел 250;
* 85 общи туристически продукта и услуги при цел 7;
* 82 създадени туристически дестинации при цел 2;
* 29 проекта за общо културно наследство при цел 10;
* 61 проведени културни събития при цел 15;
* 66 проекта за съвместни услуги и продукти при цел 10;
* 217 нови работни места при цел 50;
* 154 проекта за обмен на ноу-хау при цел 7;
* 257 проекта за трансгранични бизнес събития, семинари, работни срещи и др. при цел 15;
* 154 кампании за повишаване на информираността в сферата на устойчивото развитие при цел 30;
* 820 проекта от типа „хора за хора“ при цел 50;
* 665 въвлечени институции при цел 100;
* 9 551 въвлечени хора при цел 300.

Към края на 2015 г. по програмата са изплатени 89% от първоначално предвидените средства, което е добро ниво на усвояване на средствата.

Трансграничното сътрудничество между България и Македония е допринесло за подобряване на инфраструктурата, опазването на околната среда, повишаване на капацитета на местното население чрез обучения, създаване на работни места, подпомагане на бизнеса, развитие на туризма, културния обмен и други.

Перник е една от десетте области, в които инвестиционната активност може да бъде определена като слаба. По данни на НСИ, ЧПИ в област Перник след 2008 г., когато са близо 600 млн. лв., бележат спад до 400 млн. лв. към края на 2014 г. Разходите на предприятията за придобиване на ДМА, през 2013 г. са три пъти по-ниски от тези през 2008 г.

Средногодишните доходи в областта са вторите най-високи, след тези в столицата – 5 941 лв./човек, при средно 4 813 лв. за страната. Данните на НСИ за структурата на домакинските бюджети показват, че това отчасти се дължи на високите нива на пенсиите в областта. Доходите на домакинствата от пенсии възлизат на 4 220 лв./домакинство при средно 3010 лв. за страната. Доходите от самостоятелна заетост също са сред най-високите в страната. По-високите доходи на всекидневните трудови мигранти към столицата компенсират по-ниските трудови доходи на жителите на областта, които работят в нейните граници. Все пак, процентът на населението, което живее с материални лишения е 55%[[12]](#footnote-12), а бедността е на средно ниво – 22%.

Приносът на програмите за ТГС има основно значение за местното население и подпомага малки интервенции „хора за хора“, които не винаги могат да повлияят на статистическите показатели за развитие и не могат да заменят големите чуждестранни инвестиции, а по-скоро ги допълват. В бъдеще чрез тях е добре да се адресират проблемите на хората, живеещи в периферните населени места, така че качеството им на живот да се подобри в дългосрочен план.

**Програма за европейско териториално сътрудничество България – Турция**

Териториалният обхват на програмата включва области от ЮИР (Ямбол и Бургас) и ЮЦР (Хасково).

Общата предвидена сума за програмата[[13]](#footnote-13) възлиза на: **57 706 324 лв.**

Основните приоритети са:

* Устойчиво социално и икономическо развитие - **27 014 166 лв.**
* Подобряване качеството на живот **- 24 921 526 лв.**
* Техническа помощ –**5 770 631 лв.**

Брой на финансираните проекти – 144

Общата сума на изплатените средства възлиза на: **47 109 766 лв.**

Отчетени индикатори по приоритетни оси:

* **Устойчиво социално и икономическо развитие**
* 39 съвместни проекта за развитие на знания и умения при цел 15;
* 34 създадени места за обучение при цел 4;
* 1987 хора, участващи в обучението при цел 500;
* 1660 хора с подобрени умения при цел 300;
* 45 обучителни курсове за управление и работа при цел 10;
* 36 създадени мрежи при цел 5;
* 295 обучени хора от уязвими групи при цел 10;
* 128 проекта за сътрудничество от типа „хора за хора“ при цел 35;
* 901 облагодетелствани институции при цел 250;
* 9030 хора участващи при цел 700;
* 206 създадени бизнес и образователни връзки при цел 20;
* 87 общности и институции, участващи в икономика на знанието при цел 10;
* 130 достъп до използване на нови технологии при цел 150;
* 752 МСП, участващи в проектите за трансгранично сътрудничество при цел 15;
* 82 разкрити нови работни места при цел 60;
* 45 създадени туристически дестинации при цел 15;
* 118 създадени туристически услуги при цел 15;
* 12 подобрени зони около културни обекти при цел 10;
* 55 проведени съвместни културни събития при цел 30;
* 814 институции/организации облагодетелствани от дейностите по програмата при цел 500;
* 95 кампании за повишаване на информираността на хората в сферата на конкурентоспособността при цел 25;
* 33 малки инфраструктурни проекта при цел 15;
* 17 оценки на околната среда при цел 2.
* **Подобряване качеството на живот**
* 36 съвместни проекта за опазване на околната среда при цел 30;
* 20 създадени съвместни еко инициативи при цел 15;
* 8 партньорства за действие при случай на бедствия при цел 2;
* 28 плана за управление на околната среда при цел 2;
* 40 мрежи за защита на културното/природното/историческото наследство и разумното използване на ресурсите при цел 6;
* 41 малки инфраструктурни проекта за защита на природното и културно наследство при цел 15;
* 11 оценки на околната среда при цел 2;
* 78 проведени информационни кампании при цел 15;
* 188 институции/организации облагодетелствани от дейностите и трансфера на „ноу-хау“ при цел 30;
* 8 264 облагодетелствани хора от съвместните информационни кампании при цел 500.

По програмата са оползотворени 82% от планираните финансови средства, което е знак за добро ниво на усвояване. Изпълнените интервенции са подпомогнали развитието на местната икономика (области Бургас, Ямбол и Хасково), опазването на околната среда и културния обмен и са допринесли за цялостното развитие на ЮИР и ЮЦР.

**Област Бургас** е една от най-развитите области в страната и ЮИР. БВП на човек от населението за 2014 г. е 8 687 лв., което прави областта една от най-богатите в страната. Доходите в областта леко изостават от средните нива за страната, но се наблюдават сравнително високи доходи от пенсии.

Инвестициите в областта са значителни, но в сравнение с 2013 г., когато са били 2,5 млрд. евро в края на 2014 г., има спад и те са под 1 млрд. евро.

По данни на ИПИ икономическата активност на населението в област Бургас се възстановява в периода 2011 – 2013 г. и се запазва на нива, по-високи от средните за страната – коефициентът на икономическа активност на населението на 15 и повече години е 54,7% през 2014 г. Заетостта в същата възрастова група се покачва и достига 48,6% през 2014 г., като доближава рекордните нива преди кризата (49,1% през 2008 г.). През 2014 г. има и спад на безработицата, която се свива до 11% и остава под средните стойности за страната.

Коефициентът на демографско заместване през 2014 г. е 66%, което условно означава, че на всеки 100 лица на възраст между 60 и 64 години, които напускат работната сила, се падат по 66 лица на възраст 15–19 години, които се вливат в нея.

**Област Ямбол** е една от малкото области, в които няма спад на БВП[[14]](#footnote-14) в началото на кризата. Напротив, дори и след 2008 г., номиналният БВП на човек от населението нараства с по над 5% годишно, а през 2011 г. и 2012 г. – дори с около 10% годишно, достигайки 6 937 лв./човек през 2012 г. Въпреки това, БВП на човек в областта остава по-нисък от средния за страната. Доходите също са относително ниски. През 2014 г., годишният доход на човек в областта е 4 133 лв. при 4 813 лв. за страната. Нещо повече, през последните 10 години, средният доход на лице от домакинството в област Ямбол нараства с 89%, а този за страната – със 109%, т.е. доходите в областта нарастват по-бавно. Подобна е ситуацията с работната заплата в област Ямбол - за 10 години тя нараства със 169% (достигайки 7 111 лв. бруто на нает през 2 013 г.), а в страната ръстът е 184% (9 301 лв. през 2013 г.).

Преките чуждестранни инвестиции в област Ямбол бележат спад в периода 2010 г.– 2014 г. - от над 64 млн. евро до 58 млн. евро през 2014 г.

Както става ясно от анализа, двете области от ЮИР са с контрастно развитие, а развитието на област Хасково е разгледана по-горе в доклада. На територията на всяка от целевите области има населени места, които се нуждаят от мерките „хора за хора“ и проектите за ТГС, тъй като чрез тях се преодоляват културните различия и се повишава информираността на хората в различни области от социално-икономическия живот.

Принос за постигането на Приоритета имат и следните програми:

* **ОП Югоизточна Европа 2007-2013 г.** – Общият бюджет на програмата е 246 041 706 евро (481 215 750 лв.). В програмата участват 133 български партньора с общ бюджет 18 345 603 евро (35 880 881 лв.);
* **ИНТЕРРЕГ IVC** - Общият бюджет на програмата е 405 094 936 евро (792 296 829 лв.). В програмата участват 86 български партньора с общ бюджет 8 516 664 евро (16 657 147 лв.);
* **СОП Черноморски басейн 2007-2013** - Общият бюджет на програмата е 38 503 546 евро (75 306 390 лв.). В програмата участват 50 български партньора с общ бюджет 4 851 155,48 евро (9 488 035 лв.);
* **Програма УРБАКТ II** – Общият бюджет на програмата е 28 420 000 евро (55 584 690 лв.). В програмата участват 11 български партньора с общ бюджет 427 538 евро (836 192 лв.);
* **Програма ЕСПОН** - Общият бюджет на програмата е 45 378 000 евро (88 751 653 лв.). В програмата български партньори участват в 5 проекта с бюджет на обща стойност 174 510 (341 312 лв.) евро.

**Цялостната оценка за степента на изпълнение на Приоритет 4 е висока.** Оценката се базира на резултатите по отделните специфични цели, а именно – всяка от специфичните цели 1, 2 и 3 е с висока степен на изпълнение.

Въздействието върху развитието е в посока на подобряване на трансграничните партньорства със Сърбия, Румъния, Македония, Турция и Гърция, междурегионалното и транснационално сътрудничество.

Основните финансови ресурси за реализация на приоритета са програмите за териториално сътрудничество. Оползотворени са над 690 млн. лв. и са изпълнени 731 интервенции.

Заложените индикатори са постигнати, като целевите стойности са изпълнени в пъти над заложеното, което обаче е и сигнал за слабости в планирането. От друга страна, със същите средства са изпълнени много повече интервенции.

Проектите за ТГС са важни за развитието на малките населени места и е препоръчително те да продължат да се финансират, но да се дава приоритет на периферните градове и села, в които големите инвестиции не винаги достигат.

Препоръчително е да се прави общ мониторинг на всички програми и данните за тяхното изпълнение да се събират на едно място в една платформа/база данни, което ще подобри наблюдението и оценката в бъдеще.

**Приоритет 5: Укрепване на капацитета на регионално и местно ниво за подобряване процеса на управление на регионалното развитие**

***Специфична цел 1: Подобряване на процесите на планиране, програмиране и осъществяване на ефективна регионална координация между инструментите за подпомагане на регионалното развитие****.*

Тази цел е насочена към подобряване на качеството и взаимодействието между процесите на планиране, програмиране и реализация на дейностите за подпомагане на регионалното и местното развитие, както и повишаване на капацитета за усвояване на средствата от Структурните фондове на ЕС на регионално и местно ниво. Регионалната координация между оперативните програми, оказващи въздействие върху съответните региони, има ключово значение за степента на усвояемост и ефективността на средствата от националните и европейските фондове, частните и др. ресурси.

Постигането на Специфична цел 1 се постига чрез изпълнение на различен набор от дейности, финансирани главно от ОПАК 2007-2013 г., ОПРР 2007-2013 г. (Приоритетна ос Техническа помощ) и ОПТП 2007-2013 г..

Представен е напредъка с изпълнените проекти и с индикаторите за резултат по съответните оперативни програми.

**ОПАК 2007-2013 г.** е финансирала дейности в посока укрепване на капацитета на национално, регионално и местно ниво по приоритетна ос 1 „Добро управление“ и приоритетна ос 2 „Управление на човешките ресурси“.

По приоритетна ос 1 „Добро управление“, подприоритет „Ефективна структура на държавната администрация“ са обявени две процедури, с цел повишаване ефективността на общинските администрации чрез стратегическо планиране на организационното развитие и оптимизация на работните процеси. Общо по тях успешно са приключили 124 проекта с реално изплатени 9 937 798 лв.

По подприоритет „Прозрачна и почтена държавна администрация“ са изпълнени 9 проекта, за администрации на областно и общинско ниво, в посока повишаване ефективността, добро управление, по-добра отчетност и достъпност, подобряване на публичността и прозрачността в работата.

В рамките на подприоритет „Ефективна координация и партньорство при разработване и провеждане на политики“ са изпълнени две процедури със същото име, по които успешно са приключили 186 проекта и реално са изплатени 14 796 462 лв. Основни дейности, получили финансиране:

* Въвеждане на ефективни механизми (правила) за мониторинг и контрол на изпълнението на общински политики;
* Актуализиране на стратегически документи, които действат през настоящия програмен период, като се отчетат новите реалности и актуалните интереси на местните общности;
* Разработване и приемане на нови местни стратегически документи, които ще действат през програмен период 2014-2020 г.;
* Съобразяването на всички тези документи с националните и регионални/местни приоритети, както и с действащото законодателство;
* Консултиране на разработваните документи с всички заинтересовани страни и координацията им с документите на останалите администрации.

По процедура „Администрацията – партньор на бизнеса“ са финансирани и изпълнени 13 проекта, подкрепящи инициативи за развитие на ПЧП.

По процедура „Транснационално и междурегионално сътрудничество“ са финансирани и изпълнени 13 договора за партньорство и обмен на добри практики в областта на доброто управление.

Индикатори на ОП „Административен капацитет“, с които представяме напредъка по постигането на Специфична цел 1:

* Функционални анализи, извършени от административни структури – 162 бр.;
* Администрации, въвели правила за мониторинг за изпълнението на политики – 239 бр.

В изпълнение на приоритетна ос 2 „Управление на човешките ресурси“ са обявени и финансирани следните процедури:

* Процедура: „Модерно управление на човешките ресурси в държавната администрация“ – изпълнени договори от 5 общини и 1 областна администрация;
* Четири процедури: „Компетентна и ефективна държавна администрация“ – изпълнени 436 договора за подобряване на професионалната квалификация на служители в общини и областни администрации;
* Процедура: „Транснационално и междурегионално сътрудничество“ – изпълнени договори от 8 общини и 3 областни администрации.

Индикатор на ОП „Административен капацитет“, с който представяме напредъка по постигането на Специфична цел 1:

* Общ брой на обучените служители в администрацията – обучени служители на местната администрация от общия брой обучени – 45 261 души

Разпределението на приключили проекти по приоритетна ос 2 на ОПАК 2007-2013 г. по райони от ниво 2 е както следва:

Таблица 11. Изпълнени проекти по приоритетна ос 2 на ОПАК 2007-2013 г. по райони от ниво 2, брой

|  |  |  |  |  |  |
| --- | --- | --- | --- | --- | --- |
| СЗР | СЦР | СИР | ЮИР | ЮЦР | ЮЗР |
| Процедура: „Модерно управление на човешките ресурси в държавната администрация“ | | | | | |
| 0 | **0** | **2** | **1** | **1** | **2** |
| Процедури: „Компетентна и ефективна държавна администрация“ | | | | | |
| 74 | **55** | **59** | **56** | **101** | **91** |
| Процедура: „Транснационално и междурегионално сътрудничество“ | | | | | |
| 1 | **3** | **1** | **1** | **3** | **2** |

*Източник: ИСУН*

Отчетлива преднина при броя изпълнени проекти за обучения на служители от общински и областни администрации се наблюдава в Южен централен район, следван от Югозападен район. При останалите четири района от ниво 2, броят успешно приключили проекти е сходен.

В допълнение, по ОПАК 2007-2013 г. са финансирани следните 4 проекта с бенефициент Министерство на регионалното развитие и благоустройството, на обща стойност 1 528 658 лв.:

* Оптимално изпълнение на обществените функции в сферата на регионалното развитие и благоустройството чрез аутсорс на услуги в обществена полза и публично – частно партньорство;
* Изграждане на модерна, ефективна и ориентирана към потребителите администрация на МРРБ и повишаване на събираемостта на приходи в бюджета на държавата чрез развитие на качествени електронни административни услуги за гражданите и бизнеса;
* Усъвършенстване на управлението на националната политика за развитие на електронното управление чрез разработване на Секторна информационна стратегия за регионално, общинско и градско управление и въвеждане на механизми за консултация и координация на МРРБ и останалите въвлечени в процеса страни за постигане на синергия на проектите на национално, регионално и местно ниво;
* Оптимизиране и интегриране на геопространствена информационна система (ГИС) на МРРБ - общата цел на проекта е насочена към усъвършенстване на съществуващата ГИС на МРРБ, подобряване на информационно-комуникационната среда и осигуряване на оперативна съвместимост за гарантиране модерно обслужване, оптимизация на работните процеси и засилване на прозрачността в работата на администрацията.

**По Приоритетна ос Техническа помощ на ОПРР 2007-2013 г.** са финансирани 146 договора за изграждане на капацитет на бенефициентите на ОПРР 2007-2013 г., по които реално изплатени са 88 592 884 лв. По процедура „Техническа помощ за подготовка, управление, наблюдение, оценка, информация, контрол и укрепване на административния капацитет за изпълнение на ОП „Регионално развитие” 2007-2013 г.“ 62 договора са приключили успешно на стойност 61 791 150 лв.

МРРБ, като бенефициент, е изпълнил редица проекти с цел повишаване на административния капацитет, подкрепа за правилното и ефективно изпълнение на схемите за предоставяне на безвъзмездна финансова помощ, осигуряване на по-добра усвоямост на фондовете на ЕС.

Индикатори на ОП „Регионално развитие“, с които представяме напредъка по постигането на Специфична цел 1:

* Ниво на обществена осведоменост по отношение ОПРР (%)

Базова стойност – НП, Цел – 40%, Постигнат резултат – 77,8%;

* Техническа подкрепа, консултации и др. (човекодни)

Базова стойност – 1500. Цел – 15 500, Постигнат резултат – 1444;

* Обучени служители на УО (вкл. регионалните му отдели) и бенефициенти (брой)

Базова стойност – 600, Цел – 4500, Постигнат резултат – 7746;

* Проведени информационни кампании и публични събития съгласно Комуникационния план (брой)

Базова стойност – 6, Цел – 60, Постигнат резултат – 281.

**ОП „Техническа помощ“ 2007-2013** допринася за постигане на Специфична цел 1, като финансира проекти и дейности по три приоритетни оси.

По приоритетна ос 1 „Подкрепа за изпълнението на дейностите, извършвани от Централното координационно звено, сертифициращия орган, одитиращия орган, Комитета за наблюдение на НСРР и Комитета за наблюдение на ОПТП“, подприоритет „Подкрепа на общините за разработване, управление и изпълнение на проекти, финансирани по СКФ“ са сключени 2 договора с бенефициент Национално сдружение на общините в Република България – Е-ПОДЕМ – европейски проекти, общински дейности и електронен мениджмънт и Е-ПОДЕМ+. Общата изплатена сума е 12 486 888 лв. Финансирани са дейности по техническо осигуряване дейността на общините по подготовка, реализация и проучване на техническата осигуреност на общините. През 2014 г. е разработена, тествана и внедрена информационна система за подготовка и управление на европейски проекти в общините. По двама служители във всяка община са преминали обучение за работа със системата. Осигурена е облачна инфраструктура за системата. Изграден е ресурсно-координационен център за подкрепа на общините при подготовка и изпълнение на проекти, съфинансирани от СКФ.

По подприоритет „Подкрепа на структурите, отговорни за изпълнението на Структурните фондове, по-специално на местно ниво чрез осигуряване на обучения и други мерки за укрепване на капацитета в съответствие с идентифицираните нужди“ са изпълнени 3 договора с 1 757 721 лв. реално изплатени суми:

* Укрепване капацитета на регионалните и местни власти за усвояване на средства от Структурните и Кохезионния фондове на ЕС;
* Повишаване на капацитета за управление на средствата от фондовете на ЕС на централно ниво чрез предоставяне на специализирани обучения;
* Създаване на мобилно експертно звено за подкрепа на местните и регионалните администрации при изпълнението и управлението на проекти, финансирани от СКФ.

Индикатори на ОП „Техническа помощ“, с които е представен напредъка по постигането на Специфична цел 1:

* Общ брой обучения за структурите - бенефициенти

Базова стойност – 82, Цел – 500+, Постигнат резултат – 796;

* Общ брой обучения за експерти на местните власти и на други структури, работещи по СКФ

Базова стойност – 33, Цел – 200+, Постигнат резултат – 224;

* Брой обучени експерти на местните власти и на други структури, работещи по СКФ

Базова стойност – 600 (318 мъже, 282 жени), Цел – 3500+, Постигнат резултат – 4516 (147 5 мъже, 3041жени).

Приоритетна ос 2 „Допълнително разработване и подпомагане на функционирането на Унифицирана информационна система за управление и наблюдение“:

* Брой организирани обучения

Базова стойност – 10, Цел – 100+, Постигнат резултат – 97;

* Брой обучени служители

Базова стойност – 100, Цел – 1300+, Постигнат резултат – 1293 (37 7 мъже, 916 жени);

* Индекс на удовлетвореност на потребителите от ИСУН

Базова стойност – 30%, Цел – 75%, Постигнат резултат – 71,75%.

По приоритетна ос 3 „Популяризиране на европейската кохезионна политика в България и осигуряване на обща и статистическа информация“ са финансирани дейности по три подприоритета.

Подприоритет „Подпомагане на публичните информационни кампании за европейската кохезионна политика“ – изпълнени са 7 договора с бенефициенти Министерство на финансите и администрация на Министерски съвет.

Подприоритет „Осигуряване на подходяща статистическа информация, данни и анализи на въздействието през текущия и през следващия програмен период“ – 8 изпълнени договора. По този подприоритет се финансира проект „Поддръжка и доразвиване на Единния информационен портал за Структурните фондове и Кохезионния фонд в България - [www.eufunds.bg](http://www.eufunds.bg)”. Целта на проекта е да се увеличи осведомеността и разбирането в обществото относно ефективното и ефикасно използване на Структурните фондове и Кохезионния фонд в България, чрез постоянната поддръжка и развитие на единния портал. Постоянното актуализиране на пълната информация предоставя по-големи възможности на крайните потребители да намират на едно място цялата информация за процеса по управление на еврофондовете и за условията за кандидатстване по различните програми.

По подприоритет „Функциониране на национална мрежа от областни информационни центрове за кохезионната политика в България“  са изпълнени успешно 29 договора.

Индикатори, с които е представен напредъка по постигането на специфичната цел:

* Брой на всички публикации (печатни материали – ръководства, резюмета, книжки, брошури, информационни листовки и др.)

Базова стойност – 10, Цел – 65+, Постигнат резултат – 144;

* Степен на удовлетвореност на целевите групи от публикациите

Базова стойност – 45%, Цел – 85%, Постигнат резултат – 78,55%;

* Брой организирани събития (форуми, конференции, семинари, пресконференции, работни групи), които популяризират европейските и националните стратегически документи и насоки, политиките и мерките по Структурните фондове

Базова стойност – 20, Цел – 90+, Постигнат резултат – 90;

* Степен на удовлетвореност на целевите групи от организираните събития/кампании

Базова стойност – 42% Цел – 85% Постигнат резултат – 77,70%;

* Създаване на функциониращи и оборудвани 27 областни информационни центъра и приемна на ЦИКО

Базова стойност – 0%, Цел – 100%, Постигнат резултат – 100%;

* Степен на удовлетвореност, сред потребителите на услугите на информационните центрове

Базова стойност – 0%, Цел – 80%, Постигнат резултат – 97%.

***Специфична цел 2:* Подпомагане изграждането на регионални и местни партньорства за развитие**

Специфичната цел е постигната. Предприети са нормативни и административни мерки за засилване на партньорството като основен принцип на регионалното и местно развитие. Укрепен е институционалният капацитет на създадените органи за партньорство – регионални и областни съвети за развитие в посока развитие на капацитета за стратегическо планиране, усъвършенстване на регионалното управление, подобряване на регионалната координация между секторни политики и засилване на техният териториален фокус, програми и проекти за развитие, усъвършенстване на системата за наблюдение на изпълнението на документите и оценка на въздействието върху развитието на районите.

***Специфична цел 3*: Изграждане и усъвършенстване на интегрираната система за информационно осигуряване на регионалното и местното развитие**

Изграждане на централизирана информационна система (интернет базирана), в която всички министерства, държавни агенции, областни и общински администрации, да попълват информация за изпълняваните на тяхната територия проекти не е реализирано.

**Цялостната оценка за степента на изпълнение на Приоритет 5 е средна до висока.** Оценката се базира на резултатите по отделните специфични цели, а именно специфична цел 1 –висока, специфична цел 2 - средна до висока, и специфична цел 3 – ниска степен на изпълнение.

Въздействието върху развитието на района е в посока на подобряване на административния капацитет на публичните власти, развитието на партньорства между администрацията и бизнеса.

Основните финансови ресурси за реализация на приоритета са от оперативна програма „Административен капацитет“, „Регионално развитие“ и „Техническа помощ“.

# ОЦЕНКА НА СТЕПЕНТА НА ПОСТИГАНЕ НА ГЛОБАЛНИТЕ ЕКОЛОГИЧНИ ЦЕЛИ И ПРОБЛЕМИТЕ, СВЪРЗАНИ С АДАПТИРАНЕТО НА РАЙОНИТЕ КЪМ ИЗМЕНЕНИЕТО НА КЛИМАТА В ПРОЦЕСА НА ИЗПЪЛНЕНИЕ НА НСРР 2005-2015 Г.

Отразяването на глобалните екологични цели и особено проблемите, свързани с адаптирането на районите към изменението на климата, е свързано с ангажиментите на страната по прилагането на трите конвенции от Рио де Жанейро - Конвенцията на ООН за биологичното разнообразие, Рамковата конвенция на ООН за измененията на климата и Конвенцията на ООН за борба с опустиняването. Оценка за интеграцията на глобалните екологични цели в процесите на стратегическото и пространствено планиране на регионалното развитие, се извършва с включването на седем стратегически индикатора. Индикаторите се отнасят до определена териториална единица и характеризират дадено явление или процес, като промяната в стойностите им имат ясно изразено отношение към трите конвенции на ООН.

**ИНДИКАТОР 1: Относителен дял на антропогенно натоварените територии (инфраструктура, селища, промишлени обекти)**

Унищожаването, увреждането и фрагментацията на природните местообитания са едни от основните причини за ускоряването на процеса на загуба на биологично разнообразие в световен мащаб. Урбанизирането и антропогенното натоварване на нови територии е основният механизъм, чрез който все повече местообитания биват директно унищожавани, увреждани или застрашавани от човешката дейност. Този индикатор подпомага мониторинга на тези процеси и дава възможност за планирането на адекватни мерки за регулиране на негативните процеси на различните нива на планиране, посредством законодателни и др. инициативи.

Антропогенно натоварените територии (инфраструктура, селища, промишлени обекти) в **СЗР** имат дял 5,22% от територията на района, която стойност е малко над средната стойност за страната (5,02%). Делът на антропогенно натоварените територии е 6.15 % от територията на **СЦР**, като индикаторът е най-висок в област Русе. Стойностите на този индикатор за **СИР** са най-високи от всичките останали райони на страната (6,58%). Целта на намесите може да бъде основно в ограничаване на урбанизацията на крайбрежните територии. Относителният дял на антропогенно натоварените територии в **ЮИР** е от порядъка на 4,9% от площта на района, което е незначително по-ниско от средното за страната (5,02%). В **ЮЦР** стойността на индикатора е 3,64% и е по-ниска от средната за страната 5,02%. С най-висок дял на антропогенно натоварените територии е област Пловдив- 5,53%, а с най нисък област Смолян- 1,66% и област Кърджали- 2,06% Относителният дял на антропогенно натоварените територии за **ЮЗР** е изчислен на 4,5% от територията на района.

*Фигура 4. Относителен дял на антропогенно натоварените територии*

*Източник: НСИ*

**ИНДИКАТОР 2: Съотношение между горските, земеделските и урбанизираните територии**

Урбанизирането на нови територии, както и провеждането на неустойчиви горско и селскостопански практики са сред основните фактори, причиняващи унищожаване или увреждане на все повече видове и местообитания.

На територията на България, съотношението между земеделските, горските и урбанизираните територии е 51,68%, 42,31% и 5,02%. За **СЗР** тези стойности са съответно 65,06%, 28,38% и 5,22%. Делът на урбанизираните територии в СЗР е нисък, което предполага, че няма предпоставки за загубата на биологично разнообразие.

Съотношението земеделски/горски/урбанизирани територии в **СЦР** е 64.45 %/ 28.19 %/ 6.15 %. Делът на земеделските територии нараства с 10 % спрямо 2007 г., а делът на горските територии остава по-нисък от средния за страната (33 %). Наблюдава се негативна тенденция за превръщане на пасищата в обработваеми земеделски земи и ограничаване в дългосрочен план на възможностите за развитие на животновъдството.

В **СИР** не са настъпили съществени изменения в стойностите на индикатора, които по последни налични данни са следните: 67,55% - земеделски, 25,21% - горски и 6,58% - урбанизирани територии.

Най-голям дял в ЮИР заемат горските територии, които формират над половината от площта на района - 52,07%. На второ място се нареждат земеделските територии с почти 41,87%, докато урбанизираните площи се отличават с дял от 4,89%.

Съотношението между относителните дялове на земеделските, горските и урбанизирани територии в ЮЦР е 40,29%:54,98%:3,64%. Като цяло, в района доминират природните територии, които създават условия за опазване на биоразнообразието в района.

Съотношението в ЮЗР е както следва: 30,53%, 64,48% и 4,54% от общата територия на района. Отчитайки природо-географските характеристики на ЮЗР, това е районът с най-висок дял на горските и с най-нисък дял на земеделските територии в страната.

*Фигура 5. Съотношение между земеделските, горските и урбанизираните територии*

*Източник: НСИ*

**ИНДИКАТОР 3: Емисии на парникови газове (приравнени към CO2 еквивалент) на жител от населението**

Парниковите газове са в основата на антропогенното въздействие върху промените на климата. Въглеродният диоксид, образуван от изгарянето на изкопаеми горива и други източници формира около 40 % от всички парникови газове, поради което останалите се приравняват към него посредством изчисляването на CO2 еквиваленти. Определянето на количеството парникови газове на човек, в съответната териториална единица, позволява разкриването на регионални различия и осъществяването на сравнителен анализ.

При осъществяване на периодичен мониторинг, индикаторът дава възможност за представяне на моментното състояние във всяка териториална единица, проследяване трендовете и динамиката на развитие в количеството генерирани газове на съответните териториални нива, както и сравняване с трендовете на европейско ниво. На тази основа могат да бъдат актуализирани и провеждани съответните национални и регионални политики за планиране и регионално развитие, с цел намаляване на емисиите от парникови газове, съгласно международните ангажименти, поети от страната ни по Рамковата конвенция на ООН за изменението на климата.

България е част от общата тенденция към намаляване на емисиите на парникови газове, която се наблюдава в ЕС. България и българските региони са изпълнили тази ключова цел на Стратегията Европа 2020, като още към 2005 г. агрегираният индекс на парниковите газове (Gg,СО2-екв) е 60% от равнището през 1990 г. В **СЗР** не се отбелязват емисии на парникови газове, които надхвърлят определените норми. Данните за емисиите на парникови газове, изчислени по метода на частичния еквивалент показват, че стойностите на СЗР са сравнително ниски - 2,254, като стойност за страната е 6,162.

През 2007 г. количеството парникови газове на човек от населението в страната е 6.962 т., а в **СЦР** – 2.439 т. **СИР** запазва второто си негативно място по този индикатор, но показва неравномерна тенденция към намаляване.Основен източник на замърсяване в област Варна до 01.01.2015 г. е била ТЕЦ Варна, която поради това, че не отговаря на европейските изисквания за опазване чистотата на околната среда, временно е изведена от експлоатация. Отчетената стойност за **ЮИР** през 2010 г. от 21,612 т. е над три и половина пъти по-висока от средната стойност на национално ниво (6,162 т.).Емисиите на CO2, CH4 и N2O в **ЮЦР** намаляват от 2,003 т/жител през 2008 г. на 1,575 т/жител през 2010 г. Основни източници на емисии/замърсявания в **ЮЗР** са в областите София, Перник и Софийска.

**ИНДИКАТОР 4: Разходи за дълготрайни материални активи с екологично предназначение**

Разходите за опазване и възстановяване на околната среда директно отразяват провежданите политики в тази сфера на национално и регионално ниво. Обемът на разходите за придобиване и поддръжка на дълготрайни материални активи с екологично предназначение е от важно значение за опазването и възстановяването на околната среда. На национално ниво, индикаторът включва сумата от разходите за придобиване и поддръжка на ДМА, както и за мероприятия за околната среда извършени в държавата/съответната териториална единица за даден период от време.

За периода 2005-2014 г. разходите за ДМА с екологично предназначение в **СЗР** се увеличават плавно, което означава, че се увеличава и приносът на района в опазването и възстановяването на околната среда. За 2014 г. достигат 649 158 хил. лв.

В **СЦР** разходите за ДМА с екологично предназначение нарастват почти двойно за последните пет години. За 2014 г. е 438 738 хил. лв.

Стойностите на показателя в **СИР** показват неравномерна тенденция за нарастване през периода, като с най-висок дял е област Варна. СИР е на 4-то място към 2014 г. със 719 400 хил. лв.

През 2007 г., **ЮИР** заема второ място по разходи за ДМА с екологично предназначение, докато през 2012 г. районът вече е на първо място в страната с обща стойност на разходите от ~1,5 млн. лв. През 2014 г., районът продължава да е водещ по този показател с близо 2,5 млн. лв. разходи за ДМА с екологично предназначение.

**ЮЦР** е на 3-то място по този показател**,** като стойностите на показателя непрекъснато нарастват през анализирания период и през 2014 г. достигат 1 065 937 хил. лв. До 2011 г. **ЮЗР** заема водещо място по разходи за ДМА с екологично предназначение, като след 2012 г. отстъпва челното място на ЮИР. Наблюдава се покачване през 2013 г. – 1 676 198 и отново спад през 2014 г. – 1 403 631.

**ИНДИКАТОР 5: Разходи за дълготрайни материални активи с екологично предназначение на човек от населението**

Индикаторът показва размера на средствата изразходвани на човек от населението за намаляване на последствията от антропогенния натиск върху околната среда. На национално ниво, индикаторът включва сумата от разходите за придобиване и поддръжка на ДМА, както и за мероприятия за околната среда извършени в държавата/съответната териториална единица за даден период от време.

За периода 2007-2014 г., разходите за опазване и възстановяване на околната среда на човек от населението в **СЗР** се увеличават, което означава, че се увеличава и приносът на района в опазването и възстановяването на околната среда. В **СЦР** се правят най-малко разходи за опазване и възстановяване на околната среда в сравнение с останалите райони, това важи и за разходите на човек от населението.

**СИР** показва неравномерни тенденции. В края на периода, стойностите са по-високи, отколкото в началото, като се доближават до средните за страната. Област Варна има най-висок принос към стойностите на индикатора. В **ЮИР** разходите за ДМА с екологично предназначение на човек от населението нарастват почти два пъти през 2014 г., спрямо 2010 г. В **ЮЦР** и **ЮЗР** стойностите на показателя през анализирания период също нарастват.

**ИНДИКАТОР 6:** **Дял от територията на териториалната единица с висок риск от ерозия**

Ерозионната дейност е един от най-неблагоприятните природни процеси, водещи до деградация на почвите и опустиняване. Процесът на ерозия е свързан с комплекс от природни фактори и антропогенното въздействие (урбанизация, интензивно селско стопанство и обезлесяване), който е обратим и може да бъде регулиран посредством прилагането на адекватни политики и мерки за устойчиво управление на земите. Поради голямата си значимост за опазването на почвите, ерозията се адресира от редица международни, национални и под национални нормативни и стратегически документи.

Индикаторът „Дял от територията на териториалната единица с висок риск от ерозия” показва делът на територията с висок риск от ерозия, дължащ се на природни и антропогенни фактори.

Природните условия (релеф, климат и почви), начинът на стопанисване на земята и неефективното прилагане на законодателството определят *ерозията на почвата* като най-сериозна заплаха за почвата в земеделските земи на България. Около 3 730 000 ha (65% от площта на стопанисваните земи) са засегнати от водна ерозия, а около 1 350 000 ha (24% от площта на стопанисваните земи) – от ветрова ерозия. Над 50 % от прогнозните потенциални почвени загуби от площна водна ерозия на почвата в България се формират от територията на 7 области: София, Ловеч, Сливен, Бургас, Кърджали, Габрово и Велико Търново. Около ¾ от прогнозните потенциални почвени загуби от ветрова ерозия на почвата от обработваемите земи с наклон под 3о в България се формират на територията на 5 области – Добрич, Бургас, Варна, Ямбол и София.

Данните показват, че областите в **СЗР** не са застрашени от ветрова ерозия. Тревожни са данните заобласт Ловеч, където 13,3% от територията на областта са в категорията много висок действителен риск от водоплощната ерозия, като това е най-високата стойност сред областите в страната. Препоръчва се процеса да бъде регулиран, посредством прилагането на адекватни политики и мерки за устойчиво управление на земите и горските територии. В районите с висок риск от ерозия, е подходящо да се ограничи или забрани добивът на дървесина.

**СЦР** - най-силно засегнат от ровинна ерозия е Дунавският бряг. Проявления има и ветровата ерозия,поради равнинния и открит релеф и периодично силните ветрове.

В **СИР** стойностите на индикатора са около средните за страната, с изключение на област Търговище, където са завишени и по 4-те нива на следене.

Към 2014 г., общата площ на трайно засегнатите територии от водоплощна ерозия в **ЮИР** е 912,71 км2, най-голям дял от които 39,1% (356,63 км2) са разположени в обхвата на област Бургас. По отношение на дела на териториите с висок и много висок риск от ерозия на областно ниво, с най-тревожни стойности се отличава област Сливен - съответно 6,2% (висок риск) и 3,5% (много висок риск). Отчетените стойности поставят областта на първо място сред четирите области в обхвата на ЮИР. За сравнение, териториите с висок риск от ерозия в рамките на област Ямбол са едва 0,4%.

**ЮЦР** е засегнат само от водоплощна ерозия. Изчислените стойности на индикатора показват значително намаляване на територията с висок риск от водоплощна ерозия за 2008 и 2014 г.

В **ЮЗР** в категория „Много висок действителен риск“, с най-висок относителен дял е Софийска област – 3,9% от площта на областта, а с най-нисък – област Перник с 0,6% от площта на областта. Софийска област е с най-висок относителен дял и в категория 5-Висок действителен риск – 8,3% от площта.

По отношение на риска от ветрова ерозия, териториите на областите Благоевград, Кюстендил и Перник попадат в категория „Умерен действителен риск“, като 2,3% от площта на Софийска област и 11,2% от площта на област София са застрашени от умерен и умерен до висок действителен риск от ветрова ерозия.

Препоръчва се, процесът на водоплощна ерозия да бъде регулиран, посредством прилагането на адекватни политики и мерки за устойчиво управление на земите и горските територии. В районите с висок риск от ерозия е подходящо да се ограничи или забрани добивът на дървесина.

Създадени са полезащитни горски пояси, с цел предотвратяване на ветровата ерозия и равномерно разпределение на снежната покривка в междуклетъчните пространства. По този начин, те изпълняват и влагозадържащи функции. Полезащитните горски пояси изискват поддръжка. Прилагането на добрите земеделски практики, правилното залесяване и обработки, са гаранция за предотвратяването на ветрова и водна ерозия на почвата.

**ИНДИКАТОР 7: Степен на постигане на националните цели за използване на възобновяеми енергийни източници и енергийна ефективност**

Минимизирането на загубите на електроенергия и обезпечаването на екологично чиста електроенергия от ВЕИ пряко допринася за намаляването използването на изкопаеми горива за добив на енергия, поради което благоприятства за намаляване на влиянието на човешката дейност върху промените на климата.

Въвеждането на мерки за енергийна ефективност, е другото основно направление, по което се работи за намаляване загубите на енергия и съответно емисиите на СО2 на международно ниво. Целта на мерките по енергийна ефективност е да оптимизират разходите на енергия в производствения и битовия сектор, чрез повишаване на ефективността и намаляване на загубите в процесите на генериране, пренос и употреба на енергия.

По данни на НСИ, делът на енергията от възобновяеми източници в брутното крайно потребление на енергия за страната запазва тенденцията си на нарастване от 2007 г. и през 2014 г. ***възлиза на 18%.***

По данни от Агенцията за устойчиво енергийно развитие, произведената електрическа енергия от ВИ в **ЮЗР** през 2013 г. възлиза на 846 929 MWh, което представлява 12,4% от произведената електрическа енергия от ВЕИ общо за страната.

В **ЮИР,** по отношение на реализирани спестявания от енергия през 2013 г., област Ямбол се нарежда на първо място, следвана от областите Бургас и Стара Загора. В област Сливен няма реализирани спестявания.

Както за страната, така и в **ЮЦР** се наблюдава увеличаване на застроените мощности за производство на енергия от ВЕИ.

**СЗР** има ограничен принос в постигане на националните цели за използване на ВЕИ и енергийна ефективност в изпълнение на стратегия „Европа 2020”. Произведената електрическа енергия от ВЕИ (по данни от АУЕР) в СЗР през 2013 г. е 6% от стойността за страната (410 784,593 MWh), което нарежда района на предпоследно място спрямо останалите райони от ниво 2.

На територията на **СИР** са разположени около 15-16% от ВЕИ мощностите на страната, което го нарежда на второ място след ЮЦР. СИР дава повече от 80% от националното производство от ветроенергия.

За измерване и представяне на регионалното състояние, силните и слабите страни на регионите в страната при интегрирането на въпросите, свързани с климатичните промени в процеса на планиране, е създаден **Регионален индекс за климатична сигурност (РИКС).** Индексът включва следните ключови тематични области: първата група включва три показателя /ТО1- емисии на парникови газове на глава от населението, ТО2 - интензивност на емисиите на парникови газове и ТО3 - използване на ВЕИ/, а втората - четири, свързани с условията за тяхното интегриране в регионалната политика (ТО4 - политическа рамка, ТО5 - институционален капацитет, ТО6 - социално-икономически аспекти и ТО7- финансови инструменти).

С най-високи стойности, по отношение на индекса, са Югозападния и Южния централен район, въпреки сравнително ниската си самооценка по отношение на тематичните области, от 4 до 7, адресирайки качествените компоненти на индекса. Най-неблагоприятна е ситуацията в Югоизточния район, което до голяма степен се дължи на много високите стойности на парниковите газове, по отношение както на населението (ТО1), така и на формирания в района БВП (ТО2).


Тези стойности на индекса са в съответствие с установените пространствено-стопански и социални модели в отделните райони, които до голяма степен се характеризират с висока степен на инерционност (т.е. сравнително бавна във времево отношение адаптивност, респективно способности за трансформация). Това означава, че са необходими значителни по интензивност и по-продължителни във времето целенасочени усилия за преодоляване на установените междурегионални различия по отношение способността на районите да отговорят адекватно на предизвикателствата, свързани с климатичните промени.

Таблица 12. Индекс на Климатична сигурност на районите от ниво 2

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Статистически райони | ТО 1 | ТО 2 | ТО 3 | ТО 4 | ТО 5 | ТО 6 | ТО 7 | Обобщен индекс |
| Северозападен | 7,20 | 5,49 | 5,48 | 0,48 | 0,83 | 2,50 | 2,22 | 24,20 |
| Северен централен | 7,25 | 6,10 | 0,75 | 0,95 | 1,67 | 3,33 | 5,56 | 25,61 |
| Североизточен | 2,43 | 2,53 | 4,02 | 5,71 | 3,33 | 3,33 | 5,56 | 26,92 |
| Югоизточен | 0,00 | 0,00 | 5,47 | 0,95 | 0,83 | 2,50 | 2,22 | 11,98 |
| Югозападен | 6,63 | 8,07 | 10,00 | 1,90 | 0,00 | 0,83 | 4,44 | 31,89 |
| Южен централен | 8,53 | 7,45 | 2,76 | 2,38 | 1,67 | 2,50 | 5,56 | 30,84 |

*Източник: Проект Региони за устойчива промяна (RSC)*

*Фигура6.* *Индекс на Климатична сигурност на районите от ниво 2*



*Източник: Проект Региони за устойчива промяна (RSC)*

**Средносрочната перспектива до 2020 г. за регионите в ЕС поставя СЗР между най-силно уязвимите европейски райони пред предизвикателствата** на глобализацията, демографските, климатичните и екологичните промени. Рисковете с климатичните промени са свързани с евентуалната активизация на водната и ветрова ерозия, наводненията, засушаването и възможното засилване на свлачищните процеси, които са характерни за района.

Ключовите предизвикателства пред развитието на районите са синтезирани в съответния регионален ***“индекс на уязвимост”[[15]](#footnote-15)***,чиито стойностисе движат между 1 и 100. Най-неприспособими са регионите с индекс 100. Шестте български района попадат сред регионите, които са силно уязвими пред всички предизвикателства. Единствено ЮЗР попада в групата на силно уязвими региони по две от четирите предизвикателства – климатични промени и енергийни предизвикателства.

Северозападният район е на първо място по уязвимост на предизвикателствата на развитието за ЕС до 2020 г., поради което е необходимо те да бъдат специално адресирани. **СЗР е единственият регион в ЕС, който е с индекс 100**. Най-високи са индексите за уязвимост по факторите ***демографски проблеми* и *глобализация*.**

# ОЦЕНКА НА УСТОЙЧИВОСТТА НА ПОСТИГНАТИТЕ РЕЗУЛТАТИ

**Устойчивостта,** за целите на настоящата оценка, следва да се разглежда като начин да се измери доколко реализираните резултати от осъщественото финансиране ще продължат да се прилагат или използват след приключване на подкрепата, предоставена от програмата. На практика, устойчивостта се измерва в дългосрочен план, за разлика от ефективност и ефикасност, които измерват резултатите от прилагането на подкрепата към момента на нейното реализиране. Устойчивостта е този фактор, който в най-добра степен измерва доколко интервенциите и предоставеното финансиране са били успешни, с оглед на дългосрочния й ефект.

Измерването на устойчивост на инфраструктурни проекти е относително лесно, поради техния физически и нормативно определен период на експлоатация. За разлика от тях, проектите и програмите насочени към повишаване на умения, и изграждане / подобряване на организационни структури се оценяват по-трудно, тъй като има различни фактори, които биха могли да повлияят на устойчивото използване на постигнатите в хода на изпълнение на програмата резултати.

Основните фактори за икономическо развитие на териториите са инвестициите, инфраструктурата, качеството и количеството на човешкия капитал, както и предприемачеството. Това означава, че районите, които привличат повече инвестиции, имат високообразован и достатъчен човешки ресурс, по-голям брой предприемачи и развита инфраструктура и постигат най-висока степен на развитие и най-добър стандарт на живот.

Устойчивостта на **технологичната модернизация на предприятия и бизнес развитието** зависи от ефективността на провежданите политики в подкрепа на развитие на бизнеса **(**включително изграждане и поддържане на инфраструктурата и привличането на квалифицирана работна ръка), както и от общото състояние на икономиката. На ниво отделните проекти, устойчивостта на постигнатото е различна и зависи от конкретните специфики на бенефициентите и проектите.

Устойчивостта на подкрепата за **университетите** се очаква да е добра, предвид на очакваната подкрепа по Оперативна програма „Наука и образование за интелигентен растеж“ 2014-2020 (ОПНОИР).

Устойчивост на постигнатите резултати в сектор **туризъм** ще се гарантира със стимулиране на дейности по съхранение и добро управление на достигнатото ниво на туристическо предлагане.

В допълнение мерките и дейностите по валоризация, консервация и популяризиране на туристически обекти и дестинации следва да продължат. Това ще бъде гарантирано от ОП „Региони в растеж“ 2014-2020 г., приоритетна ос 6 „Регионален туризъм“, в която е предвиден общ бюджет от 184 822 145 лв. Процедури за кандидатстване предстоят на бъдат обявени. Приоритетната ос ще подпомага консервацията, опазването, популяризирането и развитието на културното наследство в регионите на България. Основната й насоченост ще бъде оползотворяване на неизползвания потенциал за културен туризъм в регионите. Това ще бъде постигнато чрез използване на силните страни на България като добре развита морска, спа и ски дестинация и насоченост към огромния потенциал, който страната има за оползотворяване на богатото си културно наследство С оглед създаването на цялостни туристически продукти за подкрепените обекти на културното наследство от национално и световно значение, ще бъдат подкрепяни интегрирани проекти, включващи цялостни решения не само за консервацията и опазване на съответния обект на културното наследство, но и за неговото популяризирането и развитие, които привличат значителен брой туристи.

Развитието на пътната инфраструктура автомагистрали и пътища I клас за периода 2005-2015 г. е значителна. Изградената **транспортна инфраструктура** се очаква да бъде поддържана с наличните финансови ресурси през програмния период 2014-2020 г. и приоритетно ще се поддържа транспортната инфраструктура с голяма натовареност и от тази от национално значение.

За поддръжката на **екологичната инфраструктура**, основен фактор е и наличието на последователна държавна и местна политика. В резултат от бъдещите инвестиции в рехабилитация на съществуващата инфраструктура, ще се повиши ефективността на водоснабдителните мрежи и ще се намалят загубите на вода. В ОПОС за настоящия програмен период е предвиден финансов ресурс за изпълнение на едно от специфичните предизвикателства (по приоритетна ос „Води“): „*подобряване на пречистването на отпадъчни води и качеството и управлението на ресурсите за питейна вода по стратегически и разходоефективен начин“* – чрез мерки за изграждане на ВиК инфраструктура, насочени към агломерации с над 10 000 екв.ж., определени като приоритетни в ПУРБ и регионалните генерални планове за ВиК, с оглед принос за изпълнение на целите на Стратегията за развитие и управление на водоснабдяването и канализацията в Република България за периода 2014-2023 г.

През периода има значителен напредък относно поставените цели „20/20/20” на стратегия „Европа 2020“ по отношение на климата и енергията. Изследваните данни за енергийната зависимост на България показват, че през 2005г. е тя е възлизала на 47,3%, а през 2014г. тя бележи доста по-ниска стойност – 35,6%. Устойчивостта на **енергийната инфраструктура** към момента е добра, но е силно уязвима от политически решения и промяна на законодателството.

Устойчивост на постигнатите резултати при повишаване на **заетостта** ще се осигури с доброто изпълнение на ОП „Развитие на човешките ресурси“ 2014-2020 и ефективното усвояване на предвидения бюджет.

В процес на изпълнение са проекти, които ще гарантират дългосрочни резултати:

* „Повишаване ефективността на провежданата политика по заетост“ с бенефициент Министерство на труда и социалната политика. По проекта ще се разработят актуализирани средносрочни и дългосрочни прогнози за развитието на пазара на труда, които ще бъдат използвани за подобряване планирането в системата на образованието и предоставянето на обучение за придобиване на квалификация и за разработване на секторни политики. Целта е да допринесе за повишаването на целенасочеността и ефективността на провежданата политика по заетостта.

Друг важен проект, който се изпълнява от Агенцията по заетостта, е „Подобряване качеството и ефективността на публичните услуги за уязвимите групи на пазара на труда и работодателите“, който цели да модернизира дейността на Агенция по заетостта и предоставянето на по-качествени услуги за търсещите и предлагащите работа.

Липсата на действащи устойчиви практики в областта на **професионалното обучение и образование** застрашава устойчивостта на постигнатото. Темата е приоритетна за развитие и инвестиции в следващия програмен период по ОПНОИР. Основните цели, които се очаква да бъдат постигнати, са повишаване на инвестициите за наука и научни изследвания до 1,5% от БВП, намаляване на процента на преждевременно напусналите училище до под 11% и увеличаване на процента на завършилите висше образование до 36% от хората между 30 и 34 годишна възраст.

Основен рисков фактор за устойчивостта на обновената **здравна, социална и културна инфраструктура** е осигуряването на финансиране за поддръжка, както и осъществяването на последователна държавна и местна политика. Успехът и устойчивостта на съпътстващите мерки също са от особено значение за осигуряване на устойчивост на образователните, социални и културни продукти.

При направения преглед на организацията и координацията на компетентните органи за провеждане на държавната политика за регионално развитие, се наблюдава добра координация в работата на административните структури, както в процеса на разработване на стратегически документи за развитие, така и в процеса на наблюдение и оценка на тяхното изпълнение. Въпреки отбелязания напредък, по отношение на увеличаване на **административния капацитет** на местно и регионално ниво, устойчивостта не е много добра поради два ограничаващи фактора – загуба/подмяна на експертни ресурси и липса на последователност при изграждане на административния капацитет.

Устойчивостта на продуктите и резултатите от осъществените проекти по **трансгранично, междурегионално и транснационално сътрудничество** зависи в голяма степен от самите проекти и най-вече от капацитета и възможността на организациите да използват и надграждат постигнатото. Съществуват добри перспективи за продължаване на сътрудничеството чрез последващо финансиране по програми, аналогични на тези в периода 2007-2013 г. Проектите за ТГС са важни за развитието на малките населени места и е препоръчително те да продължат да се изпълняват и да се дава приоритет на периферните градове и села, в които големите инвестиции не винаги достигат.

# ОЦЕНКА НА ОБЩОТО ВЪЗДЕЙСТВИЕ ОТ ИЗПЪЛНЕНИЕТО НА НСРР 2005-2015 Г.

* 1. **Демография**
* **Брой на населението**

Към 31.12.2015 г. населението на България наброява 7 153 784 души. През периода 2005-2015 г. се наблюдава тенденция на намаляване броя на населението, като за десет години намалението е с 564 966 души или със 7,3%.

В периода 2005-2015 г. се извърши промяна в териториалния обхват на районите от ниво 2, което съществено променя абсолютните стойности при броя на населението и има значение за обективното отчитане на темповете на намаление.

През 2007 г. е осъществено следното преразпределение:

* СЗР – добавят се областите Плевен и Ловеч;
* СЦР – премахват се областите Плевен и Ловеч и се добавят областите Разград и Силистра;
* СИР – премахват се областите Разград и Силистра;
* ЮИР – прибавя се област Стара Загора;
* ЮЦР – премахва се област Стара Загора;
* ЮЗР – без промени.

В таблицата по-долу е представено движението на населението в страната по райони, като е отчетена промяната в състава на районите през 2007 г.

Таблица 13. Брой на населението в България и по райони от ниво 2, , 2005-2015 г.

|  |  |  |  |  |  |  |  |
| --- | --- | --- | --- | --- | --- | --- | --- |
|  | СЗР | СЦР | СИР | ЮИР | ЮЦР | ЮЗР | България |
| 2005 | 493708 | 1140453 | 1270018 | 774538 | 1921178 | 2118855 | 7718750 |
| 2006 | 484623 | 1129729 | 1264101 | 771504 | 1912542 | 2116791 | 7679290 |
| 2007 | 476476 | 1118386 | 1259041 | 770356 | 1901411 | 2114568 | 7640238 |
| 2008 | 916054 | 924273 | 991471 | 1121569 | 1538142 | 2115042 | 7606551 |
| 2009 | 902537 | 914939 | 988935 | 1116560 | 1528220 | 2112519 | 7563710 |
| 2010 | 886911 | 901885 | 982559 | 1106448 | 1513510 | 2113555 | 7504868 |
| 2011 | 836601 | 853468 | 961965 | 1072850 | 1471107 | 2131233 | 7327224 |
| 2012 | 823469 | 844511 | 957460 | 1067981 | 1462348 | 2128783 | 7284552 |
| 2013 | 810401 | 835 813 | 954 536 | 1063690 | 1453619 | 2127618 | 7245677 |
| 2014 | 797142 | 825536 | 949957 | 1058515 | 1445836 | 2125212 | 7202198 |
| 2015 | 783909 | 815441 | 944458 | 1052575 | 1436216 | 2121185 | 7153784 |

*Източник: НСИ*

През 2015 г. продължава процесът на застаряване на населението в страната, който е характерен и за по-голямата част от страните в Европа. По данни на НСИ, значително нисък е относителният дял на лицата на възраст до 15 години – 14,0%, а този на населението над 65-годишна възраст непрекъснато нараства и сега е 20,4%. Тенденцията на застаряване на населението довежда до промени в неговата основна възрастова структура. За 2015г., разпределението на населението под, във и над трудоспособна възраст е съответно 14,9%, 60,8% и 24,3%. Застаряването на населението води и до повишаване на средната възраст на населението, която в последните години непрекъснато нараства и от 41,2 години през 2005 г. се покачва на 43,3 години през 2015 г.

За периода 2008-2015 г., положителен прираст от 0,1% се отчита единствено в Югозападния район от ниво 2. В останалите райони броят на населението намалява, като най-осезателно е намалението в Северозападния район с 14,4% и Северния централен район с 11,8%. При останалите райони темпът на намаление на населението е близък до средния за страната (7,3%).

*Фигура 7. Брой на населението по райони от ниво 2, , 2005-2015 г.*

*Източник: НСИ*

Демографските процеси в районите от ниво 2 са комплексно повлияни от редица фактори, които включват както местни процеси, така и такива, протичащи на национално ниво. Демографското развитие на районите се влияе основно от икономическото състояние, наличието на работни места, възможностите за образование, за професионална реализация, условията за живот. Следователно, демографските показатели са своеобразен косвен измерител на промените в районите и тенденциите в тях.

Характерно за Северозападния район е продължаващото застаряване на населението, намаляваща раждаемост и задържащо се високо равнище на общата смъртност. Броят на населението на Северозападен район през 2015 г. (данни на НСИ) наброява 783 909 души или близо 11% от населението на страната. Демографската ситуация в района е изключително неблагоприятна, общият брой на населението е намалял със 174 038 души спрямо 2005 г. По брой на населението районът е на последно място в страната, малко след Северния централен район, като се наблюдават постоянни темпове на намаление, дължащи се както на отрицателния естествен прираст, така и на висока миграционна подвижност.

През наблюдавания период, продължава задълбочаването на негативните процеси в демографското развитие и на територията на Северен централен район. Населението намалява през последните десет години и към 2015 г. броят му представлява 11,4% от цялото население на страната. Върху броя на населението осезателно влияние оказват протичащите дълбоки промени в динамиката на естественото движение на населението, а също и миграционните процеси. Демографското развитие на Северен централен район през наблюдавания период, следва обща негативна тенденция, характеризираща се с намаляване броя на населението, натрупване на население във високите възрастови контингенти, отрицателен механичен и естествен прираст. В това отношение районът значително изостава от останалата част на страната.

Тенденциите в демографското развитие на Североизточен, Югоизточен и Южен централен райони са сходни, като тези в Северозападен и Северен централен район, но районите се характеризират с по-добри стойности на показателите.

В периода 2005-2015 г., се наблюдава задълбочаване на демографските проблеми и на диспропорциите в териториалното разпределение на населението в Югозападен район. Въпреки това, показателите за социално и демографско развитие на района, разглеждан като цяло, се запазват в сравнително по-благоприятна позиция спрямо останалите райони от ниво 2 в страната, поради по-големите възможности за заетост в столицата, което от своя страна привлича по-голям контингент младо население от други части на страната. Югозападният район е най-големият район от ниво 2 в България по брой на населението – 2 121 185 души, по данни на НСИ към 31.12.2015 г. Това представлява близо 30% от населението на страната, което основно се дължи на област София.

* **Естествен прираст**

През 2015 г. в резултат на естествения прираст населението намалява с 44 167 души или 6,2‰. През периода 2005-2015 г., естественият прираст е с отрицателни стойности, като най-високи са те в началото и в края на наблюдавания период. Проблем в демографското развитие на страната е поддържаното високо ниво на смъртност. По данни на НСИ, коефициентът на смъртност през 2015 г. е 15.3‰, на раждаемостта – 9,2‰. Коефициентът за детска смъртност през 2015 г. е 6.6‰ и е с 1.0‰ по-нисък от този през 2014 г. Достигнатото равнище на детска смъртност, през последните няколко години, е най-ниското в демографското развитие на страната, но продължава да е по-високо от това в европейските държави.

Таблица 14.Естествен прираст на населението в България и по райони от ниво 2, брой, 2005-2015 г.

|  |  |  |  |  |  |  |  |
| --- | --- | --- | --- | --- | --- | --- | --- |
|  | СЗР | СЦР | СИР | ЮИР | ЮЦР | ЮЗР | България |
| 2005 | -10732 | -7342 | -3433 | -4674 | -6926 | -9192 | -42299 |
| 2006 | -10165 | -7217 | -2901 | -4133 | -6607 | -8437 | -39460 |
| 2007 | -9952 | -6844 | -2828 | -3845 | -6411 | -7775 | -37655 |
| 2008 | -9008 | -6364 | -2488 | -3511 | -5881 | -5559 | -32811 |
| 2009 | -8362 | -5589 | -1827 | -2789 | -3070 | -4218 | -27112 |
| 2010 | -9440 | -6575 | -3206 | -4405 | -5764 | -5262 | -34652 |
| 2011 | -9128 | -6851 | -3306 | -4375 | -6629 | -7123 | -37412 |
| 2012 | -9567 | -6970 | -4001 | -4744 | -6978 | -7900 | -40160 |
| 2013 | -8627 | -6529 | -3915 | -4362 | -6589 | -7745 | -37767 |
| 2014 | -9250 | -7240 | -4526 | -5079 | -7518 | -7754 | -41367 |
| 2015 | -9328 | -7416 | -5137 | -5347 | -8202 | -8737 | -44167 |

*Източник: НСИ*

С най-неблагоприятни стойности на естествен прираст се отличава Северозападен район, следван от Северен централен район. В края на наблюдавания период, негативната тенденция дори се засилва и населението намалява с по-бързи темпове. Стойностите в другите четири района са по-благоприятни от средните са страната (-6,2‰), като за 2015 г. най-благоприятна е ситуацията в Югозападен район (-4,1‰).

*Фигура 8. Естествен прираст на населението по райони от ниво 2, ‰, 2005-2015 г.*

*Източник: НСИ*

Ниската раждаемост, високата смъртност и миграционните потоци са причина за поддържането на отрицателен естествен прираст в цялата страна. Резултат от отрицателния естествен прираст и миграцията на хора в трудоспособна възраст, е силно влошената възрастова структура на населението и започналият процес на обезлюдяване на малките населени места.

* **Механичен прираст**

През 2015 г., в резултат на миграционни процеси, населението на България е намаляло с 4 247 души или 0,6‰. В периода 2007-2015 г., стойностите на механичния прираст са отрицателни, като най-ниски са в годините 2009 и 2010 г.

Таблица 15. Механичен прираст на населението в България и по райони от ниво 2, брой, 2005-2015 г.

|  |  |  |  |  |  |  |  |
| --- | --- | --- | --- | --- | --- | --- | --- |
|  | СЗР | СЦР | СИР | ЮИР | ЮЦР | ЮЗР | България |
| 2005 | -6025 | -2012 | -1404 | -511 | -3280 | 13232 | - |
| 2006 | -4118 | -944 | -381 | -762 | -168 | 6373 | - |
| 2007 | -3840 | -2446 | 1360 | -19 | -2004 | 5552 | -1397 |
| 2008 | -4810 | -1313 | 1878 | -902 | -1762 | 6033 | -876 |
| 2009 | -5155 | -3317 | 257 | -71 | -4322 | 501 | -15729 |
| 2010 | -6186 | -6479 | -3170 | -5707 | -8946 | 6298 | -24190 |
| 2011 | -2501 | -1801 | -1057 | -1372 | -2689 | 4625 | -4795 |
| 2012 | -3565 | -1987 | -504 | -125 | -1781 | 5450 | -2512 |
| 2013 | -4441 | -2169 | 1219 | 326 | -1690 | 2634 | -1108 |
| 2014 | -4009 | -3037 | -53 | -96 | -265 | 5348 | -2112 |
| 2015 | -3905 | -2679 | -362 | -593 | -1418 | 4710 | -4247 |

*Източник: НСИ*

Наблюдават се междурегионални различия в стойностите на механичния прираст в периода 2005-2015г. В Северозападен, Северен Централен и Южен Централен райони стойностите са отрицателни, като най-неблагоприятни са в Северозападен район, а през 2010 г. се наблюдава рязко увеличение на емиграциите и в трите района. В Североизточен район положителен механичен прираст е регистриран в годините 2007 г., 2008 г., 2009 г. и 2013 г., а в Югоизточен район – през 2013 г. Като цяло, стойностите в двата района са благоприятни. В периода 2005-2015 г., изцяло положителен механичен прираст бележи Югозападен район. Стойностите са относително устойчиви и варират около 2-3‰.

*Фигура 9. Механичен прираст на населението по райони от ниво 2, ‰, 2005-2015*

*Източник: НСИ*

За демографското развитие на населението на България е характерно неговото плавно, но устойчиво намаление. Миграционната подвижност е висока, като се наблюдава емиграция главно на активно население в трудоспособна възраст. Миграционните потоци са насочени към София и градовете от ниво 2 като притегателни центрове за развитие на бизнес, по-добра професионална реализация и постигане на по-висок стандарт на живот.

Застаряването на населението е необратим процес. Това налага прилагането на интегрирана политика за пълноценно използване на наличните човешки ресурси и целенасочено инвестиране в развитие и повишаване на качеството на човешкия капитал. Усилията трябва да бъдат насочени към повишаване качеството на работната сила, професионалната квалификация и преквалификация, осигуряване на заетост на безработните над 50-годишна възраст и подобряване на съответствието между търсенето и предлагането на труд.

* 1. **Работна сила, заетост и безработица**
* **Работна сила и коефициент на икономическа активност**

Работната сила (икономически активни лица) се формира от лицата на 15 и повече навършени години, които влагат или предлагат своя труд за производство на стоки и услуги. Работната сила включва заетите и безработните лица.

Таблица 16. Работна сила на 15 и повече навършени години, хил., 2005-2015г.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Работна сила | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 |
| Общо | **3314,2** | **3415,7** | **3492,8** | **3560,4** | **3491,6** | **3400,9** | **3341,4** | **3344,3** | **3371,2** | **3365,9** | **3337,0** |
| Мъже | 1773,9 | 1809,2 | 1852,2 | 1896,8 | 1862,4 | 1804,7 | 1786,1 | 1782,8 | 1796,6 | 1798,6 | 1781,7 |
| Жени | 1540,3 | 1606,5 | 1640,6 | 1663,6 | 1629,2 | 1596,2 | 1555,3 | 1561,5 | 1574,6 | 1567,3 | 1555,2 |

*Източник: НСИ*

През периода 2005-2015 г., броят на населението, което съставлява работната сила на страната, плавно нараства до 2008 г. След 2009 г. се наблюдава намаление на работната сила. Въпреки неблагоприятното влияние на настъпилата световна финансова и икономическа криза, към края на 2015 г. броят на работната сила се възстановява и е по-висок в сравнение с броя й в началото на наблюдавания период с близо 2%. По-голям дял в работната сила формира населението от мъжки пол. Тенденцията е устойчива и се наблюдава през целия период.

Разпределението на работната сила по райони от ниво 2 през 2015 г. е както следва:

Таблица 17. Работна сила на населението на 15 и повече навършени години по райони от ниво 2 през 2015 г.

|  |  |  |  |
| --- | --- | --- | --- |
| Статистически райони | Работна сила – хил. | | |
| **Общо** | **Мъже** | **Жени** |
| Общо | 3337,0 | 1781,7 | 1555,2 |
| Северозападен | 318,9 | 171,8 | 147,2 |
| Северен централен | 366,8 | 199,4 | 167,4 |
| Североизточен | 452,2 | 247,1 | 205,1 |
| Югоизточен | 469,5 | 256,9 | 212,6 |
| Югозападен | 1071,1 | 551,8 | 519,3 |
| Южен централен | 658,3 | 354,7 | 303,6 |

Източник: НСИ

Отчетлив е превесът на работната сила, концентрирана в Югозападен район, следван, макар и с голяма разлика, от Южен централен район. Причина за това е местоположението на столицата в Югозападен район, която е притегателен център за активни хора, търсещи добра професионална реализация, както и наличието на бързо развиващи се индустриални зони в Южен централен район.

От фиг. 10 Структура на работната сила по възраст през 2015 г. е видно, че в нея най-голям е делът на населението на възраст 35-44 години, следван от възрастови групи 45-54 и 25-34 години.

*Фигура 10. Структура на работната сила по възраст през 2015 г.*



*Източник: НСИ*

Най-голям дял в структурата на работната сила по степени на образование, заема населението със завършено средно образование – над половината от работната сила в страната. С висше образование е 30,5% от работната сила. С основно и по-ниско образование е 12,9% от работната сила, която стойност може да се определи като висока.

*Фигура 11. Структура на работната сила по степени на образование през 2015 г.*



*Източник: НСИ*

Тенденцията в движението на работната сила е видима и при проследяване стойностите на коефициента на икономическа активност на населението, в периода 2005-2015 г. Коефициентът представлява относителния дял на икономически активните лица от населението на същата възраст.

Таблица 18. Коефициент на икономическа активност на населението на 15 и повече навършени години

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 |
| Общо | **49,7** | **51,3** | **52,6** | **53,8** | **53,0** | **52,0** | **52,5** | **53,1** | **53,9** | **54,1** | **54,1** |
| Мъже | 55,4 | 56,7 | 58,2 | 59,8 | 59,0 | 57,6 | 58,2 | 58,7 | 59,7 | 60,1 | 60,0 |
| Жени | 44,4 | 46,3 | 47,5 | 48,3 | 47,5 | 46,9 | 47,2 | 47,8 | 48,6 | 48,6 | 48,6 |

*Източник: НСИ*

С най-висок коефициент на икономическа активност през 2015 г., доминира Югозападният район (58,4%). Това е резултат от притегателната сила на столицата, като град с добри възможности за професионална реализация. След него се нарежда Североизточен район. Най-слабо е нарастването и най-ниска е стойността при Северозападен район – 46,6%. Останалите райони от ниво 2 към 31.12.2015 г. имат коефициент на икономическа активност под или около средната за страната (54.1%).

**Таблица 19. Коефициент на икономическа активност на населението на 15 и повече навършени години по райони през 2003 г., 2010 г. и 2015 г. , %**

|  |  |  |  |
| --- | --- | --- | --- |
| Райони от ниво 2 | 2003 | 2010 | 2015 |
| Общо | **49,2** | **53,4** | **54,1** |
| Северозападен район | **42,7** | **46,4** | **46,6** |
| Северен централен район | **47,2** | **49,0** | **51,2** |
| Североизточен район | **51,3** | **54,4** | **55,9** |
| Югоизточен район | **49,6** | **53,0** | **52,7** |
| Югозападен район | **53,3** | **58,9** | **58,4** |
| Южен централен район | **47,4** | **51,8** | **53,1** |

*Източник: НСИ*

* **Заетост**

Заетостта в страната през периода 2005-2015 г. бележи динамични промени поради възникналата икономическа криза в средата на периода, вследствие на която броят на заетите в годините 2009-2013 намалява. След 2014 г. стойностите се възстановяват и през 2015 г. регистрираният брой заети надвишава този в началото на периода.

Таблица 20. Заети лица на 15-64 навършени години, брой, 2005-2015г.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Заети лица | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 |
| Общо | **2945,2** | **3071,7** | **3208,8** | **3306,2** | **3204,8** | **3010,4** | **2927,5** | **2894,9** | **2889,4** | **2927,4** | **2973,5** |
| Мъже | 1567,9 | 1626,1 | 1700,5 | 1755,5 | 1698,7 | 1579,2 | 1541,1 | 1517,2 | 1518,0 | 1543,3 | 1571,7 |
| Жени | 1377,3 | 1445,6 | 1508,2 | 1550,8 | 1506,1 | 1431,2 | 1386,4 | 1377,7 | 1371,5 | 1384,1 | 1401,8 |

*Източник: НСИ*

Коефициентът на заетост представлява относителния дял на заетите лица от населението на същата възраст и следва движението на броя на заетите през наблюдавания период.

Таблица 21. Коефициенти на заетост на населението на 15-64 навършени години, %, 2005-2015г.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Коефициент на заетост | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 |
| Общо | **55,8** | **58,6** | **61,7** | **64,0** | **62,6** | **59,7** | **58,4** | **58,8** | **59,5** | **61,0** | **62,9** |
| Мъже | 60,0 | 62,8 | 66,0 | 68,5 | 66,9 | 63,0 | 61,2 | 61,3 | 62,1 | 63,9 | 65,9 |
| Жени | 51,6 | 54,6 | 57,6 | 59,5 | 58,3 | 56,4 | 55,6 | 56,3 | 56,8 | 58,2 | 59,8 |

*Източник: НСИ*

През периода 2003-2008 г. в страната се наблюдава тенденция на непрекъснато увеличение на броя на заетите лица, като коефициентът на заетост на населението на възраст 15-64 г. нараства с 11,5 процентни пункта и достига 64% през 2008 г. През 2009 г., поради влиянието на финансовата криза, тенденцията се променя и коефициентът започва да спада, като през 2012 г. вече е 58,8%. След 2013 г. се наблюдава увеличение на коефициента на заетост и плавно възстановяване на стойностите от предкризисните години.

Таблица 22. Коефициенти на заетост на населението на 15-64 навършени години по райони от ниво 2, %

|  |  |  |  |
| --- | --- | --- | --- |
| Райони от ниво 2 | 2003 | 2010 | 2015 |
| Общо | **52,5** | **59,7** | **62,9** |
| Северозападен район | 47,5 | 53,8 | 56,1 |
| Северен централен район | 52 | 54,8 | 60,4 |
| Североизточен район | 49 | 56,7 | 63,1 |
| Югоизточен район | 51,5 | 58,5 | 60,6 |
| Югозападен район | 57,6 | 67,6 | 68,0 |
| Южен централен район | 52,5 | 57,4 | 61,6 |

*Източник: НСИ*

През 2003 г. равнището на заетост варира между 47,5% за Северозападния район и 57,6% за Югозападния район, при средно за страната – 52,5%. Ако равнището на заетост се разглежда като обективен критерий за състоянието на икономическото развитие, то Северозападният район се очертава като най-проблемен регион.

През 2010 г. стойностите на коефициента на заетост са нараснали във всички райони. Запазват се междурегионалните различия, като на първо място с най-висок процент - 67,6% отново е Югозападният район. За останалите пет района, показателят варира между 53,8% за Северозападен район до 58,5% за Югоизточен район.

Към края на 2015 г. нивото на заетост е повишено в национален и регионален мащаб. С най-ниски стойности остава Северозападен район. С по-бърз темп на растеж се характеризира Североизточен район, като в края на периода се нарежда непосредствено след Югозападен район. Югозападният район има водещо място през целия период.

Таблица 23. Заети лица по икономически дейности и пол, хил., 2015 г.

|  |  |  |  |
| --- | --- | --- | --- |
| Икономически дейности | Общо | Мъже | Жени |
| Общо | **3031,9** | **1607,5** | **1424,3** |
| Селско, горско и рибно стопанство | 207,9 | 146,2 | 61,7 |
| Добивна промишленост | 25,7 | 21,6 | 4,2 |
| Преработваща промишленост | 597,7 | 309,5 | 288,1 |
| Производство и разпределение на електрическа и топлинна енергия и газообразни горива | 39,4 | 31,8 | 7,6 |
| Доставяне на води; канализационни услуги, управление на отпадъци и възстановяване | 29,6 | 22,1 | 7,5 |
| Строителство | 214,0 | 197,4 | 16,6 |
| Търговия; ремонт на автомобили и мотоциклети | 520,0 | 240,3 | 279,7 |
| Транспорт, складиране и пощи | 184,6 | 146,4 | 38,3 |
| Хотелиерство и ресторантьорство | 158,3 | 63,0 | 95,3 |
| Създаване и разпространение на информация и творчески продукти; далекосъобщения | 87,7 | 54,4 | 33,3 |
| Финансови и застрахователни дейности | 62,3 | 18,4 | 43,9 |
| Операции с недвижими имоти | 11,6 | 4,0 | 7,6 |
| Професионални дейности и научни изследвания | 103,3 | 39,0 | 64,3 |
| Административни и спомагателни дейности | 110,9 | 79,8 | 31,1 |
| Държавно управление | 224,4 | 122,6 | 101,8 |
| Образование | 185,6 | 32,6 | 153,0 |
| Хуманно здравеопазване и социална работа | 162,6 | 33,6 | 129,0 |
| Култура, спорт, развлечения | 42,7 | 21,2 | 21,5 |
| Други дейности | 63,6 | 23,6 | 39,9 |

*Източник: НСИ*

От разпределението на заетите по икономически дейности е видно, че най-много хора работят в Преработващата промишленост – 19,7%, следвани от заетите в Търговия; ремонт на автомобили и мотоциклети – 17%. След тях с приблизително еднакъв дял (около 7%) са заетите в Държавно управление, Строителство и Селско, горско и рибно стопанство. От заетите лица по икономически дейности най-малък е делът на работещите в операции с недвижими имоти, следван от добивна промишленост и доставяне на води; канализационни услуги, управление на отпадъци и възстановяване.

* **Безработица**

През периода 2005-2015 г. броят на безработните в страната варира значително. Годините 2005-2008 г. се характеризират с непрекъснато намаление на безработицата. През 2008 г. броят на безработните лица е 199,7 хил. при 334,2 хил. в началото на разглеждания период. Коефициентът на безработица достига 5,6% при 10,1% през 2005 година. Тази тенденция се променя през 2009 г., когато по данни на НСИ безработните лица са 238,0 хил., или с 19,2% повече в сравнение с 2008 година. Увеличението на безработните лица продължава, като в края на 2013 г. броят им достига 436,3 хил. След това броят започва за спада и към 31.12.2015 г. е по-нисък в сравнение с 2005 г. с 29,1 хил. души. От общия брой на безработните през 2015 г., 174,2 хил. са мъже и 130,9 хил. – жени.

Таблица 24. Безработни лица на 15 и повече навършени години, хил., 2005-2015 г.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Безработни лица | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 |
| Общо | **334,2** | **305,7** | **240,2** | **199,7** | **238,0** | **348,0** | **376,2** | **410,3** | **436,3** | **384,5** | **305,1** |
| Мъже | 182,5 | 156,4 | 120,7 | 103,9 | 130,1 | 196,3 | 219,0 | 241,1 | 249,8 | 221,4 | 174,2 |
| Жени | 151,6 | 149,3 | 119,5 | 95,8 | 107,9 | 151,7 | 157,2 | 169,3 | 186,5 | 163,1 | 130,9 |

*Източник: НСИ*

Коефициентът на безработица представлява относителния дял на безработните лица от икономически активното население (работната сила) в страната. През 2010 г. коефициентът възвръща стойността си от 2005 г. и продължава да расте до 2013 г. Последствията от кризата са преодолени и през 2015 г. стойността на показателя е по-ниска в сравнение с началото на наблюдавания период.

Таблица 25. Коефициенти на безработица на населението на 15 и повече навършени години, %, 2005-2015г.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Коефициент на безработица | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 |
| Общо | **10,1** | **9,0** | **6,9** | **5,6** | **6,8** | **10,2** | **11,3** | **12,3** | **12,9** | **11,4** | **9,1** |
| По възраст |  |  |  |  |  |  |  |  |  |  |  |
| 15-24 | 22,3 | 19,5 | 15,1 | 12,7 | 16,2 | 23,2 | 25,0 | 28,1 | 28,4 | 23,8 | 21,6 |
| 25-34 | 10,2 | 9,2 | 6,7 | 5,7 | 6,9 | 11,4 | 13,4 | 13,8 | 15,3 | 12,8 | 10,0 |
| 35-44 | 8,4 | 7,5 | 5,7 | 4,3 | 5,5 | 8,1 | 9,1 | 10,0 | 10,3 | 9,6 | 7,7 |
| 45-54 | 8,7 | 7,6 | 5,9 | 4,9 | 5,8 | 8,7 | 9,2 | 10,2 | 10,2 | 9,4 | 7,8 |
| 55 и повече | 8,0 | 7,4 | 6,4 | 5,2 | 5,9 | 8,9 | 8,4 | 9,9 | 11,9 | 11,1 | 8,3 |

*Източник: НСИ*

През целия наблюдаван период, най-висок дял в структурата на безработицата заема младото население между 15 и 24 години. Стойностите варират, като най-ниски са преди настъпването на икономическата криза през 2008 г., а най-високи – през 2013 г. От 2014 г. започва намаление на нивото на безработица и през 2015 г. стойността е малко по-ниска в сравнение с началото на периода. На второ място по дял на безработните се нарежда населението на възраст между 25 и 34 години. Най-ниска е безработицата при населението от възрастова група 35-44 години. При всички възрастови групи, най-ниски са стойностите в годините 2007-2009 г., а най-високи - през 2012 г. и 2013 г.

Таблица 26. Безработни лица и коефициенти на безработица на населението на 15 и повече навършени години, 2015 г.

|  |  |  |
| --- | --- | --- |
| Пол  Степени на образование | Безработни лица - хил. | Коефициенти на безработица - % |
| Общо | **305,1** | **9,1** |
| По пол | | |
| Мъже | 174,2 | 9,8 |
| Жени | 130,9 | 8,4 |
| По степени на образование | | |
| Висше | 40,3 | 4,0 |
| Средно | 157,3 | 8,3 |
| в т.ч. с придобита професионална квалификация | 96,8 | 8,1 |
| Основно | 79,5 | 21,8 |
| Начално и по-ниско | 28,0 | 43,1 |

*Източник: НСИ*

От таблица 26 е видно, че по-голям е броят на безработните от мъжки пол. По отношение образователната структурата на безработните, статистиката сочи, че над 50% от хората без работа са със завършено средно образование. Около 26% е делът на безработните с основно образование, а 13% са завършилите висше образование, които нямат работа.

**Таблица 27. Коефициент на безработица на населението на 15 и повече навършени години** **по райони през 2003 г., 2010 г. и 2015 г. , %**

|  |  |  |  |
| --- | --- | --- | --- |
| Райони от ниво 2 | 2003 | 2010 | 2015 |
| Общо | **13,7** | **10,3** | **9,1** |
| Северозападен район | **14,0** | **11,2** | **12,1** |
| Северен централен район | **15,2** | **11,6** | **10,6** |
| Североизточен район | **20,1** | **14,6** | **10,3** |
| Югоизточен район | **14,7** | **10,5** | **10,4** |
| Югозападен район | **11,2** | **6,9** | **6,7** |
| Южен централен район | **11,0** | **11,5** | **9,2** |

Данните за периода 2003-2015 г. показват обща положителна тенденция на намаляване коефициента на безработица на населението в национален и регионален план. Единствено Северозападен район прави изключение, с коефициент на безработица за 2015 г. по-висок от този през 2010 г. Намалението на безработицата в периода 2010-2015 г. е по-отчетливо в Североизточен и Северен централен район. Най-малко е намаляла стойността за Югоизточен и Югозападен район. Единствено в ЮЗР безработицата е значително по-ниска от средната за страната.

Междурегионалните различия за периода 2003-2015 г. са намалели значително. Коефициентът на безработица през 2003 г. варира от 7,56% за Югозападен район до 23,38% за Северозападен, при общ коефициента на безработица за страната от 14,25%. Останалите 4 района от ниво 2 имат сравнително сходни стойности. През 2015г. разликата между районите с най-ниска (6,7%) и най-висока (12,1%) стойност на коефициента на безработица е намалена около 3 пъти. Разликата се дължи предимно на значителното намаление на стойността в Северозападен, Северен Централен и Североизточен райони.

* 1. **Общи характеристики на регионалната икономика**

Създаденият **брутен вътрешен продукт /БВП/** в ЮЗР през 2014 г. (по последни публикувани данни) е в размер на 39 582 млн. лв. и това нарежда района на първо място сред шестте района от ниво 2, а на последно е СЗР с 5 932 млн. лв. Североизточният район през 2014 г. се нарежда на четвърто място. Динамиката на БВП на СИР по отношение на приноса на района към формирането на националния БВП за периода 2007-2013 г., показва основни тенденции към запазване на четвъртото му място сред останалите райони от ниво 2.

В Югоизточния и Южния централен райони се наблюдава тенденция на почти двойно нарастване на стойността на показателя за наблюдавания период 2005-2014 г. При Северния централен район се наблюдава слабо и плавно нарастване на БВП.

*Фигура 12. БВП в млн. лева по статистически райони за периода 2005-2014г.*

*Източник: НСИ*

Югозападният район е водещ по показателя БВП на човек от населението за целия разглеждан период, като от 2005 г. до 2014 г. той е нараснал с 9 608 хил. лв. Северозападният район е на последно място сред районите от ниво 2 по показателяБВП на човек от населението.През периода 2005-2014 г. показателят се характеризира с нарастване на стойностите.

*Фигура 13. БВП на човек от населението по райони от ниво 2*

*Източник: НСИ*

По показател БДС ЮЗР заема отново водещо място, но въпреки първенството на ЮЗР, при част от секторите се наблюдава тенденция на намаление дела на района за сметка на увеличение на дела на други райони от ниво 2, което не променя съществено картината на междурегионалните различия в страната.

ЮИР заема трето място в страната по БДС както в началото, така и към края на периода, а относителният дял на района в БДС на страната се запазва на ниво около 12%, с плавно увеличение през последните години. Делът на СЗР в БДС на страната намалява, което потвърждава изоставане на икономическото развитие в сравнение с останалите български райони от ниво 2.

*Фигура 14 .БДС по райони, в млн. лв.*

*Източник: НСИ*

**Структурата на брутната добавена стойност** в ЮЗР се характеризира със силен превес на сектора на услугите, за сметка на сектора на индустрията и сектора на селското стопанство, чийто дял е незначителен. Делът на сектора на индустрията се запазва на относително постоянно ниво.

В СИР през 2014 г. в сектора на услугите се формират над половината от брутната добавена стойност на района. Данните показват, че районът притежава силно развит сектор на обслужващите дейности в областта на публичните услуги, бизнеса, финансово-застрахователната сфера, транспорта и туризма.

СЗР, подобно на останалите райони, се характеризира с по-високи стойности на секторите услуги и индустрия, но отрасълът селскостопанство, макар и с най-ниска абсолютна стойност в БДС на района, нараства с най-големи темпове. СЗР притежава потенциал за развитие на отрасъла селско стопанство и през периода на действие на стратегията са предприети мерки и са инвестирани средства за неговото активизиране.

Икономическият профил на развитие на СЦР се запазва, като има много леко покачване на дела на аграрния сектор за сметка на дела на индустрията. На ниво област, се запазва доминиращото влияние на областите Русе и Велико Търново и значителното изоставане на област Силистра.

За ЮИР са характерни значителни вътрешнорегионални различия в приноса на отделните области във формирането на секторите на БДС, но като цяло се наблюдава същата тенденция като при другите райони, с тази разлика, че делът на селското стопанство е значително по-нисък от останалите сектори

По дял на БДС, създаден в селското и горското стопанство, ЮЦР е на първо място в страната.

*Фигура 15. БДС по сектори по райони от ниво 2 за 2005-2014 г., в млн.лв.*

*Източник: НСИ*

Инвестиционната активност в страната остава потисната, а контрастите между най-привлекателните и най-малко атрактивните за чуждестранните инвеститори райони и области остават значителни. Разпределението на преките чуждестранни инвестиции (с натрупване) в страната показва, че столицата остава безспорен лидер както в периода на бърз растеж, така и при последвалата криза и възстановяване. За периода 2005-2014 г. ЮЗР е водещият район в страната, като в област София към 31.12.2014 г. са реализирани над 50% от националните ПЧИ.

Втори по този показател е ЮИР, като спад се наблюдава през 2009 г. и през 2014 с 39% спрямо предходната. Трети по преки чуждестранни инвестиции е ЮЦР, като най-много инвестиции са направени в областите Пловдив и Пазарджик. В СИР за анализирания период се наблюдава увеличение с над 127 хил. евро, което нарежда района на четвърто място по ПЧИ. В СЦР водеща област по този показател е Русе, следвана от Габрово. В СЗР инвестициите са доста по-ниски, сравнено с останалите райони, но се наблюдава увеличение на абсолютната стойност с близо 575 хил. евро., каквато е и тенденцията за страната.

*Фигура 16. Преки чуждестранни инвестиции в нефинансовите предприятия по статистически райони за периода 2005-2014 г.*

*Източник: НСИ*

Разпределенията на предприятията по статистически райони са почти идентични. Най-малко предпочитан за предприятията от всяка размерна група е Северозападният район - там се намират едва около 7% от предприятията във всяка размерна група. Обратно, Югозападният район е трайно най-предпочитан с над 38% от предприятията във всяка размерна група. Данните за периода 2008 - 2014 г. потвърждават констатацията за наличието на териториална неравномерност на икономическата дейност. Освен това, се очертава тенденция, макар и бавна, Северозападният и Северният централен райони да стават все по-непривлекателни за предприятия от всякакъв размер, т.е. териториалната диференциация продължава да се задълбочава. Броят на предприятията във всяка размерна група нараства само в Югозападния район, което е доказателство за успешното му развитие.

През 2010 г. се наблюдава намаление на броя на предприятията във всички райони, с изключение на Югозападен район, където броят на предприятията се повишава с 0.7% и възлиза на 134.8 хиляди броя.

В Северозападния и Северния централен райони спадът на броя на микро предприятията определя и цялостната негативна динамика на общия брой предприятия, но съществен принос имат и малките предприятия.

За разлика от отрасловата диференциация, , доколкото се предполага, че отразява склонността на малкия бизнес да се насочва към определен вид дейности, значителната териториална диференциация на предприятията почти не се променя в отделните групи и свидетелства за съществени различия в условията на отделните райони за развиване на малък и среден бизнес. Съществуващите териториални характеристики на МСП са неблагоприятни за развитието на някои райони, за намаляване на различията и диспропорциите между тях, за териториалната интеграция на страната. Те изискват целенасочена регионална политика и специфичен подход към МСП в по-неразвитите райони.

*Фигура 17. Брой на МСП по райони от ниво 2 за периода 2008-2014 г.*

*Източник: НСИ*

В Югозападния район относителният дял на заетите във всички разглеждани размерни групи е над 30% от броя на заетите във всяка от тях. През 2014 г. в този район заетите са 34,5 % от всички заети в МСП. Южният централен район е втори по заетост след Югозападния - през 2014 г. в него работят 16,7 % от общия брой на заетите в МСП. За периода 2008 - 2014 г. делът на Североизточния район в общия брой на заетите в МСП е намалял от 12.4 на 11,5 %. В Северния централен район, делът на заетите във всички групи е с тенденция към намаляване.

Делът на заетите в МСП в Югоизточния район е близък до този в Северния централен район – 12,3 %. Северозападният район остава трайно в непривлекателна позиция, при дялове съответно 8,2% в началото и 7,2 % в края на разглеждания период.

* 1. **Изследвания, технологично развитие и иновации**

Една от основните общоевропейски цели, заложена в Стратегия „Европа 2020” е увеличаването на инвестициите в научноизследователската и развойна дейност (НИРД), за да бъде постигнат т.нар. „интелигентен растеж“ – икономика, която се основава на знания и иновации. Заложената целева стойност към 2020 г. в Европа 2020 е в размер на 3% от БВП, а за България тя е 1,5%. Повишаването на конкурентоспособността на българската икономика в районите посредством развитие на икономика, основана на иновации, прилагане на модерни технологии, разкриването на нови работни места е основен фокус в НСРР 2005-2015 г., за да се намалят различията на регионално ниво. През оценявания период относителният дял на разходите за НИРД от БВП в България е нараснал от 0,44% през 2005 г. до 0,78% през 2014 г., но това все още е далеч от заложената стойност от 1,5% от БВП за 2020 г.

*Фигура 18. Относителен дял на разходите за НИРД от БВП (% от БВП)*

*Източник: НСИ*

Важен показател за напредъка в тази сфера е мрежата от изследователски центрове в страната, която обхваща университети и специализирани висши училища, които по данни от НСРР 2005-2015 г. за учебната 2002/2003 г. са общо 42 университета и 9 колежа, а през 2015/2016 г. броят им възлиза съответно на 54 и 4. Абсолютният брой на висшите учебни заведения – двигател на научните изследвания, технологичното развитие и иновации се увеличават, но въпреки това големите междурегионални различия се запазват. Както се вижда на Фигура 19, запазва се тенденцията повече от половината висши учебни заведения да са съсредоточени в Югозападния район (29), където е и столичният град, следван от Южен централен (9), Североизточен (7) и Северен централен (5) райони.

*Фигура 19. Брой висши училища по райони от ниво 2 за учебната 2015/2016 г.*

*Източник: НСИ*

Голям напредък във връзка с осигуряването на подходяща среда за създаването и развитието на иновации и технологии, както и за подобряването на връзката между научните центрове и бизнеса е реализираната идея на територията на Югозападния район за изграждане на т.нар. тех-парк. Първата фаза от изграждането на тех-парка е осъществена по оперативна програма “Развитие на конкурентоспособността на българската икономика” 2007-2013 г., съфинансирана от Европейския съюз чрез Европейския фонд за регионално развитие и от националния бюджет на Република България, като проектът още е в процес на изпълнение. Стойността на проекта, по данни от ИСУН, е над 80 млн. лева. Инфраструктурата на технологичния парк ще бъде доразвита в рамките на настоящия програмен период (2014–2020 г.) със средства от ОП „Иновации и конкурентоспособност“. Технологичният парк включва в себе си инкубатор за стартиращи компании, иновационен форум за провеждане на събития, лабораторен комплекс за научно-изследователска и развойна дейност и интерактивен научен център за деца, ученици и студенти.

Разходите за НИРД в България като основен показател бележат постоянна тенденция към увеличение, като през 2005 г. те са възлизали на 208 142 хил. лв., а към 2014 год. тази стойност е 664 829 хил. лв. – наблюдава се повече от трикратно увеличение. Съществуват много големи междурегионални различия при направените разходи за проучвания и иновации. Традиционно, през целия период в Югозападния район са съсредоточени основните разходи в тази сфера (83% от всички средства за 2014 г.), като това се дължи главно на столичния град. По-големи разходи са направени и в другите по-развити от икономическа гледна точка райони – Североизточен и Югоизточен. Най-ниски разходи в периода 2005-2014 г. за НИРД са направени в Северен централен район, с изключение на 2010 г. и 2011 г., когато средствата са малко по-високи от тези в Северозападния регион. Като цяло, направените разходи в двата района през целия период не са значителни, но се наблюдава положителна тенденция за постоянно нарастване на стойностите от 2010 г. насам. Този показател в голяма степен предопределя и ниските темпове на растеж на икономиката в двата района.

*Фигура 20. Разходи за НИРД по статистически райони 2005-2014 г.*

*Източник: НСИ*

*Фигура 21. Относителен дял на разходите за НИРД по статистически райони за 2014г.*

*Източник: НСИ*

Разходите, направени за НИРД в периода 2005-2014 г., променят своята структура и от гледна точка на секторите, в които са вложени. За периода 2005-2010 г., основният дял от направените разходи е насочен към държавния сектор. От 2010 г. насам на най-много разходи за НИРД са направени в различни предприятия, като през 2014 г. техният относителен дял възлиза на 65,7% от общите разходи за НИРД, направени в страната.

Персоналът, зает с НИРД, показва ясна тенденция на нарастване, за периода 2005-2014 г., като за страната през 2005 г. той е 18 638 души, а през 2014 г. 25 484 души. Традиционно през целия период най-малък брой заети с НИРД са представителите на Северозападния район, а най-много те са в Югозападния. Това се обяснява с нивото на развитие на икономиката като цяло, наличието на университети и специализирани висши училища и др. Въпреки това, в процентно изражение персоналът зает с НИРД в СЗР нараства с 35,5%, а този в ЮЗР с 18,7%.

* 1. **Туризъм**

България има добри предпоставки за развитие на туризма и нарастване на потенциала на туристическата индустрия – благоприятно географско положение, съхранени природни дадености и богато културно и историческо наследство. Тези фактори допринасят за стабилното развитие на туризма в страната през последните 10 години, въпреки негативното влияние на финансовата и икономическа криза.

Наличието на атрактивна природна среда и природни ценности дават възможности за развитие на морски, яхтен, ски, екологичен, аграрен, приключенски и винен туризъм, развитие на рибарството и аквакултурите. Концентрацията на множество единични и групови недвижими културни ценности е предпоставка за развитие на културен и религиозен туризъм.

В туристическото развитие на регионално ниво съществуват ясно изразени диспропорции, въпреки наличието на добри условия почти във всички райони. Различията между районите се дължат преди всичко на разположението на природните рекреационни ресурси (на морското крайбрежие и в планините).

По данни на НСИ за 2015г., в курортите с национално значение (Албена, Боровец, Дюни, Златни пясъци, Пампорово, ММЦ-Приморско, Св. Св. Константин и Елена, Слънчев бряг) се намират 13,3% от местата за настаняване в страната, в които са 44,5% от леглата, реализират се 47,2% от нощувките и 50% от приходи от нощувки.

Таблица 28. Места за настаняване по райони от ниво 2, брой, 2008-2015г.

|  |  |  |  |  |  |  |
| --- | --- | --- | --- | --- | --- | --- |
|  | СЗР | СЦР | СИР | ЮИР | ЮЦР | ЮЗР |
| 2008 | 158 | 194 | 782 | 1014 | 632 | 437 |
| 2009 | 177 | 242 | 687 | 1275 | 706 | 446 |
| 2010 | 171 | 342 | 647 | 1176 | 751 | 453 |
| 2011 | 189 | 371 | 618 | 1368 | 795 | 435 |
| 2012 | 192 | 244 | 528 | 745 | 524 | 525 |
| 2013 | 205 | 250 | 575 | 819 | 556 | 548 |
| 2014 | 206 | 263 | 596 | 909 | 584 | 605 |
| 2015 | 197 | 264 | 623 | 924 | 587 | 607 |

*Източник: НСИ*

По данни на НСИ за 2015г., водещо място в страната по показател брой на местата за настаняване заема Югоизточен район с дял от 28,8%. След него, със сходни стойности, се подреждат Североизточен район (19,5%), Югозападен район (19%) и Южен централен район (18,3%). Значително по-малък дял при местата за настаняване имат Северен централен район (8,2%) и Северозападен район (6,2%).

*Фигура 22. Места за настаняване по райони от ниво 2 за 2008-2015 г., брой*

*Източник: НСИ*

През наблюдавания период, броят на местата за настаняване нараства в Северозападен и в Югозападен райони. В Северен централен район и Южен централен район нарастване се наблюдава през 2009-2011 г. и след това броят значително намалява. В Североизточен район и Югоизточен район, броят на местата за настаняване варира през годините, като общата тенденция е към намаляване до 2014 г. и слабо повишение през 2015 г.

Таблица 29. Легла в местата за настаняване по райони от ниво 2, брой, 2008-2015г.

|  |  |  |  |  |  |  |
| --- | --- | --- | --- | --- | --- | --- |
|  | СЗР | СЦР | СИР | ЮИР | ЮЦР | ЮЗР |
| 2008 | 7 491 | 9 634 | 87 647 | 104 736 | 26 939 | 40 139 |
| 2009 | 9 166 | 11 870 | 83 592 | 114 274 | 29 577 | 38 944 |
| 2010 | 8 168 | 12 538 | 83 075 | 109 008 | 30 116 | 40 736 |
| 2011 | 8 529 | 11 534 | 82 650 | 112 586 | 29 785 | 38 167 |
| 2012 | 8 780 | 11 894 | 89 148 | 124 395 | 26 486 | 40 437 |
| 2013 | 8 851 | 11 345 | 94 315 | 119 016 | 26 718 | 42 188 |
| 2014 | 8 741 | 11 542 | 93 279 | 128 217 | 27 964 | 44 514 |
| 2015 | 8 854 | 11 758 | 97 036 | 131 628 | 28 167 | 45 022 |

*Източник: НСИ*

По данни на НСИ, през 2015 г. Югоизточен район от ниво 2 заема водещо място в страната по показател брой на леглата в местата за настаняване с дял от 40,8%, следван от Североизточен район с 30,2% от леглата в страната При другите райони се наблюдава по-нисък дял на леглата в местата за настаняване в сравнение с дела им по показател брой на местата за настаняване: Югозападен – 14%, Южен централен – 8,7%, Северен централен – 3,6%, Северозападен – 2,7% (. Стойностите показват, че в районите по морското крайбрежие, които са силни притегателни центрове и имат по-голям туристопоток, местата за настаняване са с по-голям капацитет.

*Фигура 23. Легла в местата за настаняване по райони от ниво 2, брой, 2008-2015г.*

*Източник: НСИ*

През 2015г. се наблюдава нарастване на броя легла в местата за настаняване във всички райони в сравнение с началото на наблюдавания период. Най-голямо е увеличението в Югоизточен район (20%) и Северен централен район (18%), последвани от Северозападен (15,6%), Югозападен (11%) и Североизточен район (10%). Под 5% е увеличението в Южен централен район.

Таблица 30. Реализирани нощувки в местата за настаняване по райони от ниво 2, брой, 2008-2015г.

|  |  |  |  |  |  |  |
| --- | --- | --- | --- | --- | --- | --- |
|  | СЗР | СЦР | СИР | ЮИР | ЮЦР | ЮЗР |
| 2008 | 436 509 | 612 006 | 6 068 080 | 6 625 367 | 1 745 125 | 2 808 316 |
| 2009 | 410 951 | 542 739 | 4 876 571 | 5 710 425 | 1 499 747 | 2 331 973 |
| 2010 | 367 556 | 492 105 | 5 133 831 | 6 414 888 | 2 376 077 | 1 476 713 |
| 2011 | 441 750 | 626 647 | 6 271 618 | 7 448 246 | 2 429 682 | 1 637 388 |
| 2012 | 483 858 | 671 282 | 6 618 837 | 7 784 126 | 2 865 755 | 1 828 180 |
| 2013 | 539 547 | 644 307 | 6 917 967 | 8 459 346 | 1 943 153 | 3 113 154 |
| 2014 | 502 229 | 653 968 | 6 432 891 | 8 560 753 | 2 113 542 | 3 435 008 |
| 2015 | 503 904 | 682 457 | 6 315 499 | 8 107 723 | 2 211 372 | 3 576 861 |

*Източник: НСИ*

През 2015 г., по показател реализирани нощувки в местата за настаняване, отново Югоизточен район заема най-висок дял от 37,9%, следван от Североизточен с относителен дял 29,5%. В Югозападен район са реализирани 16,7% от нощувките, а в Южен централен – 10,3%. С много ниски стойности по този показател са СЦР и СЗР, съответно със дялове 3,2% и 2,4%. Съотносими са стойностите по показателите легла в местата за настаняване и реализирани нощувки в местата за настаняване за съответните райони.

*Фигура 24. Реализирани нощувки в местата за настаняване по райони от ниво 2, брой, 2008-2015г.*

*Източник: НСИ*

Броят на реализираните нощувки за периода 2008-2015г. също нараства във всички райони, като най-значителна е промяната в Югозападен район (21,5%), Южен централен (21%) и Югоизточен район (18,3%). С най-малък процент нарастват реализираните нощувки в Североизточен район – 4%.

Броят на нощувките варира, през разглеждания период, като в отделните райони годината с реализирани най-много нощувки е различна – през 2012 г. в Южен централен, 2013 г. в Северозападен и Североизточен, 2014 г. в Югоизточен, 2015 г. в Северен централен и Югозападен район.

Таблица 31. Приходи от нощувки по райони от ниво 2 през периода 2005-2015 г. (в лв.)

|  |  |  |  |  |  |  |  |
| --- | --- | --- | --- | --- | --- | --- | --- |
|  | СЗР | СЦР | СИР | ЮИР | ЮЦР | ЮЗР | България |
| 2005 | 6 536 420 | 11 458 576 | 174 256 376 | 150 072 043 | 6 693 763 | 106 341 217 | 484 705 436 |
| 2006 | 8 608 216 | 13 635 824 | 195 064 015 | 193 299 681 | 9 907 863 | 119 012 477 | 578 845 147 |
| 2007 | 10 850 515 | 18 717 129 | 223 953 983 | 209 431 173 | 60 782 526 | 160 079 312 | 683 814 638 |
| 2008 | 13 123 158 | 22 886 259 | 231 541 972 | 232 022 413 | 66 151 338 | 175 273 937 | 740 999 077 |
| 2009 | 13 764 167 | 20 490 255 | 184 667 640 | 205 827 071 | 58 858 139 | 142 884 945 | 626 492 217 |
| 2010 | 11 401 870 | 18 232 107 | 189 455 740 | 238 087 669 | 55 861 783 | 140 697 706 | 653 736 875 |
| 2011 | 15 671 159 | 22 738 942 | 222 955 601 | 266 263 822 | 63 533 282 | 141 890 617 | 733 053 423 |
| 2012 | 17 298 253 | 24 787 980 | 248 967 819 | 315 504 729 | 74 541 961 | 155 109 545 | 836 210 287 |
| 2013 | 17 465 965 | 23 905 578 | 267 999 136 | 356 594 395 | 75 670 003 | 164 670 516 | 906 305 593 |
| 2014 | 17 119 082 | 24 555 762 | 315 326 038 | 368 565 576 | 88 120 888 | 184 657 472 | 998 344 818 |
| 2015 | 17 459 837 | 26 295 162 | 319 397 112 | 381 542 092 | 91 564 378 | 197 269 786 | 1 033 528 367 |

*Източник: НСИ*

Туризмът заема водещо място в икономиката на Югоизточен и Североизточен райони от ниво 2 на основата на благоприятните природни фактори, изградената туристическа база и инфраструктура и традиционния опит в предоставянето на сезонни туристически услуги. Двата района са на първите места по приходи от нощувки (Югоизточен с дял от 36,9% и Североизточен с дял 30,9%). Стойностите на показателя, приходи от нощувки, силно се различават в отделните райони. През 2015 г. в Югозападен район са реализирани 19,1% от приходите от нощувки в страната, докато в Южен централен – 8,9%. С много малък дял по този показател са Северен централен район – 2,5% и Северозападен район – 1,7%.

*Фигура 25. Приходи от нощувки по райони от ниво 2, лева, 2005-2015г.*

*Източник: НСИ*

За периода 2005-2015г. приходите от нощувки са нараснали във всички райони от ниво 2. Най-значителен е растежът в Южен централен район – над 13 пъти в сравнение със стойността от 2005г. В Северозападен район и Югоизточен район приходите са се повишили с малко над 2,5 пъти през изследваните 10 години, в Северен централен район над 2 пъти, докато в Югозападен и Североизточен райони – с около 1,8 пъти.

Разнообразните климатични, геоложки и хидроложки условия, уникалната флора и фауна, богатото разнообразие на природно и културно-историческо наследство, както и фактът, че на територията на страната попадат национални и природни паркове с голяма значимост, представляват неоценим потенциал за развитието на туризма. Природните и антропогенни рекреационни ресурси в районите от вътрешността и развитието на алтернативни видове туризъм са основа за преодоляването на дисбаланса между туристическото развитие и разнообразяване на туристическото предлагане.

* 1. **Образование**

През периода 2005 – 2015 г. структурата на образованието в страната като цяло се подобрява.

Това се забелязва по отношение на висшето образование, където относителният дял на населението на възраст между 25-64 години, с висше образование, в периода 2005 – 2014 г., бележи значителен ръст във всички региони на страната. Най-висок е процентът на висшистите в Югозападния регион, където са разположени и най-големият брой висши учебни заведения. Броят на завършилите образователна и научна степен „доктор“ се е увеличил близо три пъти.

Положителна тенденция се забелязва и при показателите относителен дял на второгодниците и относителен дял на отпаднали от основното и средното образование. Броят на учащите, избрали да продължат да учат в същата образователна институция се увеличава във всички региони на страната. Относителният дял на отпадналите, в периода 2005 – 2013 г., намалява.

Основният дял на напусналите ученици са в основното образование, като най-често срещаните причини за напускане са семейни причини, заминаване в чужбина и нежелание на учениците и техните родители да продължат да учат.

Коефициентът на учащите по различни степени на образование показва ръст на учащите средно образование и спад на учащите начално, основно и професионално образование. Процентът учащи във възрастовата група 7-10 е най-висок, следван от учащите със средно образование (15-18) и основно (11-14). Абсолютният брой на учащите във всички възрастови групи бележи спад за периода 2005 – 2015 г., като до 2010 г. намалението е по-драстично.

В регионално отношение, най-голям брой учащи във всички възрастови групи са регистрирани в Югозападния район, следван от Южен централен. С по-ниски стойности са останалите региони, като на последно място е Северозападния.

*Фигура 26. Нетен коефициент на записани*

*Източник: НСИ*

През последните години общият брой на учениците от I – XII клас намалява, съответно и броят на напусналите ученици, като относителният дял на напусналите остава сравнително постоянен в границите от 2,3 – 2,5%[[16]](#footnote-16).

Броят на завършилите основно образование, в периода 2005 – 2010 г., намалява сравнително бързо, след което темпът на намаляване спада и през последните две години (2014 – 2015 г.) бележи ръст. В Югозападния регион нарастването на показателя започва от 2011 г.

Броят на завършилите средно образование, в периода 2005 – 2007 г. расте, след което се стабилизира. От 2010 г. започва постепенно да намалява, като разликите през годините варират в малки граници.

И по двата показателя – *завършили основно и средно образование* - Югозападният район е на първо място, следван от Южния централен. Останалите региони са със сравнително близки стойности. Най-малък брой завършили основно и средно образование са регистрирани в Северен Централен район.

*Фигура 27. Завършили основно образование за периода 2005 – 2015 г. по райони*

*Източник: НСИ*

*Фигура 28. Завършили средно образование за периода 2005 – 2015 г. по райони*

*Източник: НСИ*

По отношение на записани **учащи възрастни,** тенденцията е негативна през последните години. Основните причини се крият в нежеланието на работодателите да инвестират в дългосрочно обучение на заетите и ниската мотивация на потенциалните учащи относно личния им просперитет, който биха постигнали след завършване на обучението.

Делът на населението, на възраст между 25 – 64 г., участвало в Учене през целия живот, в периода 2007 – 2011, намалява. През последните години се отбелязва повишаване на делът на населението, участвало във формално или неформално образование или учене, като темпът на нарастване е незначителен. Различията по райони са големи. До голяма степен, положителното изменение на индикатора се дължи на стойностите за Югозападния район, където се намират и по-голямата част от обектите, осъществяващи образование и обучение на възрастни.

По отношение на образователната инфраструктура, общият брой на училищата на територията на страната намалява, поради закриване или преобразуване. Увеличение на образователните институции се отбелязва при училищата по изкуствата - в Югозападния и Северозападния регион, на спортните училища в Югозападния, Северен централен и Североизточен район, и на професионалните колежи в Югозападен, Южен Централен и Североизточен.

Най-голям брой учебни институции е концентриран в Югозападния район, следван от Южния Централен. Значително по-малък е техният брой в останалите региони, като на последно място се нарежда Северния Централен район.

*Фигура 29 Учебни институции през периода 2005 – 2015 г. по райони*

*Източник: НСИ*

*Детски градини*

Като цяло, броят на децата в детските градини през разглеждания период се увеличава, като в периода 2007/2008 – 2013/2014 се забелязва ускорен темп на растеж. През последната учебна година 2015/2016 г., техният брой започва да намалява, главно поради преобразуване на самостоятелни детски градини във филиали. Нетният коефициент на записване на децата също расте, като всички региони следват сходна тенденция на по-значителен ръст след 2010 г. и намаление през последната година. Местата в детските градини следват същата тенденция, като общият им брой надвишава общия брой на децата.

***Фигура 30. Брой деца и места в детските градини***

*Източник: НСИ*

В регионално отношение се наблюдават различия по тези показатели. В СЗР и СЦР броят на местата надвишава броя на децата. В южните райони стойностите са много близки, като в Югозападния регион се наблюдава недостиг на места в детските градини, главно заради столицата. Същевременно в селата е налице свободен капацитет.

* 1. **Здравеопазване**

В сектор здравеопазване, като цяло, се наблюдават положителни тенденции по отношение на мрежата от здравни заведения за болнична и извънболнична помощ, осигуреността на населението с легла в здравните институции, както и с лекарска и стоматологична помощ. Безспорно, Югозападният район се отличава с най-добре развита здравна система. Около 1/3 от болничните и извънболнични заведения е разположена там.

Броят на заведенията за болнична и извънболнична помощ на територията на страната, в периода 2005 – 2015 г., се е увеличил, както и броя на леглата в тях.

Таблица 32. Лечебни и здравни заведения по статистически райони

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Лечебни заведения за болнична помощ - общо | | | Лечебни заведения за извънболнична помощ - общо | | | Други лечебни и здравни заведения | | |
|  | **2005** | **2010** | **2015** | **2005** | **2010** | **2015** | **2005** | **2010** | **2015** |
| България | 308 | 346 | 348 | 1554 | 1613 | 1931 | 160 | 183 | 136 |
| Северозападен | 34 | 40 | 39 | 146 | 164 | 182 | 26 | 28 | 19 |
| Северен централен | 37 | 40 | 34 | 192 | 214 | 221 | 32 | 36 | 18 |
| Североизточен | 34 | 38 | 32 | 259 | 271 | 279 | 25 | 24 | 17 |
| Югоизточен | 46 | 51 | 47 | 203 | 233 | 267 | 19 | 21 | 20 |
| Югозападен | 88 | 94 | 104 | 425 | 375 | 596 | 31 | 45 | 39 |
| Южен централен | 60 | 69 | 71 | 313 | 342 | 372 | 27 | 29 | 23 |

*Източник: НСИ*

*Фигура 31. Брой легла в МБАЛ на 1000 души от населението*

*Източник: НСИ*

Броят на леглата в МБАЛ на 1000 души от населението също бележи ръст. В регионално отношение, Северозападният и Южният централен район са с най-добра обезпеченост.

Положителна тенденция се отчита при нивото на детската смъртност, чийто коефициент спада от 10,4 ‰ през 2005 г. на 6,6 ‰ през 2015 г., което говори за значително подобряване нивото на здравните услуги. Най-ниски стойности се отчитат в Югозападния и Североизточния райони. Най-висока е детската смъртност в Югоизточния регион, където в област Сливен достига до 12,8 ‰ (за 2015 г.). На ниво област, най-висока детска смъртност се отчита в област Ловеч – 12,9 % за 2015 г.

От друга страна, постъпилите болни за лечение в МБАЛ на 1000 души от населението, от 2008 г. насам се увеличават, което е признак за повишаване потреблението на болничните услуги и за повишаване заболяваемостта на населението.

Процентът на здравно осигурените лица за периода 2005 – 2014 г. варира в малки граници, като спрямо изходната година бележи слаб ръст. В регионално отношение няма големи различия, като коефициентът на здравноосигурените лица е най-висок в Южния централен и най-нисък в Североизточния район.

Броят на лекарите на територията на страната през последните години слабо се покачва, като от общо 28 197 през 2005 г. достига до 29073 лекари през 2015 г. По-голям ръст се забелязва в Югозападния и Южния централен регион. За останалите региони стойностите са много близки и нарастването е незначително. Единствено в Северния централен район, броят на лекарите намалява. Най-добра осигуреност на населението с лекари се наблюдава в Югозападния и Северозападния регион, чиито стойности се през 2015 г. се изравняват. Това се дължи на високия брой лекари в Югозападния регион и бързото намаляване на населението в Северозападния.

*Фигура 32. Брой население на един лекар по региони*

*Източник: НСИ*

По отношение на осигуреността със стоматологични грижи, също се наблюдава положителна тенденция. Абсолютният брой на стоматолозите във всички региони на страната се увелича и предвид общото намаление на населението, броят населението, което се обслужва от 1 лекар по дентална медицина, намалява през разглеждания период. Южният централен и Югозападния район са с най – добра осигуреност по този показател.

*Фигура 33. Брой население на един лекар по дентална медицина*

*Източник: НСИ*

Броят на детските ясли във всички региони на страната през последните 10 години се увеличава. По отношение на обезпечеността с места, през 2015 г. общият брой на местата в яслите (32 040 места) значително се доближава до броя на децата към същата година (32 124 деца). В регионално отношение съществува недостиг на места в Югозападния и Североизточния район. Такава е тенденцията и през изминалия период.

*Фигура 34. Брой деца и места в детските ясли по райони*

*Източник: НСИ*

* 1. **Култура**

Броят на библиотеките с библиотечен фонд над 200 хил. ,за периода 2006 – 2015 г. общо за страната, не се е променил. В регионално отношение изпъква Югозападния регион с почти два пъти повече библиотеки спрямо останалите региони. Броят на читателите във всички региони намалява, като в Югозападния, Югоизточния, Северния централен и Североизточния район от 2010 г. насам започва покачване на показателя. Посещенията до 2010 г. намаляват, след което започва увеличение, което се дължи главно на повишаване на стойностите в Югозападния регион.

Кината на територията на страната намаляват до 2010 г., след което следва период без промяна и от 2013 г. техният брой започва да расте. От 66 кина през 2006 г., на територията на страната към 2015 г. функционират 55. От тях 20 се намират в Югозападния регион, а в Северозападния са едва 4. Броят на посещенията във всички региони бележи ръст, като най-голям е техният дял в Югозападния регион.

Броят на театрите в страната през последните 10 години варира в малки граници, като спрямо 2005 г. не се отбелязва промяна. През 2015 г. те са 75, като 29 от тях са разположени в Югозападния регион. Положителна тенденция се забелязва в броя на представленията и на посещенията, които се увеличават във всички региони.

Броят на музеите на територията на страната намалява, единствено в Североизточния регион се забелязва ръст. По отношение на посещенията, тенденцията е положителна, изключение прави Югоизточния регион, където спрямо 2005 г. показателят намалява. Отново най-високи стойности се отбелязват в Югозападния регион.

Читалищата и техните членове постепенно се увеличават през последните 10 години, единствено в Северозападния регион не се отбелязва ръст.

*Фигура 35. Посещения в културни институции за 2005, 2010 и 2015 г.*

* 1. **Социални услуги**

В сферата на социалните услуги, през последните десет години се прилага политиката на деинституционализация и преминаване от специализирани институции към социални услуги в общността. Социални услуги в специализирани институции се предоставят, след изчерпване на възможностите за извършване на социални услуги в общността. Системата за дългосрочни грижи и социални услуги в България се разширява значително, през последните години, в резултат на предприетите действия, насочени към осъществяване на този процес и предоставяне на повече базирани в общността и в семейна среда услуги. През последните 10 години броят на социалните услуги в общността бележи значителен ръст, съответно броят на специализираните институции намалява, като тези тенденции са валидни за всички региони.

В териториално отношение, Югозападният район отново изпъква с най-добра осигуреност със услуги. Това се дължи на концентрацията на услуги в столицата. Териториален дисбаланс се наблюдава и в останалите пет региона, като социалните услуги са съсредоточени в по-големите областни центрове.

По отношение на показателя “Относителен дял на бедните лица спрямо линията на бедност”, ЮЗР е с най-висока стойност, в сравнение с останалите райони от ниво 2.

*Фигура 36. Линия на бедността на едно лице по райони от ниво 2*

*Източник: НСИ*

*\* Данните за 2010 г. са ревизирани поради промяна в компонент HY050 - семейни помощи*

Във всички региони се разширява мрежата от социални услуги в общността. Броят и капацитетът на специализираните институции намалява. Положителна тенденция се наблюдава по отношение на записаните и напусналите специализирани институции, съответно броят на записаните намалява, а броят на напусналите се увеличава.

Все пак в България все още има търсене на институционалната грижа, най-вече за стари хора. Сходна ситуация се наблюдава и при терминално болните, които се нуждаят от палиативни грижи и болните с психични разстройства. Това е единственият тип институционална грижа, който показва нарастване в търсенето и съответно в ползвателите.

По данни от Информационната система за трайна неработоспособност на населението над 16 години на Националния център по обществено здраве и анализи, след 2008 г. се наблюдава увеличаване на броя на лицата с определена трайно намалена работоспособност пожизнено. Броят на освидетелстваните и преосвидетелствани лица с трайно намалена работоспособност е значителен. Броят на психично болните под наблюдение намалява. Данните по заболявания показват, че това са предимно лица с умствена изостаналост, шизофрения и афективно разстройство. Разстройствата, дължащи се на употреба на психоактивни вещества, са третата по разпространение група разстройства.

През 2008 г. в страната е въведена система от единни стандарти за финансирането на всички видове социални услуги – в институциите и в общността, които са делегирана държавна дейност. Средствата, отпуснати от републиканския бюджет за всички социални услуги (в т.ч.: услуги в общността и специализирани институции за деца и възрастни хора), като делегирана от държавата дейности в периода 2008 – 2013 г. варира, като спрямо изходната година бележи ръст.

*Фигура 37. Средства, отпуснати от републиканския бюджет за социални услуги*

*Източник: Решения на Министерския съвет за разделение на дейностите, финансирани чрез общинските бюджети, на местни и на делегирани от държавата дейности и за определяне на стандарти за финансиране на делегираните от държавата дейности за съответната година*

Предвид демографската ситуация в страната и нарушената възрастова структура ще бъдат необходими повече публични разходи за дългосрочни грижи, тъй като старите хора, загубили своята самостоятелност и нуждаещи се от интензивни грижи, ще съставляват най-бързо растящата социална група в обществото, в бъдеще. Един от сериозните проблеми, характеризиращ системата на социалните услугите в България, е недостатъчният брой превантивни социални и здравни услуги за възрастни с ранна степен на интервенция. Предоставянето на тези услуги има ключова роля за предотвратяването на риска от социално изключване сред целевите групи.

* 1. **Транспорт**

Основен фактор за ефективното социално-икономическо функциониране, развитие и кохезия между районите и техните съставни територии е наличието на добре развита и в добро състояние транспортна инфраструктура. Всички социално-икономически дейности се осъществяват и са пряко зависими от мобилността на населението и транспортната достъпност между отделни населени места, обекти на производството, туристически обекти и т.н.

Относно функциите си, пътищата, които формират цялостната пътна мрежа в страната, могат да бъдат разделени в 3 основни категории:

* Пътища с международно и национално значение – тук се включват автомагистралите, пътищата І клас и някои от второкласните пътища, категоризирани в европейската мрежа, по които се провежда значителен трафик, включително и международен транзитен. Тази категория пътища формират части от европейските транспортни коридори и осъществяват интегрирането на пътните мрежи на съседните страни членки. Чрез формирането на европейската транспортна мрежа се постига интегриране и кохезия между регионите, както в национален мащаб, така и на Европейско ниво.
* Пътища с регионално значение – тук се включват пътищата от републиканската мрежа втори и трети клас. Основното значение на тази категория пътища е да осигуряват свързаност между водещите опорни и вторични центрове в йерархично-функционалната структура на населените места в националното пространство. В това число се включват главните пътища, които осигуряват връзка между областните центрове и между районите от ниво 2, както и между областни и общинските центрове в границите на областите. За разлика от първата категория пътища, тук се наблюдава пътен трафик с регионален характер, осигуряващ социално-икономическото функциониране на регионите. Тази категория е основен акцент в регионалната политика на страната.

Така описаните две категории, включващи автомагистрали и пътища от I, II и III клас формират републиканската пътна мрежа, която от 2002 г. не включва IV клас пътища.

* Пътища с общинско значение – това са пътищата, които осигуряват връзки между населените места в общините и общинския център. Чрез тях се осъществява и достъпа до други инфраструктурни обекти като ж.п. гари, депа за отпадъци. Чрез тях се осъществява транспортната обезпеченост на населените места за достъп до републиканската пътна мрежа.

Дължината на пътищата, част от републиканската пътна мрежа през 2015г., е 19 853 км, като това е с 565 км повече от дължината ѝ през 2005 г. Въпреки малкото абсолютно нарастване на дължината на републиканската мрежа, съществени разлики се наблюдават в различните категории пътища, което обуславя качественото подобрение на автомобилната транспортната инфраструктура, тъй като територията на страната е сравнително добре обезпечена с пътища, а са нужни усилия в посока тяхното подобряване. На таблицата по-долу са представени дължините на републиканската пътна мрежа, по категории, за 2005 – началото на оценявания период, и съответно 2015г.

Таблица 33. Дължина на РПМ по категории пътища към 2005 и 2015 г.

|  |  |  |  |  |  |
| --- | --- | --- | --- | --- | --- |
|  | 2005 г. | | | | |
| Район от ниво 2 | Пътища - общо | Автомагистрали | Първокласни | Второкласни | Третокласни пътища и пътни връзки при кръстовища и възли |
| Общо за страната | 19288 | 331 | 2969 | 4012 | 11976 |
| Северозападен | 3381 | 7 | 387 | 766 | 2221 |
| Северен централен | 2958 | 0 | 462 | 636 | 1860 |
| Североизточен | 2652 | 72 | 483 | 468 | 1629 |
| Югоизточен | 3068 | 12 | 597 | 750 | 1709 |
| Югозападен | 3266 | 118 | 615 | 619 | 1914 |
| Южен централен | 3963 | 122 | 425 | 773 | 2643 |
|  | **2015 г.** | | | | |
| Общо за страната | 19853 | 734 | 2954 | 4025 | 12140 |
| Северозападен | 3402 | 7 | 393 | 766 | 2236 |
| Северен централен | 2965 | - | 462 | 636 | 1867 |
| Североизточен | 2690 | 95 | 487 | 467 | 1641 |
| Югоизточен | 3307 | 223 | 600 | 754 | 1730 |
| Югозападен | 3387 | 215 | 596 | 618 | 1958 |
| Южен централен | 4102 | 194 | 416 | 784 | 2708 |

*Източник: НСИ*

Най-голям напредък на територията на страната се наблюдава по отношение на изграждането на автомагистрали. Дължината на автомагистралите към 2015г. възлиза на 734 км, което е с повече от два пъти повече сравнено с 2005г. – 331км. По този начин се наблюдава 121% увеличение на дължините на наличните автомагистрали в страната. Общата дължина на планираните автомагистралите в България по данни на АПИ възлиза на 1245 км., което показва, че към 2015г. 58,9% от тях са изградени и са пуснати в експлоатация. Първокласните пътища са намалели с 15 км, за периода 2005-2015, за сметка на автомагистралите.

Таблица 34. Автомагистрали на територията на страната към 2015 г.

|  |  |  |  |
| --- | --- | --- | --- |
| Име | Маршрут | Дължина (км) | В експлоатация |
| А-1 Тракия | София – Пловдив - Ст.Загора - Ямбол - Бургас | 361 | 100% |
| А-2 Хемус | София – Ботевград – Шумен – Девня - Варна | 433 | 39% |
| А-3 Струма | Перник – Дупница – Сандански - граница Гърция | 156 | 57% |
| А-4 Марица | (Пловдив-Ст.Загора) -Харманли- Свиленград-граница Турция | 117 | 100% |
| А-5 Черно море | Варна – Бургас | 110 | 9% |
| А-6 Люлин | София – Перник | 19 | 100% |
| А-7 Калотина | Калотина – околовръстен път София | 49 | 0% |
| Обща дължина: | | **1245** |  |

*Източник: АПИ*

Транспортната обезпеченост на районите от ниво 2 с автомагистрали значително се различава. В най-неблагоприятно състояние е Северния централен район, в който на практика липсва построена автомагистрала. През неговата територия е планирано да преминава автомагистрала Хемус с направление изток-запад и да свърже столичния град с Варна, през Велико Търново. Тя следва да минава и през Северозападния район, където към момента са изградени едва 7 км. Частта на автомагистрала Хемус, попадаща в Североизточния район, е частично изградена и пусната в експлоатация – от гр. Шумен до гр. Варна. На територията на Североизточния район са изградени автомагистрали с обща дължина 95 км, като в това число се включва малка изградена част от АМ „Черно море“ от гр. Варна на юг. На база на тези данни, Североизточния район се определя като най-добре обезпечен с пътища от висок клас, сравнено с останалите райони от ниво 2 в Северна България.

В трите южни района от ниво 2 има съществен напредък в изграждането на автомагистрали. За референтните години, 2005 и 2015, най-изразена е разликата в Югоизточния район, където има изградени нови 211 км от АМ „Тракия“, с който в района общата дължина на автомагистралите възлиза на 223км. С изграждането на тези части от автомагистралата, през 2013г., тя бе пусната в цялостна експлоатация и по този начин се осигури най-бързата връзка между столицата и Бургас и по-добрата интеграция на южните райони от ниво 2. По този критерий Югоизточният район се нарежда на първо място сред районите от ниво 2. След него е Югозападния район, с 215 км. обща дължина на автомагистралите към 2015г., което е с 97 км. или 82% повече спрямо 2005г. В това число влизат участъци от АМ „Тракия“, АМ „Хемус“ и АМ „Струма“. Южният централен район се нарежда на трето място по обезпеченост с автомагистрали, като тяхната дължина е 194 км. към 2015 г. Сравнено с 2005 г. се наблюдава нарастване с 72 км. или 38% на наличните автомагистрали в района, които включват АМ „Тракия“ и АМ „Марица“, която осигурява директна връзка с ГКПП Капитан Андреево на южната граница.

Таблица 35. Автомагистрали в км по райони от ниво 2

|  |  |  |  |
| --- | --- | --- | --- |
|  | 2005 | 2010 | 2015 |
| Общо за страната | 331 | 437 | 734 |
| Северозападен | 7 | 7 | 7 |
| Северен централен | 0 | 0 | 0 |
| Североизточен | 72 | 84 | 95 |
| Югоизточен | 12 | 87 | 223 |
| Югозападен | 118 | 118 | 215 |
| Южен централен | 122 | 141 | 194 |

*Източник: НСИ*

Най-голям напредък в периода на действие на НСРР 2005-2015 г. бе направен по отношение на АМ „Люлин“, АМ „Струма“, АМ „Тракия“ и АМ „Марица“.

Строителството на АМ „Люлин“ стартира през 2007 година и тя бе изградена и пусната в 100% експлоатация през 2011 г. с дължина 19км. Изграждането ѝ възлиза на стойност 185 млн. евро като 75% са осигурени по програмата ИСПА. Голямата стойност на проекта е обусловена от сложния терен на строителството. Тя е изцяло разположена в Югозападния район и осигурява връзката между гр. София и гр. Перник, както прави връзка с АМ „Струма“ чрез пътен възел „Даскалово“.

Автомагистрала „Струма“ също е изцяло разположена на територията на Югозападния район и осигурява връзката между София и южната ни съседка Гърция при ГКПП Кулата. Чрез нея се подобрява свързаността и бързия транспортен достъп между населените места в границите на района. Планираното трасе на автомагистралата е 150 км, като към 2015 г. изграденото повече от 50% от трасето - от гр. Перник, АМ „Люлин“ до Благоевград. Тя е част от трансевропейски коридор 4. Строителството е финансирано по ОП „Транспорт“ 2007-2013.

Най-дългата изцяло пусната в експлоатация автомагистрала (от 2013 г.) в България е „Тракия”. Тя преминава през трите района от ниво 2, разположени в южна България. Нейната дължина е 361 км. и е част от паневропейски коридор 8. Нейното изграждане бе приоритетен инфраструктурен проект за периода 2005-2015 г. Проектът е съфинансиран по Оперативна програма „Транспорт“ 2007-2013 г. като средствата са осигурени от Кохезионния фонд на Европейския съюз и държавния бюджет. Общата стойност на проекта след проведените тръжни процедури е 524 478 899,88 лв. От тях 513 970 279,58 лв. са предоставени като безвъзмездна финансова помощ по ОП „Транспорт“, от които 80% са от Кохезионния фонд на Европейския съюз. АМ „Тракия” прави връзка и с АМ „Марица” при пътен възел Оризово, както и с АМ „Черно море” при пътен възел Ветрен (Бургаска област), като по този начин ще се осигури бърза връзка и с гр. Варна.

АМ „Марица” е друга автомагистрала, преминаваща през Южен централен район, която бе пусната в 100% експлоатация в периода 2005-2015 г. Нейната дължина е 117 км. и свързва АМ „Тракия” с Република Турция при ГКПП Капитан Андреево. Основното строителство на автомагистралата се осъществява в периода 2007-2015г. Голяма част от строителството на автомагистралата е осъществено по ОП „Транспорт” 2007-2013.

Дължината на пътищата от Републиканската пътна мрежа от II клас търпи незначителни промени за периода 2005-2015 – тя е нараснала с едва 13 км. Дължината на пътищата III клас, заедно с пътни връзки при кръстовища и възли е нараснала общо с 164 км. Най-много нови километри от второкласни и третокласни пътища се наблюдават в Южен централен район, докато в трите района от ниво 2 в Северна България промените са незначителни.

Гъстотата на пътната мрежа не бележи голяма разлика в периода 2005-2015. Последните налични данни на НСИ са към 2013 г. и за страната те са 17,7 км/100 кв.км. Индикаторът измерва сбора от дължината на автомагистрали и пътища (първокласни, второкласни и третокласни), съотнесен към територията на съответната област. Индикаторът изключва улиците в населените места. Нарастването спрямо 2005 г. е с едва 0,3%. Предвид, че последните данни са от 2013 г., в тях не са отчетени много от новопостроените пътища, тъй като в периода 2013-2015 има значителен напредък. Въпреки това, страната ни изостава по този показател от средното за страните от ЕС. По данни от Стратегията за развитие на пътната инфраструктура на Република България 2016-2022 г., дължината на републиканската пътна мрежа по класове пътища е следната:

• Автомагистрали – 4.13 км на 1000 км2 , в сравнение с около 28-32 км на 1000 км2 в Германия, Франция, Испания, Италия и Холандия и 20 км на 1000 км2 в Австрия;

• Пътища с четири ленти – 3.82 км на 1000 км2 , в сравнение 16-26 км на 1000 км2 за болшинството от европейските страни;

• Първокласните, второкласни и третокласни пътища взети заедно имат гъстота равна на 172 км на 1000 км2 .

Гъстотата на пътната мрежа е показана по области в таблицата по-долу, като за 2013 г. най-висок е показателя за област Габрово (24,9), а най-нисък в област Благоевград (10,3).

Таблица 36. Гъстота на пътната мрежа по области 2005 и 2013 г.

|  |  |  |
| --- | --- | --- |
| Наименование | Гъстота на пътната мрежа, дължина на пътната мрежа в км/100 кв.км територия | |
| **2005** | **2013** |
| Благоевград | 10,3 | 10,3 |
| Бургас | 14,4 | 15,3 |
| Варна | 18,6 | 18,6 |
| Велико Търново | 20,1 | 20,1 |
| Видин | 20,1 | 20,1 |
| Враца | 17,5 | 17,6 |
| Габрово | 24,9 | 24,9 |
| Добрич | 17,5 | 17,5 |
| Кърджали | 18,7 | 19,7 |
| Кюстендил | 18,9 | 19,3 |
| Ловеч | 18,1 | 18,1 |
| Монтана | 16,5 | 16,6 |
| Пазарджик | 16,6 | 16,6 |
| Перник | 22,6 | 24,1 |
| Плевен | 17,0 | 17,0 |
| Пловдив | 17,1 | 17,1 |
| Разград | 19,0 | 19,2 |
| Русе | 18,3 | 18,3 |
| Силистра | 17,7 | 17,8 |
| Сливен | 15,3 | 16,5 |
| Смолян | 16,9 | 16,9 |
| София (столица) | 0,0 | 0,0 |
| София | 21,0 | 21,3 |
| Стара Загора | 15,9 | 17,2 |
| Търговище | 20,4 | 20,6 |
| Хасково | 19,2 | 19,5 |
| Шумен | 17,4 | 18,1 |
| Ямбол | 17,8 | 18,9 |
| България | 17,4 | 17,7 |

*Източник: НСИ*

Пътищата в страната се различават и по вида настилка. За страната към 2015г. общата дължина на пътищата с настилка възлиза на 19 579 км, което представлява 98,6%. Едва 1,4% от пътищата в страната са без настилка. Най-голяма е тяхната дължина в Югозападния район – 106 км, а в Североизточния няма данни за пътища без настилка. Най-много пътища с асфалтова настилка има в Южния централен район - 3965 км, а най-малко в Североизточния – 2679 км. В Североизточния район, обаче, едва 11 км от пътната мрежа не са асфалтирани, а имат трошено-каменна настилка. За да бъде подобрена комуникацията и транспортния достъп между населените места, както и интеграцията на райони, е нужно всички пътища от републиканската пътна мрежа да бъдат изградени с качествени пътни настилки .

Таблица 37. Пътна настилка по райони от ниво 2 към 2015 г.

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2015 | | | | | | |
|  | Пътища - общо | Пътища с настилка | | | | | Пътища без настилка |
|  |  | Пътища общо с настилка | Асфалтова | Паважна | Трошено-каменна | Баластрена |  |
| Общо за страната | 19853 | 19579 | 19384 | 48 | 119 | 28 | 274 |
| Северозападен | 3402 | 3378 | 3332 | 18 | 28 | - | 24 |
| Северен централен | 2965 | 2945 | 2934 | 3 | 8 | - | 20 |
| Североизточен | 2690 | 2690 | 2679 | 0 | 11 | - | - |
| Югоизточен | 3307 | 3275 | 3243 | 10 | 18 | 4 | 32 |
| Югозападен | 3387 | 3281 | 3231 | 5 | 21 | 24 | 106 |
| Южен централен | 4102 | 4010 | 3965 | 12 | 33 | - | 92 |

*Източник: НСИ*

Следва кратка характеристика по райони от ниво 2 относно обезпечеността с пътища от РПМ. Трябва да се има предвид, че през 2008 г. районите претърпяха промени в териториално отношение, което се отразява на абсолютните стойности на пътищата.

В Северозападния район за периода 2005-2015 г. дължината на пътищата от републиканската пътна мрежа се е увеличила с 21 км, като това включва 6 км нови първокласни пътища и 15 км. нови пътища III клас. Общата дължина на пътищата от РПМ към 2015 г. е 3402 км. като по този показател се нарежда на второ място в страната. Относителния дял на третокласните пътища в това число е 65,7%, а едва 11,7% са автомагистрали и първокласни пътища. Районът се обслужва основно от пътища с регионално значение, което е препятствие през развитието на конкурентоспособна икономика. Голям напредък за разглеждания период е изградения комбиниран пътен и железопътен мост (втори) на река Дунав при Видин – Калафат, който бе открит на 14 юни 2013 г. Мостът позволява по-доброто интегриране на републиканската мрежа с европейските транспортни артерии и осигурява алтернатива на Дунав мост 1 при гр. Русе. Мостът Нова Европа е част от ТЕN-Т проектите за автомагистрала и жп линия свързващи Атина-София и Будапеща и даващи възможност и за съживяване на изоставащия Северозападен район.

В Северния Централен район, за разглеждания период, дължината на пътищата от РПМ е нараснала с едва 7 км с пътища от III клас. Общата дължина на пътищата за района към 2015 г. възлиза на 2965 км, като делът на третокласните пътища е 62,9%, а изградени автомагистрали не са налични все още. През периода са рехабилитирани някои основни пътни артерии, преминаващи през района – рехабилитирани са участъци от пътя I-5 (E-85) Русе – Велико Търново – Александруполис, част от Общоевропейски транспортен коридор № IX, както и обходният път на Габрово, който е възлова точка при движението на транспортните потоци в посока Север – Юг. Извършен е превантивен ремонт на път I-2 (Е-70) Русе – Разград – Шумен/Варна (от км 0+000 до км 109+000), с което са подобрени условията на пътуване и безопасността на движението по направление Русе – Варна. От ключово значение за подобряване на пътната мрежа и интеграцията на района с останалите е изграждането на АМ „Хемус”, която ще преминава през цялото протежение на района, в направление изток-запад, както и изграждането на АМ „Русе – Велико Търново“ в направление север-юг. Това би допринесло и за значително подобряване на икономическото развитие на района.

В Североизточния район, за периода 2005-2015 г., се наблюдава увеличаване на дължината на пътищата от РПМ с 38 км, като в това число 24 км. автомагистрали и първокласни пътища и 12 км. пътища от III клас. Общата дължина на РПМ в района възлиза на 2690 км, като по този показател той се нарежда на последно място в страната. Въпреки това, районът има добре изградена пътна инфраструктура като цели 21,6% от пътищата са автомагистрали или I клас, а 61% е относителния дял на третокласните пътища. АМ „Хемус” е изградена в пределите на района, но нейното цялостно изграждане ще доведе до значително подобрение на свързаността на северните райони. Построяването на АМ „Черно море” също ще има положителен ефект върху икономическото развитие на района и подобряване на връзките север-юг и по-конкретно Варна-Бургас.

В Югоизточния район, както беше споменато по-горе, увеличението на пътищата от РПМ за периода 2005-2015 г. е най-значително – с цели 239 км. Така, общата дължина на пътищата от РПМ в района възлиза на 3307 км., като близо 25% от тях са автомагистрали и първокласни пътища, а 52% са третокласните пътища. Районът към 2015 г. е с най-добър баланс на пътищата, тип автомагистрали и пътища I клас, спрямо третокласни пътища. Общото увеличение на пътищата с национално значение е с цели 214 км., като това се дължи на завършената АМ „Тракия”.

В Южния централен район нарастването на дължината на пътищата от РПМ възлиза на 130 км., като в това число влизат 72 км нови автомагистрали (първокласните пътища намаляват с 9км. за сметка на автомагистралите), 11км. пътища II клас и 65 км. пътища III клас. Районът е с най-голяма обща дължина на мрежата, с абсолютна стойност 4102 км., което представлява 20,7% от общата мрежа в страната. Относителният дял на автомагистралите и първокласните пътищата е 14,9%, второкласните представляват 19,1%, а третокласните - 66%. През територията на района преминават три трансевропейски транспортни коридора, което води до добра интеграция на населените места от района с европейската транспортна мрежа. От най-голямо значение са АМ „Тракия” и АМ „Марица”, които са завършени в разглеждания период и към 2015г. са в пълна експлоатация. С откриването на ГКПП „Маказа“ и реконструкцията и модернизацията на коридор № 9 нараства и автомобилното движение по направление път I-5. Нужно е да се осъществи проект за подобряване на обходния път на гр. Кърджали с цел пренасочване на движението на транзитния автомобилен поток от съществуващото трасе в градската част на града.

Пътищата от РПМ в Югозападния район са нараснали с 121 км., в това число автомагистрали с 97 км. и третокласните пътища с 44 км., а пътищата I и II клас са намалели общо с 20 км. Общата дължина на пътищата от РПМ е 3387 км. като от тях 23,9% е делът на автомагистралите и първокласните пътища, а 57,8% - третокласна пътна мрежа. Голям напредък през разглеждания период представлява доизграждането на АМ „Струма” ЛОТ 2 „Дупница-Благоевград” с дължина 37,484 км, който беше пуснат в експлоатация през 2015. ЛОТ 4 „Сандански-Кулата” с дължина 14,7 км. също бе завършен. Все още, обаче, автомагистралата не е изцяло изградена, поради трудности при проектирането и строителството в района на Кресненското дефиле. Друга важна транспортна връзка в района, която бе изградена е Лот 1 от АМ Калотина-София – Западна дъга на Софийски околовръстен път – участък 1 – от Ам „Люлин” до река Какач (близо до бул. „Сливница”). Отсечката е с дължина 3 км и бе официалното открита през декември 2015 г. Вторият участък от Западната дъга също бе завършен, но през 2016 г. Западната дъга на Софийския околовръстен път е важен инфраструктурен проект, защото осъществява важни международни и вътрешни транспортни връзки. Тя е продължение на автомагистрала „Люлин” и е част от коридор IV на Трансевропейската транспортна мрежа, който на територията на Република България свързва Видин с Кулата. Реализирането на този транспортен проект подпомага безконфликтно преминаване, подобрява транспортното обслужване на международния и вътрешен трафик и увеличава безопасността и сигурността при пътуване. Друг важен положителен аспект, който бе постигнат чрез осъществяването на проекта е силното намаляване на вредни емисии, които се отделяха при задръстванията в района. Изграждането на Западната дъга на Софийския околовръстен път е финансирано по ОП Транспорт 2007-2013. Друг значим проект, което бе завършен е изграждането на Северната скоростна тангента, която преминава в северните крайни части на гр. София. Тя е ключова, тъй като осъществява връзка между АМ „Тракия“ и бъдещата АМ „Калотина“, а чрез Западната дъга на Софийския околовръстен път осигурява връзка с АМ „Хемус“. Проектът е финансиран от ОП „Регионално развитие“ 2007-2013 г., като се съфинансира от Европейския фонд за регионално развитие и националния бюджет.

* *Железопътна мрежа*

Железопътната инфраструктура на територията на България е с обща дължина 4019 км, към 2015 г. За периода 2005-2015 г. общата дължина е намаляла с 135 км, поради закриването и демонтирането на икономически неефективни и малодеятелни ж.п. линии. Сравнение на дължината на ж.п. линии по райони от ниво 2 за 2015 спрямо 2005 г.не е релевантно, тъй като през 2008 г. настъпиха териториални промени в техните граници, което се отразява и на абсолютните дължини. Към 2015 г. най-добре обезпечен с железопътна мрежа е Югозападния район с 864 км ж.п. линии, а най-малко те са в Североизточния – 484 км. Гъстотата на железопътната мрежа, по данни на НСИ към 2005 г., възлиза на 3,7 км./100кв.км. Последните налични данни са към 2013 г, където се наблюдава незначително намаление с 0,1 пункта или 3,6 км./100кв.км. Предвид планинския релеф, в големи части от страната, може да се каже, че средната гъстота на ж.п. мрежата е задоволителна. Като голям напредък за развитието на железопътната мрежа в България може да се отбележи свързването ѝ с ж.п. мрежата на Румъния и Европа чрез втория мост на река Дунав при гр. Видин. В края на 2013 г. бе пуснат пътнически влак с маршрут София - Видин – Будапеща, като по този начин бе постигната по-добра интеграция на националната ж.п. мрежа в тази в другите европейски страни. По различни програми като ИСПА, ОП „Транспорт” 2007-2013, Механизъм за свързване на Европа и др, в периода 2005-2015 г. редица участъци от ж.п. мрежата за рехабилитирани, а също така е извършена и модернизация на ж.п. в различни населени места.

Таблица 38. Дължина на ж.п. линиите(км.) в страната за 2005 и 2015г.

|  |  |  |  |  |  |  |
| --- | --- | --- | --- | --- | --- | --- |
|  | 2005 | | | 2015 | | |
|  | Обща дължина на ЖП линиите | в това число | | Обща дължина на ЖП линиите | в това число | |
|  |  | Двойни ЖП линни | Електрифицирани ЖП линни |  | Двойни ЖП линни | Електрифицирани ЖП линни |
| Общо за страната | 4154 | 957 | 2880 | 4019 | 988 | 2858 |
| Северозападен | 649 | 189 | 423 | 648 | 191 | 443 |
| Северен централен | 614 | 82 | 432 | 627 | 89 | 436 |
| Североизточен | 520 | 243 | 400 | 484 | 245 | 361 |
| Югоизточен | 669 | 182 | 585 | 624 | 179 | 556 |
| Югозападен | 901 | 159 | 705 | 864 | 168 | 660 |
| Южен централен | 801 | 102 | 335 | 772 | 116 | 402 |

*Източник: НСИ*

Голям напредък, за разглеждания период, е и разширяването на метрото в столицата. През 2009 г. е въведен в експлоатация нов радиус от Първи метродиаметър с дължина 5,7 км и 5 метростанции. В експлоатация влизат метростанциите: „Стадион „Васил Левски“, „Жолио Кюри“, „Г. М. Димитров“, „Мусагеница“ и „Младост 1“. Малко по-късно през годината се открива и метростанция „СУ „Св. Климент Охридски“, с което се осигурява съединяване на цялата линия. През 2012 г. са пуснати в експлоатация още 2 станции от тази линия - „Цариградско шосе“ и „Младост 1“. През същата година се пуска в експлоатация и втори метродиаметър с дължина 13 км и 11 метростанции. През 2015 г. е завършен и северния лъч на Първия метродиаметър, който стига до Летище София и е открит южният лъч с 3 метростанции: „Александър Малинов“,„Академик Александър Теодоров – Балан“ и „Бизнес парк София“.

Към 2015 г. в експлоатация е целият участък на първи метродиаметър - от ж.к. „Обеля“ до „Летище София“, с обща дължина 24,96 km и 20 метростанции. Южният лъч, който включва участъка от ж.к. Младост 1 до Бизнес парк в Младост 4 е изцяло подземен и е с дължина 2,7 км. и 3 метростанции. От втория метродиаметър в експлоатация са 12 метростанции, първата е „Ломско шосе“, а последната „Витоша“, с обща дължина 11 км. Реализирането на софийското метро е подпомогнато със средства от присъединителните фондове на Европейския съюз (най-трудния участък от втория метродиаметър е включен в ОП”Транспорт”), Европейската инвестиционна банка (участъка „Обеля - Надлез Надежда” и „Младост І - бул. Цариградско шосе”) и местно съфинансиране.

* *Въздушен транспорт*

Въздушният транспорт в страната се развива най-вече чрез четирите международни летища София, Бургас, Пловдив и Варна, разположени съответно в Югозападен, Югоизточен, Южен Централен и Североизточен район. В Северен Централен район, също има летище – Горна Оряховица, което е със статут на международно. За периода 2005-2015 г. се наблюдава цялостно развитие на този вид транспорт. Разкрити са редица нови дестинации от тези летища, обслужвани от международни авиолинии. По данни на НСИ, пътниците обслужени на летищата на територията на страната за 2007 г. са 6 170 236 души, а към 2014 г. те на нараснали с над 25% (7728612 д.). При обработените товари също се наблюдава увеличение с 22,6% за периода 2007-2014, като към 2014 г. те възлизат на 23 101 тона. При летища Бургас и Варна се наблюдава силна сезонност на пътниците.

Най-добре обслуженият район от ниво 2 с въздушен транспорт е Югозападния, където попада и най-голямото летище в страната – в гр. София. През 2006 г. бе открит Терминал 2 на летището, което бе предпоставка за силно увеличаване на пътникопотока и товароборота. През 2009 г. североизточно от сградата на „Терминал 2“е открит  „Ландшафтен парк към летището“ на площ на 365 000 m², облагородени с разнообразна растителност и различни архитектурни форми. Паркът е интегрирана ландшафна среда със зони за отдих и разходки, амфитеатър и езеро. Проектът е финансиран със средства по програмата ИСПА и съфинансиран от националния бюджет. През 2015 г. ,с откриването на метростанция „Летище София”, се осъществи интегриране на Терминал 2 със столичния транспорт и се осигури бърза връзка с центъра на града и редица жилищни квартали. През същата година летище София преминава границата от 4 млн. обслужени пътници в рамките на календарна година.

* 1. **Околна среда**

Североизточният и Югоизточния райони са районите е с най-висока **степен на водоснабденост** на населението - 99,9% при средна стойност 99,3% за страната, в края на 2014 г., като в област Варна е водоснабдено 100% от населението.

В периода 2008-2014 г.,по данни на НСИ, показателят **степен на изграденост на водоснабдителната мрежа** в СЗР, се повишава с 0,3%. Така през 2014 г. СЗР е на четвърто място в страната, а достигната стойност от 99,5%, е над средната за страната (99,3%), като този резултат се дължи по-скоро на намаления брой на населението в района, както и на ограничените икономически дейности.

За Южен централен район за наблюдавания период се установява повишаване на степента на изграденост на мрежата с 0,6 %. За Северен централен и Югозападен райони съответно с 0,7 % и 0,2 %.

По отношение на показателя **население с режим на водоснабдяване,** за периода на изпълнение на НСРР, в началото на периода само в девет от двадесет и осемте области има население с режим на водоснабдяване. Към 2014 г. този дял значително е намалял, както е видно на графиката по-долу.

*Фигура 38. Население с режим на водоснабдяване по райони за 2007 и 2014 г., %*

*Източник: НСИ*

По показател **Население, свързано с обществена канализация,** в периода 2008-2014 г., Северозападният район продължава да изостава въпреки, че стойността на показателя се увеличава с 5,2 %. В края на 2014 г. СЗР има най-нисък дял на населението, обхванато от **канализационни мрежи** в страната -58,1%, при средна стойност за страната – 74,9%.

В Североизточен район недостатъчно изградената **канализационна инфраструктура** се доизгражда през периода, но със забавени темпове и през 2014 г. относителният дял на населението, обхванато от канализация е 74,6 %, доближаващ се до средната стойност за страната – 74,9 %, докато през 2007 г. този процент е бил по-висок от средния за страната.

По степен на обслужване от канализационните мрежи, Югозападният район е на първо място в страната за целия разглеждан период и към 2014 г. с 89,0%. По наличните данни в НСИ, се наблюдава повишаване на показателя във всички райони от ниво 2. (фиг. 39).

*Фигура 39. Население, свързано с обществена канализация, %*

*Източник: НСИ*

Делът на населението, обслужвано от системи за организирано сметосъбиране е нараснал с 11,8 %, за периода 2005-2014 г. и в края на 2014 г. достига до 99,6% от общото население на страната.

По данни на НСИ, през периода 2005-2014 г., относителният дял на населението, обслужено от **система за организирано сметосъбиране** в районите от ниво 2 непрекъснато нараства. В СЗР достига 99,6 % през 2014 г., като тази стойност е равна на средното ниво за страната и е четвърта (наравно с Южен централен район) по стойност след тези в Северен централен район (99,9 %), Югоизточен (99,8%) и Югозападен (99,7 %). На последно място по този показател е Североизточния район от ниво 2 с 98,7 %, но сравнено с началната стойност на разглеждания период стойността е нараснала с 5 %.

През периода 2005-2014 г. много от депата за битови отпадъци в общините от районите от ниво 2 са с прекратена експлоатация, тъй като не отговарят на нормативните изисквания. Това е следствие на изпълнение на проектите за закриване и рекултивация на стари общински депа, финансирани от ОПОС 2007-2013 г. и от ПУДООС. Както е видно и на фигура 40най-много закрити депа има в СЗР, СЦР и ЮЦР.

*Фигура 40. Депа за битови отпадъци по райони от ниво 2, брой*

*Източник: НСИ*

По отношение на населението, обхванато при **пречистването на отпадъчните води** водеща е стойността в Югозападния район – 74,8 %. Напредък се наблюдава в **пречистването на отпадъчните води** в СИР, където показателят за нараства с 8,3 % ~~повече от 12~~ пункта спрямо 2009 г., като през 2013 г. ~~2014 г~~. достига стойност 70,3 %. По наличните данни в НСИ се наблюдава повишаване на показателя във всички райони от ниво 2.

Таблица 39. Население, свързано към пречиствателни станции за отпадни води по райони,2009-2014 г., %

|  |  |  |  |  |  |  |
| --- | --- | --- | --- | --- | --- | --- |
| Статистически район | Пречиствателни станции за отпадни води – общо | | | | | |
| 2009 | 2010 | 2011 | 2012 | 2013 | 2014 |
| Северозападен | 22,6 | 32,0 | 33,0 | 33,0 | 33,2 | 33,2 |
| Северен централен | 24,8 | 27,5 | 46,3 | 46,4 | 46,6 | 47,5 |
| Североизточен | 62,0 | 64,0 | 59,4 | 70,2 | 70,3 | 61,4 |
| Югоизточен | 38,9 | 39,1 | 53,2 | 53,3 | 53,6 | 53,8 |
| Югозападен | 71,2 | 71,6 | 72,3 | 72,4 | 74,5 | 74,8 |
| Южен централен | 29,3 | 31,9 | 41,2 | 41,6 | 41.8 | 41,9 |

*Източник: НСИ*

По брой на **пречиствателните станции за отпадни води** в СЗР до 2009 г. е 4, а в периода 2010-2014 г. – 6. Общият брой на ПСОВ през 2014 г. в страната е 89 и данните показват, че по този показател СЗР значително изостава от другите райони от ниво 2, като с най-добри показатели в страната е Югоизточен район с 22 действащи пречиствателни станции, следван от Североизточния, Югозападния и Южен централен район.

* 1. **Административен капацитет**

При изготвянето на НСРР 2005-2015 е създадена институционалната организация по нейното изпълнение, съгласно действащия през 2004 г. Закон за регионалното развитие. В стратегията са разписани ролите и отговорностите на държавните институции по отношение разработване, приемане, изпълнение, наблюдение, контрол и оценка на НСРР, както и процесът по осигуряване на информация и публичност на заинтересованите страни. Регионалните съвети за развитие, чрез регулярните си заседания, осигуряват широкото и ефективно участие на всички партньори в процеса на планиране, финансиране, наблюдение и оценяване на мерките за регионално развитие в районите от ниво 2.

Със ЗРР от 2008 г. се правят промени в системата за управление на регионалното развитие като се конкретизират правомощията на органите на изпълнителната власт във връзка с провеждането на политиката за регионално развитие, въведено изискване министрите и ръководителите на ведомства да отчитат целите и приоритетите на НСРР при провеждане на секторните политики в рамките на своите компетенции. За осъществяване на регионална координация при изпълнение на оперативните програми, съфинансирани от ЕС, към РСР са създадени Регионални координационни комитети. Целта на РКК е осигуряване на ефективна и ефикасна координация и взаимодействие при изпълнение на операциите по оперативните програми, съфинансирани от ЕС, на територията на съответния район от ниво 2.

Преди приемането на НСРР е направена предварителна (ex-ante) оценка на Стратегията, резултатите от която са интегрирани в основния документ. Междинна оценка на Националната стратегия за регионално развитие за периода 2005-2015 г. е изготвена във връзка с разпоредбата на чл. 33, ал. 1 от Закона за регионалното развитие от 2008 г. .

Настъпилите промени в институционалната, нормативната и обществената среда, включително промяната на териториалния обхват на районите на ниво 2, както и необходимостта от по-силно интегриране на процесите по програмиране и реализация на политиките, с фокус върху мерките за развитие, в т.ч. и тези финансирани със средства от ЕС, определят рамката на действията за актуализиране на политиката за регионално развитие през 2010 г.

Междинната оценка на НСРР отправя препоръки при актуализацията на Стратегията, изпълнението на които е, както следва:

|  |  |
| --- | --- |
| **Изпълнени препоръки** | **Неизпълнени препоръки** |
| * Определяне на механизъм за подкрепа на местни инициативи и конкретни проекти за развитие на районите за целенасочена подкрепа, подкрепен със средства от държавния бюджет; * При определяне на източниците за финансиране следва да бъдат включени всички възможности на наличните финансови инструменти – национални и от ЕС, които допринасят за осъществяване на политиката за регионално развитие; * Съсредоточаване на усилията в подготовката на Националната програма за развитие: БЪЛГАРИЯ 2020 и на национален програмен документ на Република България по политиката за сближаване за периода 2014-2020 г.; * Приоритетните области за прилагане на интервенциите могат да бъдат конкретизирани от гледна точка на териториалното приложение на съответните мерки; * Подобряване на механизмите за координация по отношение на основните етапи на политическия процес – програмиране, реализация, контрол и наб-людение, както и взаимодействието с териториалните и междинните звена по оперативните програми, съфинансирани от ЕС. | * Обвързване целите и приоритетите на НСРР със съответните цели, приоритетните оси и мерките по оперативните програми, съфинансирани от ЕС, както и определяне на приоритетните области за интервенции, за всеки район от ниво 2; * Интегриране на процесите по наблюдение и оценка с тези, определени за оперативните програми, съфинансирани от ЕС; * При определянето на целите на НСРР да бъдат използвани формулировки, определящи динамиката на развитие по отношение на основните индикатори – начални и целеви стойности, чрез които ще бъде наблюдавано постигането на съответната цел; * Укрепване на аналитичния капацитет в районите на ниво 2 за идентифициране на проблемите и тяхното адресиране чрез съответните финансови инструменти; * В рамките на процеса за децентрализация на държавното управление, териториалните органи на изпълнителната власт, които имат функции във връзка с осъществяването на политиката за регионално развитие на съответната територия следва да бъдат осигурени със ефективни правомощия и ресурси; * За осигуряването на обективна основа за оценка на постигането целите на НСРР, следва освен основните индикатори, следящи състоянието на националната икономика на макро ниво, да се предвидят индикатори със заложените съответни целеви стойности, които да дават възможност за количествено проследяване на напредъка по всеки от приоритетите на стратегията. В този смисъл е подходящо при изготвянето на годишните Национални статистически програми, да бъдат определени данните, които НСИ да събира и обработва за наблюдението на политиката за регионално развитие, включително на съответните териториални нива, както и периодичността за предоставяне на данните; * Предвиденото цялостно въвеждане в действие на Единната информационна система за управление на регионалното развитие [ЕИСУРР], следва да осигури необходимата информационно-технологична платформа за събиране, обработка, съхранение на информация, както за икономическото и социалното състояние на различните териториални нива, така и за изпълнението на мерките за развитие. В този аспект, следва да бъде предвиден механизъм за обмен на данни между ЕИСУРР, Информационната система за управление и наблюдение на Структурните инструменти на ЕС в България [ИСУН] и други системи, поддържащи информация свързана с реализацията на политиката за регионално развитие. |

През 2014 е създаден Съвет по регионална политика към министъра на регионалното развитие и благоустройството като експертно консултативно звено за решаване на проблеми в областта на регионалната политика.

По ОПАК, 2007-2013, са финансирани дейности в посока укрепване на капацитета на национално, регионално и местно ниво. Повишена е ефективността на общинските администрации чрез стратегическо планиране на организационното развитие и оптимизация на работните процеси. Реализирани са проекти в общински и областни администрации в цялата страна за добро управление, по-добра отчетност и достъпност, подобряване на публичността и прозрачността в работата им. В общините са въведени ефективни механизми (правила) за мониторинг и контрол на изпълнението на общински политики и са разработени местни стратегически документи за развитие. Широко застъпени са различни обучения за подобряване на професионалната квалификация на служители в общини и областни администрации.

По приоритетна ос Техническа помощ на ОПРР 2007-2013 са финансирани договори за изграждане на капацитет на бенефициентите на ОПРР 2007-2013 и за техническа помощ за подготовка, управление, наблюдение, оценка, информация, контрол и укрепване на административния капацитет за изпълнение на ОП „Регионално развитие.

ОП „Техническа помощ“ 2007-2013 оказва подкрепаза общините за разработване, управление и изпълнение на проекти, финансирани по СКФ. Два мащабни проекта са изпълнени от Националното сдружение на общините в Република България. В допълнение, за структурите, отговорни за изпълнението на Структурните фондове, по-специално на местно ниво, са осигурени обучения и други мерки за укрепване на капацитета в съответствие с идентифицираните нужди.

Успешно изпълнен е под-приоритет „Функциониране на национална мрежа от областни информационни центрове за кохезионната политика в България“, в резултат на което ефективно функционират 28 областни информационни центъра в страната.

# ОЦЕНКА НА ЕФЕКТИВНОСТТА И ЕФИКАСНОСТТА НА ИЗПОЛЗВАНИТЕ ФИНАНСОВИ ИНСТРУМЕНТИ, ВКЛЮЧИТЕЛНО НА ЕС, И НА УСВОЕНИТЕ РЕСУРСИ ЗА ИЗПЪЛНЕНИЕ НА ЦЕЛИТЕ И ПРИОРИТЕТИТЕ НА НСРР 2005-2015 Г.

Настоящата оценка няма за цел да изчисли точния размер на всички изразходваните средства. Обект на анализ тук са само значими за развитието на районите от ниво 2 проекти и програми, изпълнението на които спомага за успешното изпълнение на целите и приоритетите на НСРР 2005 – 2015 г., за които има данни в Информационната система за управление и наблюдение на структурните инструменти на ЕС в България (ИСУН).

**Ефективност**

Терминът ефективност има няколко значения. Най-популярната дефиниция идентифицира ефективността с постигането на целите. Това остава отворена дефиницията за различните значения на термина „цели“. Целите могат да бъдат изразени количествено като очаквани продукти и резултати. Ефективността се оценява като се сравнява това, което е постигнато с това, което е планирано, като се използват индикатори за продукт и индикатори за резултат. Една друга дефиниция на термина ефективност е свързана с възможността на дадено действие да предизвика желана промяна, тогава ефективността се оценява, като се сравнява това, което се наблюдава след изпълнението на дадена интервенция с това, което би се случило без тази интервенция, като това се прави на базата на данни за ситуация обратна на фактите (counterfactual evaluation) [[17]](#footnote-17).

В доклада вече е включена точка, в която е направено сравнение на планираните количествени индикатори с постигнатия напредък, ето защо тук се разглежда ефективността и ефикасността на използваните финансови инструменти, оползотворени за постигането на целите на НСРР и отчетени в ИСУН. Тъй като в НСРР няма индикативна финансова програма, за целите на оценката екипът приема, че финансовата рамка на стратегията се формира от индикативните бюджети на РПР 2007 – 2013 г. на районите от ниво 2.

**Ефикасност**

Терминът ефикасност също има много значения. Най-разпространеното идентифицира ефикасността с получаването на определен продукт на най-ниска стойност или еквивалентно с повишаване на продуктивността за определен обем ресурси[[18]](#footnote-18).

Като цяло законодателството, чрез Закона за обществените поръчки, дава възможност да се избират най-ефикасните изпълнители, тъй като критериите *най-ниска цена* или *икономически най-изгодна оферта* допринасят за това, а те се използват за оценка на изпълнителите по всички обществени поръчки. Проблеми с качеството обаче, например на инфраструктурните проекти, не са рядкост и трябва да се адресират, като се завиши контролът при изпълнение, за да се подобри ефикасността на вложените средства.

От друга страна, след извършен одит на 378 процедури за възлагане на обществени поръчки по ЗОП от Одитния орган Изпълнителна агенция Одит на средствата от Европейския съюз (ИА ОСЕС) през 2014 г., е установено, че по 203 или 57% от проверените договори за доставка, услуги или строителство, сключени в резултат проверените процедури, Одитният орган е предложил налагане на финансови корекции[[19]](#footnote-19). Това е знак, че въпреки дългогодишния опит на бенефициентите и функционирането на системи за управление и контрол към управляващите органи на оперативните програми, прилагането на ЗОП остава предизвикателство и е фактор, подкопаващ ефикасното използване на финансовите средства, независимо от техния източник.

Основните грешки, констатирани от Одитния орган са следните:

* Грешки, свързани с подготовката и откриването на процедурата за възлагане на обществена поръчка;
* Непровеждане на изискваната по закон процедура за възлагане на обществена поръчка;
* Условия, които дават предимство или необосновано ограничават участието на лица в процедурата;
* Незаконосъобразна методика за оценка на офертите;
* Неоснователно намаляване на срока за получаване на офертите и определяне на твърде кратък срок за закупуване на документацията за участие. Нарушение на публичността при обявяване на поръчката;
* Грешки, свързани с оценяване на получените оферти;
* Грешки при сключването и изпълнението на договорите за обществени поръчки.

В обхвата на НСРР попада цялата територия на Република България, която във връзка с изискванията на ЕС за регионално развитие е разделена на шест района за статистически цели.

Както вече беше споменато по-горе, за планирана индикативна финансова рамка на НСРР 2005 – 2015 г., Изпълнителят приема общата сума определена за всички райони в РПР 2007 – 2013 г.

В таблицата долу е представена информация за индикативните финансови ресурси, броя на бенефициентите, договорите – общо и приключили, общата стойност на всички договори и обща стойност на приключилите договори.

За целите на оценката на въздействието на европейските фондове върху българската икономика, са използвани данни за общата стойност на договорите, които включват и националното съфинансиране, което е 15% за всички програми, с изключение на ОПТ и ОПОС, по които е около 19%.

Таблица 40. Финансово изпълнение на програмата в лв.

|  |  |  |  |  |  |  |
| --- | --- | --- | --- | --- | --- | --- |
| Район от ниво 2 | Планирани индикативни финансови средства  2007 – 2013 г. | Бенефи-циенти | Общо договори | Обща стойност (общо вложени средства) | Приключили договори | Обща стойност на приключилите договори |
| СЗР | 330 000 000 | 716 | 1 058 | 966 535 200 | 923 | 754 017 077 |
| СЦР | 1 031 792 000 | 715 | 1 088 | 1 282 413 609 | 949 | 996 083 257 |
| СИР | 680 000 000 | 832 | 1 171 | 1 059 124 606 | 991 | 840 110 163 |
| ЮИР | 417 320 000 | 736 | 1 054 | 2 386 344 791 | 911 | 1 860 677 757 |
| ЮЗР | 1 051 100 000 | 2 679 | 3 433 | 5 647 450 438 | 2 732 | 2 167 918 547 |
| ЮЦР | 1 025 000 000 | 1 099 | 1 652 | 2 771 170 693 | 1 535 | 1 783 715 280 |
| Общо: | **4 535 212 000** | **6 776** | **9 455** | **14 073 894 219** | **8 040** | **8 363 376 963** |

*Източник: РПР на районите 2007 – 2013 г., АДИ РПР 2011 – 2013 г. и ИСУН към 15.09.2016 г.*

Както се вижда от таблицата, във всички райони са вложени повече средства от предвидените, което се обяснява с ранния етап на разработване на РПР и липсата на конкретна информация за разполагаемите финансови ресурси за периода на действие на плановете. Все пак, активността на регионите се оценява положително и допринася за ефективното и ефикасно финансово изпълнение на НСРР като цяло, тъй като това означава, че са положени усилия и са изпълнени интервенции за подобряване на социално-икономическото състояние на целевите райони. Важно е да се отбележи, че за регионалното развитие на България в периода 2005 – 2015 г. са използвани финансови средства и от предприсъединителните програми - ФАР, ИСПА и САПАРД, а също и от ПРСР, ОПРСР, Програмите за трансгранично сътрудничество с Гърция, Румъния, Сърбия, Македония и Турция, ИНТЕРРЕГ IV C, национални програми, ПУДООС, общински средства, както и от други източници.

С цел сравнимост на данните в настоящия доклад са използвани тези от ИСУН, в която система се отчитат само ОПТ, ОПОС, ОПРР, ОПРКБИ, ОПТП, ОПРЧР и ОПАК.

*Фигура 41. Брой договори по райони 2007 – 2015 г.*

*Източник: ИСУН*

*Фигура 42. Подпомогнати бенефициенти 2007 – 2015 г.*

*Източник: ИСУН*

От графиките става ясно, че **ЮЗР** е на първо място по брой сключени (3 433) и приключили (2 732) договори и на негова територия са подпомогнати най-много бенефициенти (2 679).

*Фигура 43.Финансово изпълнение по райони от ниво 2*

*Източник: ИСУН*

Също така в **ЮЗР** са вложени и най-много финансови средства за развитието му. Основната причина за по-голямата активност на района е, че тук се намира и област София, която се характеризира с най-голяма икономическа активност и е най-привлекателна за инвестиции, както е описано в т. 4.2. *Общи характеристики на регионалната икономика* от настоящата оценка. Столицата - гр. София - е притегателен градски център, към който се стремят много хора от периферните райони на страната, като причините за това са както исторически, така и икономически. Ефективността на оползотворените средства в района е висока от гледна точка на постигнатия икономически растеж.

*Фигура 44. Вложени средства по оперативни програми 2007 – 2015 г. в Югозападен район*

*Източник: ИСУН*

*Фигура 45. Вложени средства по оперативни програми 2007 – 2015 г. в Южен централен район*

*Източник: ИСУН*


На второ място по общ брой (1 652) и по приключили (1 535) проекти/договори се нарежда **ЮЦР**. Този район е на второ място по най-много оползотворени средства, като основен източник на финансиране е ОПТ (виж графиката) следвана от ОПРКБИ, ОПРР и ОПОС с вложени над 1 млрд. лв. общо. От гледна точка на финансово изпълнение, останалите програми също имат принос към развитието на района, тъй като те финансират програми за обучение, повишаване на уменията и административния капацитет на хората в района. Все пак, по икономическия показател за развитие *БВП на човек от населението* за 2014 г., районът изостава в сравнение с останалите райони и е на предпоследно място, преди **СЗР**.

На трето място по обща стойност на проектите и по обща стойност на приключилите проекти се нарежда **ЮИР**, който обаче е с по-малко договори (1 054) в сравнение със **СИР** (1 171), но пък на по-голяма обща стойност (над 1 млрд. повече от **СИР**). По отношение на икономическия показател *БВП на човек от населението* на двата района се развиват без съществени различия, въпреки че в **ЮИР** са вложени повече средства. Това най-вече се дължи на факта, че в **СИР** е изпълнен само един проект по ОПТ, която по принцип е много по-ресурсоемка от останалите, поради естеството на интервенциите, които финансира.

*Фигура 46. Вложени средства по оперативни програми 2007 – 2015 г. в Югоизточен район*

*Източник: ИСУН*

*Фигура 47. Вложени средства по оперативни програми 2007 – 2015 г. в Североизточен район*



*Източник: ИСУН*

От графиките също става ясно, че развитието на **СИР** се дължи в най-голяма степен на ОПРР, по която са вложени най много средства.

Въпреки че общо в **СЦР** са вложени малко повече средства в сравнение със **СИР**, разликите в показателя *БВП на човек от населението* за периода 2005 – 2014 г. е осезателна в полза на **СИР** (9 775 лв. спрямо 8 376 лв.).

*Фигура 48. Вложени средства по оперативни програми 2007 – 2015 г. в Северен централен район*

*Източник: ИСУН*

В **СЦР** най-много средства са вложени по ОПОС, следвана от ОПРР и ОПРКБИ – програми, подпомагащи създаването на базова пътна и инфраструктура за опазване на околната среда и подпомагане на МСП в района.

На последно място както по брой проекти, така и по вложени средства е **СЗР**, който се характеризира и с най-ниско ниво на икономическо развитие по показателя БВП на човек от населението. Зза периода 2005 – 2015 г., в СЗР се наблюдава увеличение от 4 571 лв. на 7 381 лв., което е сигнал, че районът ефективно е оползотворил средствата от различните финансови източници.

*Фигура 49. Вложени средства по оперативни програми 2007 – 2015 г. в Северозападен район*

*Източник: ИСУН*

От първоначалното индикативно разпределение на средствата по разгледаните ОП, които възлизат на над 13 млрд. лв.[[20]](#footnote-20) за 2007 – 2013 г. и се отпускат от ЕС по ЕФРР, КФ, ЕСФ и др. за развитието на България са вложени над 14 млрд. лв., което означава, че от други източници и от национално съфинансиране са вложени над 1 млрд. лв. само по седемте ОП, разгледани в настоящия доклад.

На базата на извършения анализ и прегледаните документи[[21]](#footnote-21), ефектът от европейските фондове за растежа на икономиката на страната е положителен и нараства от 0.01 процентни пункта (пр. п.) през 2007 г. до 0.61 пр. п. през 2014 г. Също така тези фондове основно са допринесли за развитието на публичния капитал чрез инвестиции в транспортна и техническа инфраструктура – пътна и жп инфраструктура, пречиствателни станции, социална инфраструктура, енергийна ефективност на жилищата, подобряване на физическата среда в градовете и устойчив градски транспорт. Инвестициите в този тип инфраструктура са значителни по размер, което обяснява високия им принос към растеж.

Все пак, в сравнение с останалите страни от ЕС, железопътната инфраструктура в България е оценена с 3.05 точки по скала от 1 (крайно неразвита) до 7 (обширна и ефикасна), като след нас са Словения, Гърция, Хърватска и Румъния. По отношение на качеството на пътната инфраструктура България е оценена с 3.37 точки от 7, като след нас са Латвия, Малта и Румъния[[22]](#footnote-22).

Инвестициите в човешки капитал с европейски средства през 2007-2014 г. също са значими – над 600 млн. лв. Те обаче са концентрирани в училища и университети. Затова ефектите от тях се очакват в средносрочен и дългосрочен период (между 5 и 15 години). През 2014 г. техният принос към потенциалния растеж идва основно по линия на финансирани по ОПРЧР стажове, общи и специализирани обучения за възрастни, програми за докторанти и пост-докторанти и други.

По данни от Института за икономически изследвания, инвестициите в повишаване на качеството на институциите по европейски оперативни програми имат подобен на човешкия капитал принос към потенциалния растеж. Те са в общ размер на 722 млн. лв. и са предоставени основно по линия на ОПАК и ОПТП, междурегионално и транснационално сътрудничество, както и по приоритетните оси за техническа помощ по останалите оперативни програми.

Приносът на частния физически капитал, финансиран със средства от ЕС, към потенциалния растеж достига 0.03 пр.п. през 2014 г. По линия на ОПРКБИ са финансирани основно проекти за модернизация и подобряване на ефективността на много фирми от частния сектор, повишаване на енергийната ефективност, разширяване на производствения капацитет, подобряване на структурата на управление, въвеждане на системи за управление на качеството и други дейности, водещи до подобряване на конкурентоспособността на частния сектор на българската икономика.

Съществени са и инвестициите в повишаване на заетостта за подобряването на потенциалния растеж. Те са направени по линия на ОПРЧР и имат принос от 0.09 пр.п. през 2014 г. За разлика от инвестициите в човешки капитал, за които се очаква засилващ се положителен ефект върху растежа в средносрочен и дългосрочен план, по отношение на инвестициите, директно отнасящи се до създаване на заетост на пазара на труда, бихме могли да очакваме затихващ във времето ефект върху заетостта. Техният основен принос може да се търси в увеличаването на доходите на обхванатите от интервенциите лица и в поддържане на трудовите навици на дългосрочно безработните лица и безработните от социално уязвимите групи в обществото.

Като принос към приоритетите на НСРР на финансовите средства от ЕС може да се направи следното разпределение:

Таблица 41. Принос към приоритетите на НСРР на финансовите средства от ЕС

|  |  |
| --- | --- |
| Приоритет | Принос от ОП |
| Приоритет 1: Повишаване на регионалната конкурентоспособност и интегрирано градско развитие | ОПКБИ и ОПРР |
| Приоритет 2: Развитие и модернизация на инфраструктурата, създаваща условия за растеж и заетост | ОПТ, ОПОС и ОПРР |
| Приоритет 3: Подобряване на привлекателността и качеството на живот в регионите и развитие на устойчив туризъм | ОПРЧР, ОПРР и ОПОС |
| Приоритет 4: Развитие на сътрудничеството за европейско териториално сближаване, задълбочаване на партньорството и добросъседството за постигане на развитие | Този приоритет е подпомогнат главно чрез програмите за ТГС и ИНТЕРРЕГ |
| Приоритет 5: Укрепване на капацитета на регионално и местно ниво за подобряване процеса на управление на регионалното развитие | ОПАК и ОПТП |

**Изводи**

За изпълнението на НСРР 2005 – 2015 г. са използвани различни финансови източници - предприсъединителни програми, структурни и кохезионни фондове, национално финансиране, частни инвестиции и др.

Водеща позиция заема ЮЗР, който се откроява със сериозна преднина пред останалите райони на страната по оползотворяване на средства от оперативните програми. На следващо място, но с около 3 млрд. по-малко инвестиции е ЮЦР, следван от ЮИР, СЦР, СИР и СЗР.

Оползотворените средства надвишават индикативните бюджети за постигане на целите на отделните РПР 2007 – 2013 г. и респективно на НСРР 2005 – 2015 г., което е знак, че планирането е било затруднено, но все пак са положени усилия да се изпълнят повече интервенции и да се инвестират повече средства в районите, което повишава общата ефективност на проектите. От друга страна, въпросът за ефикасността - можело ли е да се постигне същото социално-икономическо развитие с по-малко средства остава отворен.

Ефикасното използване на финансови средства от европейските фондове е негативно повлияно от често допускани грешки при възлагането на обществени поръчки, което от своя страна коства допълнително време и допълнителни финансови ресурси на бенефициентите и на държавата.

**Всички райони са подпомогнати в развитието си от финансовите средства, предоставяни от ЕС и са постигнали съществен напредък в сравнение с 2005 г., което се вижда от анализа на общите икономически показатели. Все още, в сравнение с останалите страни от ЕС, България има нужда да развива регионите си и да провежда последователна политика в сферата на регионалното развитие и в бъдеще.**

Липсва цялостна информационна система, в която да се събират изходни данни за финансовото изпълнение на приоритетите на НСРР, което затруднява мониторинга и оценката.

Като ефект от оползотворените средства от европейските фондове се наблюдава развитие на районите в сравнение с 2005 г., въпреки че значимите социално-икономически различия между тях все още не са преодолени.

**Препоръки**

С цел повишаване качеството на мониторинга и оценката в бъдеще, е препоръчително да се създаде информационна система, в която да се отчитат всички финансови инструменти, с принос към НСРР, за да може да се гарантира сравнимост на данните и да се предприемат своевременни корективни действия при нужда.

Да се постави акцент върху практиките по прилагане на ЗОП и да се подобри прилагането му, като резултатите от проверките на Одитния орган се разпространяват до всички Възложители.

**Да се стимулират инвестициите в по-слаборазвитите райони в дългосрочен план, за сметка на ЮЗР, като се направи анализ на специфичните нужди и конкретните проблеми и се предложат работещи решения.**

Да се търсят механизми за прилагане на подход за интегрирани инвестиции. Да се реализират проекти в ПЧП. Да се привличат и мобилизират ресурси и от други финансови източници. Да се търси по-добра териториална координация на инвестициите.

# ОЦЕНКА НА ОРГАНИЗАЦИЯТА И КООРДИНАЦИЯТА НА КОМПЕТЕНТНИТЕ ОРГАНИ И ЕФЕКТИВНОСТТА НА РАБОТА НА АДМИНИСТРАТИВНИТЕ СТРУКТУРИ В ПРОЦЕСА НА РАЗРАБОТВАНЕ, ИЗПЪЛНЕНИЕ, НАБЛЮДЕНИЕ И ОЦЕНКА НА НСРР 2005-2015 Г., ВКЛЮЧИТЕЛНО ПО ОТНОШЕНИЕ НА ПРИЛАГАНЕТО НА ПРИНЦИПА НА ПАРТНЬОРСТВО И ОСИГУРЯВАНЕ НА ИНФОРМАЦИЯ И ПУБЛИЧНОСТ ЗА ИЗПЪЛНЕНИЕТО НА НСРР

**Организация и координация на компетентните органи в процеса на разработване, изпълнение, наблюдение и оценка на НСРР 2005-2015 г**

При изготвянето на НСРР 2005-2015 е създадена институционалната организация по нейното изпълнение, съгласно действащия през 2004 г. Закон за регионалното развитие. В стратегията са разписани ролите и отговорностите на държавните институции по отношение разработване, приемане, изпълнение, наблюдение, контрол и оценка на НСРР, както и процесът по осигуряване на информация и публичност на заинтересованите страни.

Националният експертен съвет по устройството на територията и регионалната политика осъществява консултации и съгласуване в процеса на разработване на Националната стратегия за регионално развитие и одобрява проекта на документа, преди внасянето му в Министерския съвет.

Областните управители и местните власти са основните участници и партньори на централната власт в процеса на формиране и прилагане на регионалната политика. Те са включени в процеса на определяне на регионалната политика, като са задължени да разработват стратегически планови документи за съответните нива. Участват в състава на органите, създадени със ЗРР за целите на управлението и наблюдението на регионалното развитие – областни съвети за развитие и, регионални съвети за развитие.

Регионалните съвети за развитие осигуряват широкото и ефективно участие на всички партньори в процеса на планиране, финансиране, наблюдение и оценяване на мерките за регионално развитие в районите от ниво 2. Те обсъждат и одобряват проектите на регионалните планове за развитие и изпълняват функциите на орган за наблюдение на изпълнението им. На основа на годишните доклади за изпълнение на РПР, се отчита изпълнението на целите и приоритетите на НСРР. РСР осъществяват координацията на предвижданията на областните стратегии за развитие за съответния район.

Участието на социално-икономическите партньори, неправителствения и частния сектор в политиката на регионалното развитие в рамките на НСРР е широко застъпено. В процеса на изготвяне и изпълнение на стратегията, те обогатяват централните, регионалните и местните органи с нови идеи на база на техния практически опит и подпомагат вземането на решения с по-голям обществен консенсус, участват в реализирането на партньорства на местно и регионално ниво за изпълнението на Стратегията, допринасят със собствени средства за реализиране на дейности по целите и приоритетите на Стратегията.

След приемането на НСРР 2005-2015, настъпват важни промени в европейската и в националната нормативна и институционална среда за провеждане на регионалната политика, които определят необходимостта от промени, както на общата рамка на политиката за регионално развитие, така и на свързаните с нея документи.

През 2006 г. се констатира, че два от районите от ниво 2, съответстващи на нивото NUTS 2 – Северозападния и Югоизточния и един от районите на ниво NUTS 1 – Северна България, не отговарят на изискването за минимален брой на населението, определени в Регламент (ЕО) № 1059/2003 на Европейския парламент и на Съвета от 26 май 2003 година, относно установяване на обща класификация на териториалните единици за статистически цели (NUTS). В тази връзка, след консултации с ЕВРОСТАТ е съгласувана промяна на териториалния обхват на районите за програмния период 2007-2013 г.

В края на 2006 г. Министерският съвет одобри българската Национална стратегическа референтна рамка. В началото на 2007 г. Министерският съвет одобри седемте оперативни програми по политиката за сближаване.

Във връзка с промените в европейската политика за сближаване, пълноправното членство на Република България в Европейския съюз от 1 януари 2007 г., както и необходимостта от създаване на ефективен механизъм за регионална координация, през 2008 г. е подготвен и приет нов Закон за регионалното развитие. Законът регламентира системата от документи, ресурсите и действията на компетентните органи, насочени към постигане на целите на политика за регионално развитие. Със ЗРР от 2008 г. се правят промени в системата за управление на регионалното развитие като се конкретизират правомощията на органите на изпълнителната власт във връзка с провеждането на политиката за регионално развитие, въведено е изискване министрите и ръководителите на ведомства да отчитат целите и приоритетите на НСРР, при провеждане на секторните политики, в рамките на своите компетенции. Ключово е регламентираното правомощие на министъра на регионалното развитие и благоустройството за „регионална координация при изпълнението на оперативните програми, съфинансирани от фондовете на Европейския съюз“.

Регионалните съвети за развитие в районите от ниво 2 и Областните съвети за развитие в административните области на страната, районите от ниво 3, са трансформирани в държавно-обществени органи за провеждане на политиката за регионално развитие, като в тяхната структура са включени представители на социално- икономическите партньори.

Най-съществени са промените, свързани с оперативното администриране на регионалното развитие, като са подчертани координационните функции. За осъществяване на регионална координация при изпълнение на оперативните програми, съфинансирани от ЕС, към РСР са създадени Регионални координационни комитети (РКК). Целта на РКК е осигуряване на ефективна и ефикасна координация и взаимодействие при изпълнение на операциите по оперативните програми. РКК периодично (на три месеца) подготвят и представяне на РСР обобщени справки, подпомагащи оценката на въздействието на оперативните програми, съфинансирани от ЕС, върху развитието на съответния район. РКК се ръководят от председателят на съответния РСР.

Дирекциите за техническо съдействие, координация и управление на регионални програми и планове по чл. 23 и 24 от ЗРР (2004) са закрити. Създадени са териториални звена на МРРБ за стратегическо планиране и координация на регионалното развитие, които изпълняват ролята на секретариат на съответния РСР.

Наблюдението върху изпълнението на целите и приоритетите на НСРР следва да се осъществява въз основа на доклади с периодичност 3 г., в които се представя анализ и оценка на резултатите от осъществяването на Стратегията и се предлагат решения за действията, които трябва да бъдат предприети с оглед преодоляване на проблемите, свързани с нейното реализиране, и при необходимост, за нейната актуализация от компетентните органи. При изготвянето на докладите за наблюдение се използват индикатори, които са съобразени със стратегическия характер на НСРР и съответните стратегически цели, приоритети и специфични цели.

За периода на действие на Стратегията следва да се разработят две оценки – Междинна и Последваща оценка.

Актуализирането на Националната стратегия за регионално развитие първоначално е предвидено да се извърши, съобразно Наредбата за условията и реда за приемане, финансиране и изпълнение на стратегиите, плановете и програмата за регионално развитие, приета с ПМС № 317 от 2004 г. Наредбата впоследствие е отменена и процесът по актуализация на НСРР се извършва, съобразно разпоредбите на Правилника за прилагане на Закона за регионалното развитие.

**Ефективност на работа на административните структури в процеса на разработване, изпълнение, наблюдение и оценка на НСРР 2005-2015 г.**

В НСРР 2005-2015 г. са определени основните индикатори, с които ще се измерва постигането на стратегическите цели по райони от ниво 2. Индикатори за наблюдение изпълнението на съответните приоритети и специфични цели на стратегията са посочени в Приложение 4. Те обхващат разнородни по характеристики, нива и източници показатели, но липсват базови и целеви стойности.

Преди приемането на НСРР е направена предварителна (ex-ante) оценка на Стратегията, резултатите от която са интегрирани в основния документ.

Междинна оценка на Националната стратегия за регионално развитие за периода 2005-2015 г. е изготвена във връзка с разпоредбата на чл. 33, ал. 1 от Закона за регионалното развитие от 2008г. Отлагането на междинната оценка на НСРР във времето, се дължи на настъпилите законодателни, институционални и териториални промени в сферата на регионалното развитие. Прегледът на институционалната организация и капацитетът за управление на регионалното развитие, направен във връзка с изготвянето на междинната оценка на НСРР показва, че в резултат от прилагането на нормативната уредба, регламентираща политиката за регионално развитие е създаден базов капацитет за подготовката на планови и програмни документи за регионално и местно развитие. Към момента на извършване на междинната оценка, Съветът за партньорство по НСРР не е създаден.

Териториалните звена на МРРБ се нуждаят от укрепване организационния и аналитичния капацитет, включително от подходящо материално-техническо осигуряване.

Междинен доклад за изпълнението на НСРР 2005-2015 до 2010г. е изготвен, като са използвани резултатите от изработената през м. ноември 2010 г. Междинна оценка за изпълнението на НСРР и годишните доклади за наблюдение на изпълнението на РПР, изработени през 2010 год. в изпълнение на разпоредбите на чл. 21 и 86 от ППЗРР. Съгласно разпоредбите на чл. 9, ал. 3 и ал.4 на ППЗРР, междинният доклад за изпълнението на Националната стратегия за регионално развитие е обсъден и съгласуван от Националния експертен съвет по устройство на територията и регионална политика (НЕСУТРП). Направените по време на заседанието на НЕСУТРП бележки и препоръки са отразени в съдържанието на проекта на Междинен доклад, който се внася за обсъждане и приемане от Министерския съвет.

Настъпилите промени в институционалната, нормативната и обществената среда, включително промяната на териториалния обхват на районите на ниво 2, както и необходимостта от по-силно интегриране на процесите по програмиране и реализация на политиките, с фокус върху мерките за развитие, в т.ч. и тези финансирани със средства от ЕС, определят рамката на действията за актуализиране на политиката за регионално развитие през 2010 г. Положителният опит от подготовката на НСРР и останалите документи за планиране на регионалното развитие е подходяща база за преминаване към ново поколение програми за развитие, които отчитат спецификата на икономическите и социалните проблеми на национално и регионално (районите от ниво 2) ниво и същевременно, акцентират върху основните приоритети за развитие на ЕС. В този смисъл, подходът към актуализацията на НСРР, съответно на РПР се обуславя както от разпоредбите на § 4 от ЗРР от 2008 г. – изискването за привеждане на НСРР в съответствие с разпоредбите на закона и настъпилите промени в средата, така и от актуалните предизвикателства пред политиката за регионално развитие.

Визията и главната цел, определени в НСРР остават актуални. Рамката на стратегическите цели и определените приоритети, като цяло, съответстват на проблемите и нуждите на регионите от ниво 2. Същевременно се цели по-ясно обвързване между целите и приоритетите на НСРР, с тези, определени в оперативните програми, съфинансирани от ЕС, както и конкретно адресиране и диференциране на мерките спрямо спецификата на районите от ниво 2.

За осигуряването на обективна основа за оценка на постигането целите на НСРР са определени основните индикатори със съответни целеви стойности, следящи състоянието на националната икономика на макро ниво. Не са определени базови и целеви стойности на заложените индикатори за наблюдение, които да дават възможност за количествено проследяване на напредъка по всеки от приоритетите и специфичните цели на Стратегията. Индикаторите, по които се оценява изпълнението на НСРР се различават от индикаторите, заложени в отделните РПР. Изпълнението на оперативните програми, които са основен инструмент за изпълнение на политиката по регионално развитие, се отчита също по различни индикатори. В подобна ситуация се събира и анализира информация по различни критерии, отчита се напредък по различни показатели и на различни нива.

Препоръчаният работещ механизъм за събиране и систематизиране на емпирична информация за мерките, реализирани със средства от държавния бюджет по секторните политики и с европейски средства по оперативните програми, пряко свързани с изпълнението на целите и приоритетите на политиката за регионално развитие и организиране и поддържане на единна база данни за изпълнените проекти, не е създаден и остава като приоритетен.

През 2010 г. са изготвени първите годишни доклади за наблюдението и изпълнението на регионалните планове за развитие (за 2009г.) на шестте района от ниво 2. Съгласно изискванията на законодателството, докладите имат стандартизирана структура, в съответствие с чл. 87 от ППЗРР, като разглеждат изпълнението на целите и приоритетите на РПР и в същото време осигуряват информация за изготвяне на междинната оценка на РПР. Предвид промените в европейската политика за регионално развитие, в политиките за интегрирано, устойчиво развитие на национално, регионално и местно ниво и в социално-икономическите условия, настъпили през периода 2006-2008г., годишни доклади за 2007 и 2008 година не са изготвяни. Постигнатото изпълнение и предприетите организационни действия по отношение на РПР през 2007 и 2008 година са отразени в годишните доклади за изпълнението на регионалните планове за развитие през 2009г. В тези доклади е отчетена и промяната на териториалния обхват на районите от ниво 2.

Направеният анализ показва, че са констатирани проблеми по събирането на информация за изготвените годишни доклади от общините. Направена е препоръка за изграждане на централизирана информационна система (интернет базирана), в която всички министерства, държавни агенции, областни и общински администрации, да попълват информация за изпълняваните на тяхната територия проекти. По този начин ще се осигури необходимата информационно-технологична платформа за събиране, обработка, съхранение на информация, както за икономическото и социалното състояние на различните териториални нива, така и за изпълнението на мерките за развитие.

През 2009 г. са изготвени актуализирани документи за изпълнението на Регионалните планове за развитие.

Предприетите усилия за преодоляване на проблемите, свързани с реализацията на НСРР, включват методическа подкрепа за дейността на РСР и секретариатите, както и за подобряване на информационния обмен. Във връзка с подобряване на капацитета за управление на регионалното развитие през периода юли 2009–юни 2010 г. са организирани и проведени две сходни тематични експертни проучвания сред членовете на регионалните съвети развитие през 2009 год., а през 2010 година – сред областните управители в качеството им на председатели на регионалните съвети за развитие и председатели на областните съвети за развитие. Изготвен е анализ, в който е направена оценка на капацитета на органите за управление на регионалното развитие в районите от ниво 2 и ниво 3, идентифицирани са дефицитите, ключовите проблеми и трудности в работата и функционирането на регионалните и областните съвети за развитие и са предложени стратегически насоки за разрешаване на проблемите и преодоляване на формалното изпълнение на функциите им.

Регулярно се провеждат Регионалните съвети за развитие. Съставът на РСР е формиран и функционира в съответствие с ППЗРР. Като органи за провеждане на държавната политика за регионално развитие в съответния район от ниво 2, те имат основни компетенции за одобряване на проекта на Регионалния план за развитие, наблюдение на неговото изпълнение, осъществяване на регионална координация при изпълнението на оперативните програми, съфинансирани от фондовете на Европейския съюз, оказващи въздействие върху развитието на района, съгласуване на Областните стратегии за развитие, взаимодействие със съответните Областни съвети за развитие, с другите Регионални съвети за развитие и с централните органи на изпълнителната власт. РС е органът, който има решаващо значение за подобряване на публичността, отчетността и информираността на всички заинтересовани страни.

На заседания на Регионалните координационни комитети представители на Управляващите органи на оперативните програми представят за обсъждане актуална обобщена информация по отношение изпълнението на съответните оперативни програми и програмите за териториално сътрудничество на ниво район.

Провеждат се съвместни заседания на РСР и РКК, с което е подобрена координацията между областите, общините, министерствата и социално-икономическите партньори за ефективно и ефикасно провеждане на държавната политика на територията на съответния район, посредством адекватно планиране, изпълнение, наблюдение и оценка на стратегическите и планови документи на национално, регионално и местно нива, касаещи регионалното развитие и опазването на околната среда.

Таблицата по-долу представя предприетите и изпълнени дейности по изпълнението, мониторинга и оценката на НСРР и РПР 2007-2013 г.

Таблица 42. Изпълнение, мониторинг и оценка на НСРР и РПР 2007-2013 г.

|  |  |  |  |  |  |  |  |
| --- | --- | --- | --- | --- | --- | --- | --- |
| Дейност | НСРР  2005-2010 | РПР 2007-2013 | | | | | |
| СЗР | СЦР | СИР | ЮИР | ЮЦР | ЮЗР |
| Изготвена Предварителна оценка на изпълнението |  |  |  |  |  |  |  |
| Изготвена Междинна оценка за изпълнението |  |  |  |  |  |  |  |
| Актуализация на документа |  |  |  |  |  |  |  |
| Участие на партньори и заинтересовани страни |  |  |  |  |  |  |  |
| Годишни доклади за изпълнението | - | 2009, 2010, 2011, 2012, 2013 | 2009, 2010, 2011, 2012, 2013 | 2009, 2010, 2011, 2012, 2013 | 2009, 2010, 2011, 2012, 2013 | 2009, 2010, 2011, 2012, 2013 | 2009, 2010, 2011, 2012, 2013 |
| Последваща оценка | В момента |  |  |  |  |  |  |
| Доклад относно резултатите от Последваща оценка | В момента |  |  |  |  |  |  |

Разработени са РПР с период на действие 2014-2020 г. и са изготвени предварителни оценки на всички планове, които включват и екологична оценка по ЗООС. Годишни доклади за изпълнението им са изготвени за всички райони за 2014 и 2015 г.

През 2014 г. е създаден Съвет по регионална политика към министър на регионалното развитие и благоустройството като експертно консултативно звено за решаване на проблеми в областта на регионалната политика. Съветът работи на обществени начала и е форма на партньорство между централната държавна власт, органите на местното самоуправление и неправителствените организации. Той обсъжда и дава предложения, препоръки и становища относно промени в законодателната рамка за регионално развитие и местното самоуправление, проекти на стратегии, планове и програми за регионално развитие, мерките и средствата за провеждане на целенасочена политика за развитие на изоставащите райони в страната, ефективността на финансовите инструменти в подкрепа на регионалното развитие и стратегически проекти за регионално и местно развитие и техните параметри.

Работата на Съвета се подпомага от Секретариат, който осъществява административно-техническо обслужване и експертно осигуряване на Съвета. Функциите на Секретариат се осъществяват от главна дирекция „Стратегическо планиране на регионалното развитие и административно-териториалната устройство“ към МРРБ.

Заседанията на Съвета се свикват по инициатива на председателя. През 2015 г. са проведени три заседания на Съвета по регионална политика.

**Прилагане на принципа на партньорство и осигуряване на информация и публичност**

Принципът на партньорство заема основна и неизменна част в процеса на разработване, изпълнение, наблюдение и оценка на НСРР 2005-2015 г. Партньорството между централна и местна администрация, социално-икономически партньори, неправителствени и бизнес организации, образователни институции и други заинтересовани страни е ключов фактор за създаване на адекватен и проблемно адресиран документ за развитие и неговото ефективно изпълнение.

Разработването и прилагането на механизъм за осъществяване на принципа на партньорство и осигуряване на информация и публичност на изпълнението на Националната стратегия за регионално развитие има решаващо значение за постигането на целите и приоритетите на устойчивото интегрирано регионално развитие.

НСРР 2005-2015 и АДИ на НСРР 2011-2015 г. са обсъдени и съгласувани в рамките на Националния експертен съвет по устройство на територията и регионална политика към Министерство на регионалното развитие и благоустройството. Проектът на актуализирания документ за изпълнение на НСРР по подходящ начин е съгласуван с партньорите в регионалните съвети за развитие – представители на министерства и ведомства, областните управители, представители на общините, национално представените социално-икономически партньори, физически лица и представители на юридически лица с нестопанска цел, работещи в областта на регионалното развитие. Получените в процеса на консултации аргументирани предложения, бележки и становища са отразени в окончателния документ преди неговото приемане от Министерския съвет.

Министерството на регионалното развитие и благоустройството осигурява информация и публичност на НСРР 2005-2015 и АДИ на НСРР 2011-2015 г., като публикува документите на Интернет страницата на МРРБ и на електронната страница за обществени консултации <http://www.strategy.bg>.

Органите на регионално ниво, в рамките на които се прилага принципа на партньорството в процеса на изпълнение на НСРР, са регионалните съвети за развитие и областните съвети за развитие. Значителна роля за ефективното и ефикасното изпълнение на стратегията имат регионалните координационни комитети в районите от ниво 2, свързани с наблюдението и оценката на териториалните аспекти и въздействието на операциите по оперативните програми, съфинансирани от фондовете на ЕС. Специализираните комисии към регионалните съвети за развитие в областта на публичната инфраструктура, конкурентоспособността, развитието на човешките ресурси и опазването и подобряването на околната среда също имат значителен принос за мобилизиране на експертния потенциал на всички партньори за текущо консултиране, наблюдение и оценка на изпълнението на НСРР.

Важни инструменти за осигуряване на информация и публичност на извършените действия, реалните ползи и постигнатите резултати са докладите от междинната и последващата оценка на НСРР, годишните доклади за изпълнение на РПР, както и протоколите от заседанията на РСР, които се публикуват на страницата на МРРБ в Интернет.

Проектите на АДИ на РПР на районите от ниво 2 за периода 2011-2013 г. са обсъдени и одобрени от съответния РСР с активното участие на партньорите – икономически, социални, представители на неправителствените организации и на гражданското общество. Партньорите участват на всички нива – при подготовката, съгласуването, обсъждането и контрола на изпълнението, което гарантира прозрачност, компетентност, ефективност и реалистичност на РПР за периода 2007-2013 г.

Компетентните органи са спазили изискванията за изготвяне, обсъждане, съгласуване, одобрение и публичност на Междинните оценки на РПР.

За осигуряване на информация и публичност на дейността на РСР се представя информация на социално-икономическите партньори и заинтересованите страни. Редовно се подготвят и изпращат до медиите прессъобщения от проведените заседания, включително и информация за взетите решения.

За цялостното изпълнение на Националната стратегия за регионално развитие в рамките на настоящата задача, се изготвя окончателен доклад, който съдържа информация относно:

* ефективността на изпълнението на целите и приоритетите за регионално развитие през периода на действие на Националната стратегия за регионално развитие;
* резултатите от последващата оценка съгласно критериите за оценка на изпълнението на Националната стратегия за регионално развитие;
* ефективността на използваните през периода на действие ресурси за постигане целите на Националната стратегия за регионално развитие;
* изводи и предложения за изпълнението на дългосрочните цели и приоритети на държавната политика за регионално развитие, включително за актуализация на Националната стратегия за регионално развитие

В рамките на изготвянето на последващата оценка за изпълнението на НСРР 2005-2015, екипът на „ГЕОГРАФИКА“ ООД проведе анкетно проучване сред членовете на Регионалните съвети за развитие с цел събиране на качествена информация относно реализирания напредък, възникнали проблеми при изпълнението, постигане на целите и приоритетите на стратегията, ефективността на работата на компетентните органи и администрацията, участващи във всички фази на нейното изпълнение и наблюдение. Като приложение към последващата оценка за изпълнение на НСРР 2005-2015 е представен доклад с обобщените отговори на респондентите.

# ИЗВОДИ И ПРЕПОРЪКИ

* 1. **ИЗВОДИ**

Добрата оценка за общото въздействие и за настъпилите промени в резултат на цялостното изпълнение на Националната стратегия за регионално развитие 2005-2015 г., дадена въз основа на обективни фактори и въз основа на данни, отразяващи субективни състояния, като удовлетвореност, подобрено качество на живот и т.н., показва, че изпълнението на целите на НСРР в периода 2005-2015 г. е постигнато в степен, която не е максимално възможната, но е допринесла за смекчаване проявленията на световната икономическа криза.

Крайната оценка за степента на постигане на **Стратегическа цел 1** **„Постигане на ускорено развитие на българските райони и доближаване до средните равнища на развитие на регионите в ЕС”** на НСРР се определя като висока, предвид оценките за изпълнение на Приоритет 1 и Приоритет 2. Стратегическа цел 1, може да бъде определена като изпълнена по отношение заложените макроикономически показатели.

Степента на постигане на **Стратегическа цел 2** **„Намаляване на междурегионалните и вътрешнорегионалните различия чрез развитие на вътрешния потенциал на районите и градовете”** се определя като средна, базирайки се на оценката за изпълнение на Приоритет 3 и 5. Констатираният в Междинната оценка на НСРР относително висок потенциал, се оправдава. Въпреки това, към момента на извършване на оценката се констатира, че междурегионалните различия продължават да нарастват по отношение на дела на БВП на всеки от районите на ниво 2 в общия БВП на страната. ЮЗР продължава да увеличава дела си в националния БВП, докато всички останали райони намаляват участието си в него.

**Стратегическа цел 3** „**Развитие на териториалното сътрудничество, добросъседство и партньорство за постигане на европейска териториална кохезия“** също постига висока степен на изпълнение, базирайки се на изпълнението на Приоритет 4 на НСРР.

**Обобщената оценка за степен на изпълнение на целите и приоритетите на НСРР е висока, като се базира на степента на изпълнение на отделните приоритети. Тази оценка потвърждава удачното формулиране и добро приоритизиране на приоритетите.**

Основните фактори за **икономическо развитие** на териториите са инвестициите, инфраструктурата, качеството и количеството на човешкия капитал, както и предприемачеството. Това означава, че районите, които привличат повече инвестиции, имат високообразован и достатъчен човешки ресурс, по-голям брой предприемачи и развита инфраструктура са и тези, които постигат най-висока степен на развитие и най-добър стандарт на живот.

Започналата през 2009 г. негативна тенденция в макроикономическата ситуация в страната, променя своя намаляващ тренд през 2014 г., когато ключовите показатели за всички райони бележат увеличение.

По отношение на достигането на % дял на БВП на глава от населението ЮЗР е единственият район в България, достигнал целевата стойност от средното ниво за регионите в ЕС 28 – 75%. Останалите райони изостават по този показател, като СЗР е с най-ниският отчетен БВП на човек от населението – 30 % от средния за EU‑28 (при целева стойност 45%).

Основен проблем на СЗР е неработещата икономика и нивото на развитие на малкия и средния бизнес, които осигуряват заетост, доходи и мотивацията на населението да остане в СЗР. Постигнатият икономически напредък на СЗР през анализирания период е силно ограничен, въпреки, че към района се включват и областите Плевен и Ловеч.

Като цяло, въздействието от изпълнението на НСРР 2005-2015 в сферата на изследванията, технологичното развитие и иновациите е благоприятно. Разходите за **НИРД**, както и заетите с тази сфера постоянно се увеличават. Голям напредък е и откритият Тех парк в София, в който ще продължава да се инвестира и през следващия програмен период. Въпреки положителните тенденции, още усилия трябва да бъдат полагани в тази насока, за да бъдат постигнати поставените цели към 2020 г. предвид напредъка за 10 годишния период 2005-2015 г.

В периода 2005-2015 г. се наблюдават положителни тенденции при увеличение на **работната сила и заетостта** във всички райони от ниво 2, както и в посока намаление на безработицата. Влиянието на икономическата и финансова кризата е преодоляно, стойностите са възстановени и се движат в положителна посока.

За постигане на националната цел в нивото на заетост (76% заетост сред населението на възраст 20-64 г. до 2020 г. в изпълнение на Стратегия „Европа 2020”) е необходимо да се прилагат разнообразни форми за насърчаване на гъвкава заетост на работната сила, насърчаване на териториалната мобилност, прилагане на стимулиращи форми за работа на непълен работен ден, продължаващо образование и повишаване на квалификацията на работното място и др. Към 31.12.2015г. коефициентът на заетост на населението на 20-64 навършени години е 67,1%.

В **демографски план** застаряването на населението е необратим процес. Това налага прилагането на интегрирана политика за пълноценно използване на наличните човешки ресурси и целенасочено инвестиране в развитие и повишаване на качеството на човешкия капитал. Усилията трябва да бъдат насочени към повишаване качеството на работната сила, професионалната квалификация и преквалификация, осигуряване на заетост на безработните над 50-годишна възраст и подобряване на съответствието между търсенето и предлагането на труд.

Регионалните различия по отношение коефициента на икономическа активност и заетост изискват провеждане на целенасочена регионална политика за откриване на нови работни места и създаване на заетост главно в Северозападен, Северен централен, Югоизточен и Южен централен райони, в които икономическата активност е под средната за страната. Подобни мерки ще предотвратят масово движение на работната сила от район с по-ниска заетост към район с по-висока заетост. Различията в заетостта и безработицата имат дългосрочен негативен ефект не само по отношение на възпроизводството на работната сила, но и обуславят засилването на процесите на обезлюдяване, неизползване на ресурсите, миграционни процеси, свърхнаселеност на ограничен брой градове.

През изминалия период са изпълнени редица проекти за реконструкция и модернизация на **образователната инфраструктура**, укрепване на връзките между институциите за образование и обучение приложени са мерки за осигуряване на равни възможности за хората в неравностойно положение и достъп до качествено образование в подходяща образователна среда. Наблюдава се положителна тенденция при показателите в сферата на образованието. Относителният дял на населението на възраст между 25-64 години с висше образование в периода 2005 – 2014 г. бележи значителен ръст във всички региони на страната, а делът на отпадналите от средно и основно образование намалява. В регионално отношение изпъква Югозападния регион, където относителният дял на висшистите е най-висок, а на напусналите образование – най-нисък, спрямо останалите райони от ниво 2. По отношение на учащите възрастни тенденцията е негативна. Общият брой на учебните институции намалява, поради закриване и преобразуване с цел оптимизация на мрежата от образователни обекти. Югозападния район се отличава с най-голям брой образователни обекти. Там се регистрира и недостиг на места в детските градини, главно заради столицата.

В сектора **здравеопазване** се повишава броят на лечебните заведения за болнична и извънболнична помощ, както й осигуреността на населението с лекари и лекари по дентална медицина. С най-добра осигуреност от здравни услуги е Югозападния район от ниво 2. Като основен проблем през сектора се явява затрудненият достъп на населението до здравни услуги в малките населени места. Отчита се и необходимост от дейности за подобряване на базата и модернизация на оборудването в здравните заведения.

Изпълнените проекти в сферата на **културата** са довели повишаване на атрактивността и посещаемостта на културните обектите. През изминалия се е увеличил броят на посещенията в музеите, театрите и кината. Ръст се забелязва и в броя на читалищата и регистрираните членове в тях. Реализирани са редица дейности за реконструкция, модернизация, популяризиране и развитие на културната инфраструктура и събития в страната.

Голям напредък се наблюдава и в сферата на **социалните услуги**. Във всички региони се разширява мрежата от социални услуги в общността и намалява броят и капацитетът на специализираните институции. Социални услуги в специализирани институции се предоставят след изчерпване на възможностите за извършване на социални услуги в общността. Положителна тенденция се наблюдава и по отношение на записаните и напусналите специализирани институции, съответно броят на записаните намалява, а броят на напусналите се увеличава. Един от сериозните проблеми, характеризиращ системата на социалните услугите в България, е недостатъчният брой превантивни социални и здравни услуги за възрастни с ранна степен на интервенция. Предоставянето на тези услуги има ключова роля за предотвратяването на риска от социално изключване сред целевите групи.

Основен акцент в НСРР 2005-2015 е да се намали зависимостта от внос на **енергийни ресурси** и същевременно да се осигури достъп до екологично чисти и надеждни местни енергийни източници. През периода има значителен напредък относно поставените цели „20/20/20” на стратегия „Европа 2020“ по отношение на климата и енергията. Изследваните данни за енергийната зависимост на България показват, че през 2005г. е тя е възлизала на 47,3%, а през 2014г. тя бележи доста по-ниска стойност – 35,6%. Това е положителна тенденция, която би следвало да продължи и в следващия период. От голямо значение за постигане на целите „20/20/20” по отношение на климата и енергията е и показателят дял на възобновяемата енергия в брутното крайно потребление на енергия. По този показател за България се наблюдава постоянно покачване от 2005 насам. През 2005 г. относителният дял на възобновяемата енергия е 9,4% и следва постоянна тенденция за покачване с малки спадове, за да достигне 18% през 2014 г. Това показва, че страната ни е преизпълнила с 2% поставената към 2020г. цел за 16% енергия от ВИ още през 2014г. Като цяло се наблюдава положително развитие на сектор енергетика за анализирания период.

Развитието на **пътната инфраструктура** автомагистрали и пътища I клас за периода 2005-2015 е значителна. Високата обезпеченост с тези класове пътища на районите от ниво 2 в Южна България, както до определена степен в Североизточния район определя добра транспортна достъпност, подобрена комуникация и оптимизирано време за придвижване на населението сравнено със Северозападния и Северния Централен район. По-слабото ниво на развитие на автомагистралите и пътищата I клас в Северозападния и Северния Централен район обуславя по-голямата натовареност на пътищата с регионално значение, което се отразява неблагоприятно върху транспортните услуги по тези територии. По този начин, наличната транспортна инфраструктура от по-нисък клас в тези два района води до влошен транспортен достъп в комбинация с отдалечеността от функциониращи пътни артерии от висок клас, предопределя по-слабото социално и икономическо развитие в някои територии. Напредъкът относно железопътния транспорт за разглеждания период не е значителен, повече усилия са нужни в тази насока. Въздушният транспорт се развива положително, с постоянно нарастване на пътникопотока, обслужваните дестинации и развитие на инфраструктурата.

Сектор **туризъм** се развива стабилно през последните 10 години в страната. Във всички райони се наблюдава нарастване на реализираните нощувки в местата за настаняване и съответно на приходите от тях.

Туризмът заема водещо място в икономиката на Югоизточен и Североизточен райони от ниво 2, на основата на благоприятните природни фактори, изградената туристическа база и инфраструктура и традиционния опит в предоставянето на сезонни туристически услуги. Природните и антропогенни рекреационни ресурси в районите от вътрешността и развитие на алтернативните видове туризъм са основа за преодоляването на дисбаланса между туристическото развитие и разнообразяване на туристическото предлагане. През наблюдавания период, с много добри темпове сектор туризъм се развива и в Южен централен район.

Изпълнените дейности / финансираните проекти в периода 2005-2015 г., са допринесли за диверсифициране на туристическия продукт и повишаване на устойчивото икономическо развитие в общините, чрез щадящо използване на природното и културно наследство. Напредък се отчита при преодоляване на географската концентрация и сезонния характер на туристически поток, водещи до частична заетост на местното население, хотелски бази и туристически съоръжения. Развити са конкурентоспособни туристически атракции, основаващи се на паметници на културата с национално и регионално значение. Проведени са иновативни културни събития и фестивали, допринасящи за развитието на устойчив културен туризъм, разнообразяване на туристическото предлагане и увеличаване на ползите от туризма.

**Програмите за ТГС** между България и Румъния, Гърция, Македония, Сърбия и Турция са допринесли за постигането на приоритета в достатъчна степен. Заложените индикатори са постигнати, като целевите стойности са изпълнени в път над заложеното, което обаче е и сигнал за слабости в планирането. От друга страна, със същите средства са изпълнени много повече интервенции. Проектите за ТГС са важни за развитието на малките населени места и е препоръчително те да продължат да се изпълняват и да се дава приоритет на периферните градове и села, в които големите инвестиции не винаги достигат.

При направения преглед на **организацията и координацията на компетентните органи за провеждане на държавната политика за регионално развитие**, се наблюдава добра координация в работата на административните структури, както в процеса на разработване на стратегически документи за развитие, така и в процеса на наблюдение и оценка на тяхното изпълнение. Оперативното изпълнение на мерките в изпълнение на политиката за регионално развитие, обаче все още не е достатъчно ефективно, тъй като част от органите, в чиито правомощия е включено провеждането на политиката за регионално развитие, по специално РСР и областните управители, не разполагат със съответните оперативни механизми за реализация на тези правомощия – организационен капацитет и съответните финансови ресурси.

Основните проблеми в процеса на наблюдение и оценка на НСРР са липсата на статистическа информация на регионално ниво за очертаване тенденциите в изменението на някои индикатори, които определят напредъка по изпълнение на приоритетите.

През новия период на планиране, политиките отразяват по-висока осведоменост относно изменението на климата и финансираните оперативни програми отчитат действията в областта на енергийната ефективност, устойчивата мобилност и подкрепата за дружествата по по-пряк и интегриран начин, което потвърждава, че при новото поколение програми в рамките на структурните фондове се отделя по- централно място за мерки, които са недвусмислено свързани с изменението на климата.

* 1. **ПРЕПОРЪКИ**

Регионалното развитие в страната е насочено към развитието на потенциала на българските райони, намаляването на междурегионалните различия и превръщането на всички региони в привлекателно място за живеене и бизнес. С цел намаляване на негативните процеси и по-пълноценно използване на потенциала на районите, са направени следните препоръки по отношение провеждането на политиката за регионално и местно развитие в периода до 2022 г.:

* Основна препоръка е да се акцентира върху развитието на Интегрираните териториални инвестиции (ИТИ), които са нов и гъвкав инструмент за осъществяване на регионална политика в рамките на ЕС чрез интегрирани интервенции в рамките на предварително дефинирани територии. Те ще подпомогнат постигането на комплексен положителен ефект в развитието на съответната територия, смекчаването на регионалните различия и по-ефективното усвояване на средствата от различните програми и инструменти за осъществяване на Европейската регионална политика чрез прилагането на интегриран подход в планирането и управлението на територията;
* Осигуряване на финансиране на инвестиционни програми в подкрепа на развитието на районите за целенасочена подкрепа, пограничните, планинските и полупланинските слабо развити райони за преодоляване на икономическата изостаналост, привличане на инвестиции и повишаване на заетостта;
* Активно прилагане на модел за реализиране на интегриран териториален подход чрез инструмента „Водено от общностите местно развитие в селските райони“, което да бъде прилагано при запазване на подхода „отдолу-нагоре", така че местните общности да формулират, избират и одобряват приоритети и стратегия за интегрирано развитие на територията и общностите;
* Регионалните и областните схеми са основните документи за пространствено планиране и изследвате на динамично развиващите се социално -икономически процеси в пространството и устройствотото на територията. В този смисъл, тези документи и ГИС базата данни/система разработена към тях/ следва да бъдат използвани като основен инструмент за изследване на пространствените елементи и тяхното развитие и за оценка /мониторинг по изпълнение на заложените цели в НКПР и НСРР и провеждане на националната политика;
* Акцентиране върху териториалното сближаване, чрез засилване ролята на регионалните и местните власти, както и на действащи заинтересовани страни като: работодателски организации, синдикати, неправителствени организации, агенции за развитие и др.;
* Привличането на частни инвестиции трябва да е водещ приоритет за местната власт. Пренасочването на усилията от усвояване на европейски и национални средства към привличане на частен капитал ще спомогне за гарантирането на трайно развитие на териториите и повишаване на доходите на местното население в дългосрочен план;
* Местните стратегии за привличане на инвестиции, следва да поставят акцент върху обучението и образованието на работната ръка. Това налага възприемането на по-активна, медиаторска роля за общините в отношенията между местния бизнес, местните образователни институции и централната власт. В допълнение, изграждането на добри практики в сферата на професионалното обучение и преквалификация са необходима предпоставка за повишаването на конкурентоспособността на работещите;
* Борбата с демографската криза минава през подобряване на местната среда за бизнес и инвестиции, тъй като те са основният фактор, който създава работни места и доходи, като по този начин задържа и привлича млади хора в районите;
* Доразвиване и поддържане на образователните, здравните и социалните услуги и инфраструктура;
* Подобряване на културната инфраструктура - обновяване на сградния фонд и подобряване на енергийната ефективност на театри, кина, опери, музеи, галерии, концертни зали, библиотеки, читалища;
* Развитие и поддържане на транспортната инфраструктура;
* Развитие на иновациите и НИРД чрез обвързване на науката и висшето образование с бизнеса; модернизация и технологично обновяване на предприятията;
* Развитие на ВЕИ чрез развитието на ветроенергетиката и използване на водната и слънчевата енергия за производство на електроенергия;
* В процеса на планиране и програмиране е необходимо да се изпълняват дейности по отношение изменението на климата, в посока: 1) подкрепа за преминаването към нисковъглеродна икономика във всички сектори, 2) насърчаване на адаптацията към изменението на климата и превенцията и управлението на риска и 3) опазване на околната среда и насърчаване на ресурсната ефективност;
* Устойчивото развитие на сектор туризъм следва да бъде запазено и подобрено. Националната и регионална политика за развитие е необходимо да продължи да предвижда с мерки в посока подобряване и разнообразие на туристическото предлагане. Морският и планински туризъм са основа за съчетание с допълнителни туристически дейности във вътрешността на районите – културно-исторически, познавателен, ловен, винен, селски, еко, и др. По този начин във времето, извън летния и зимен сезони, се ограничава заплахата да бъде компрометиран природно-рекреационния ресурс, качествата и устойчивостта на околната среда, вследствие на прекомерно туристическо натоварване;
* Запазване и развиване на трансграничните, транснационалните и междурегионалните контакти за развитие на съвместни инициативи и проекти;
* Подобряване на съгласуваността/координацията между всички органи на управление на регионалното развитие, което да гарантира ефективност и ефикасност, както при изготвяне, приемане и актуализиране на стратегическите планови документи за региона, така и при наблюдението и оценката на тяхното изпълнение;
* За осигуряването на обективна основа за оценка на постигането целите на НСРР, следва освен основните индикатори, следящи състоянието на националната икономика на макро ниво, да се предвидят индикатори със заложени съответни базови и целеви стойности, които да дават възможност за количествено проследяване на напредъка по всеки от приоритетите на стратегията. Приоритетите на РПР са съобразени с приоритетите на НСРР. В този смисъл е редно да има синхрон и при отчитане на изпълнението по еднакви индикатори;
* За преодоляване на проблемите с информационното осигуряване, е подходящо да се разработи междуведомствен механизъм за събиране на информация, необходима за наблюдението и оценката на стратегическите документи – необходими данни, периодичност на събиране на данните, източници на информация и канали за осигуряване, който да бъде съвместно разработен със заинтересованите страни и с включени съответни ангажименти;
* Подходящо е да бъдат предварително определени данните, които НСИ да събира и обработва за наблюдението на политиката за регионално развитие, включително на съответните териториални нива, както и периодичността за предоставяне на данните;
* Ефективността на системата за наблюдение на изпълнението на НСРР и РПР ще бъде осигурена като се интегрират процесите по наблюдение и оценка с тези, определени за оперативните програми, съфинансирани от ЕС;
* По отношение програмите за ТГС, е препоръчително да се прави общ мониторинг на всички програми и данните за тяхното изпълнение да се събират на едно място, в една платформа/база данни, което ще подобри наблюдението и оценката в бъдеще;
* Необходимо е компетентните институции в съответните сектори да отчитат целите и приоритетите на Националната стратегия за регионално развитие при провеждане на секторните политики в рамките на своите компетенции, вкл. от гледна точка на адресиране на конкретни проблеми.
* Укрепване на аналитичния капацитет в областните и общински администрации, и на регионалните структури на централната администрация в районите от ниво 2, за идентифициране на проблемите на района, относно развитието му и тяхното адресиране чрез съответните финансови инструменти.

**ПРИЛОЖЕНИЕ**

**ДОКЛАД**

**С РЕЗУЛТАТИТЕ**

**ОТ АНКЕТНО ПРОУЧВАНЕ**

****

1. Еurostat regional yearbook, 2016 edition [↑](#footnote-ref-1)
2. Еurostat regional yearbook, 2016 edition [↑](#footnote-ref-2)
3. Информация, ИСУН [↑](#footnote-ref-3)
4. ИСУН [↑](#footnote-ref-4)
5. Годишен доклад за изпълнението на Оперативна програма ОПРР, 2009 г. [↑](#footnote-ref-5)
6. Източник на данни: НСИ [↑](#footnote-ref-6)
7. Източник на информация: МОН - <http://www.mon.bg/?go=page&pageId=1&subpageId=28> [↑](#footnote-ref-7)
8. Общо финансиране от ЕС и национално [↑](#footnote-ref-8)
9. Доклад на ЕК *Преодоляване на пречки в гранични региони*, април 2016 г. [↑](#footnote-ref-9)
10. Регионални профили 2015 г., Институт за пазарна икономика, София [↑](#footnote-ref-10)
11. Другите области са Сливен, Перник, Видин и Силистра. [↑](#footnote-ref-11)
12. По данни на Института за пазарна икономика. [↑](#footnote-ref-12)
13. Общо финансиране от ЕС и национално съфинансиране. [↑](#footnote-ref-13)
14. По данни на Института за пазарна икономика [↑](#footnote-ref-14)
15. Regions 2020. An Assessment of Future Challenges for EU Regions. Commission Staff Working Document, 2008. [↑](#footnote-ref-15)
16. Източник на информация: Годишен доклад за изпълнение на Националната стратегия за учене през целия живот 2014 – 2020 г. [↑](#footnote-ref-16)
17. EVALSED: The resource for the evaluation of Socio-Economic Development, September 2013 [↑](#footnote-ref-17)
18. EVALSED: The resource for the evaluation of Socio-Economic Development, September 2013 [↑](#footnote-ref-18)
19. http://www.aeuf.minfin.bg/bg/page/121 [↑](#footnote-ref-19)
20. Източник: Национална стратегическа референтна рамка 2007 – 2013 г. [↑](#footnote-ref-20)
21. Източник: Института за икономически изследвания http://www.iki.bas.bg/ [↑](#footnote-ref-21)
22. https://ec.europa.eu/transport/facts-fundings/scoreboard/countries/bulgaria/investments-infrastructure\_en [↑](#footnote-ref-22)